text
stringlengths 33
26.1k
| label
stringclasses 5
values |
|---|---|
Виталий Пронин У. Бадретдинов.Блокнотысь чуръёс: «1982-тӥ ар 6.07. Мон командировкае дасяськисько. Красногорске мыныны малпай. Сюресъёс урод луэмен, отчы автобусъёс уг ветло, пе. Нош самолётэн лобыны луэ. Аэропортэ жингыртӥ но тодӥ: туннэлы билетъёс ӧвӧл ни. Ӵуказелы басьтӥ. 1982-тӥ ар 07. 07. АН-2 самолётэн лобаме та дырозь ӧй вал на. Тани со инме ӝутскиз. Куараез - кужмо трактор бусыез гыре, кожалод. Зуркатэ но. Омырысь «гуосы» усьылыса, лобиз ке но, «кукурузник» ог 45 минутскын милемыз Красногорске вуттӥз. Та нуналэ ик турын дасян сярысь телефон пыр редакцие ивортон сётӥ. Статьяос гожтыны но материал люкай…»Командировкае АН-2 самолётэн Юкаменске но лобаме вань. Билет дунъёс соку куртчылӥськисесь ӧй вал.* * *Корреспондентъёс командировкаосы одӥг машинаен 3-4 кузя поталлязы. Одӥг пол Рашит Хайдаров, Герман Макаров но мон Сьӧлта ёросэ мынӥм. Г. Макаров милемыз, редакциын али гинэ ужаны кутскем егит журналистъёсты, кыӵе ке гуртэ кельтӥз но машинаен азьпала кошкиз. Бертыкумы тӥледыз басьтом, пе. Быдэс нунал Рашитэн гуртэз котыръям. Р. Хайдаровлэсь «Шӧкычын» ужамзэ тодыса, адямиос бордысьтыз ӝоггес палэнскылӥзы, вераськыны пумит кариськылӥзы. Ми соин ӵошен бере, монэ но отысь ик кожаллязы, вылды.Командировкае ветлыса газетын потэм статьяелы редакцилэн огъя кенешаз дунъет сётӥзы. Нырысь ик Макаров малпанзэ верано кариськиз: «Ульфат ослик вылэ пуксем но, мае адӟем, сое ик гожтэм». Ё-к-л-м-н! Кин меда «ослик» вылын ветлӥз?!* * *Вавож ёросэ командировкае трос пол поталляны кылдӥз. Одӥгаз шулдыр гужем нуналэ водительмы Александр Григорьев корреспондентэн Владимир Алашеевен ӝытазе кыӵе ке гуртэ кошкизы, ми (Геннадий Романов, фотокорреспондент Александр Кузнецов) Вало шур дуре кылим. Чорыг кутӥм, соин лым пӧзьтӥм. Сиськыны малпамы но - одӥг пуньымы но, стаканмы но ӧвӧл. Ярам ай, тусьтымы вылэм. Соин ик чорыг лыммес сиим. Пуньыос «вуизы» ми кӧтмес тыреммы бере гинэ.Ульфат Бадретдинов, «Кизили» журналлэн валтӥсь редакторез, газетлэн 1982-тӥ-1990-тӥ аръёсы корреспондентэз. Теги: 100ар тодэваёнъёс удмуртдунне | Лулчеберет |
Виталий Пронин 24-тӥ — 27-тӥ феврале Вавож ёросын ортчо Гурт тол шудонъёс. Ӵошатсконъёс мыно Вавож, Водӟи но Нюрдор-Котья черкогуртъёсын. 1 сюрс пала спортсменъёс 8 амалъя 26 комплект медальёс понна нюръяськозы. Вавожъёс куноосты пумитало Фото: https://vk.com/sportvavozh— Вавож ёрос тужгес аспӧртэмлыкоез луэ, — шуэ шаерысьтымы тодмо режиссёр, ужрадэз радъясьёс пӧлысь одӥгез Павел Поздеев. — Инкуазез чебер, калыкез капчи мылкыдо, ужаны быгатӥсь. Гурт удысэз азинтонын туала техника кутӥське: бусыын выль комбайнъёс гурето, скалъёсты «Карусель» аппаратъёс кыско. «Колос» хозяйствоен кивалтӥсь Владимир Красильников гуртоослэсь улонзэс капчиятыны тырше, бадӟым саклык висъя спортэз азинтонлы. Ёрослэн Данъян пул вылаз но пыртэмын футболэн шудӥсьёслэн командазылэн туспуктэмез. Вавожъёс ӟеч улыны быгато бере, быдэс шаерлы со ӟечез мед паласькоз. Фото: "Авангард" газет Гурт шудонъёсты сӥё-дано усьто туннэ ӝытазе, 25-тӥ феврале 18 часын, Вавож черкогуртын. Спортъя бадӟым ужрадлэн Вавожик утисез (талисманэз) омырез ӟырдатӥз, 25 ёрос командаосты но Вавож ёросын улӥсьёсты огазеяз кадь. Усьтон ужрад сӥземын Гуртлэн арезлы. Вань куронъёсыз лыдэ басьтыса, ичигес кельтэмын артистъёс, соос — культура но дышетон удысъёсын ужасьёс — ог 40 кузя луозы. Ёрос командаос сярысь ке верано, тужгес бадӟымез команда Вавож ёрослэн — 70 мурт. Та ёросысь хоккеен шудонъя команда нырысьсэ пыриське Гурт шудонъёслэн финалаз. Озьы ик бадӟым командаос Дэри, Пичи Пурга, Можга, Эгра ёросъёсысь. Гурт тол шудонъёсын котькинлэсь трос 15 пол чемпионъёс вал эграос. Туэ но соос та шудонъёслы рос-прос дасяськизы. Пусйыны кулэ, Вавожысь ӵошатсконъёсты учкыны луоз Интернет пыр но, Гурт тол шудонъёс огинлэн ВКонтакте бамысьтыз. Валентина Емельянова | Спорт |
Виталий Пронин Ӵуказе, 10-тӥ тулыспалэ, 10 часын Удмурт кун университетлэн лыдӟиськон юртаз радъяськоз В. Ванюшевлэн «Яратӥсько адямиез яратыны» кылбур бичетэныз тодматскон. Калык писательлы, тодосчилы, кылосбур наукаосъя докторлы Василий Михайлович Ванюшевлы 10-тӥ тулыспалэ тырме 80 арес. Соин та ужрад но сӥземын дано писательлэн юбилеезлы. Отын чузъяськозы кылбуръёсыз, кылбуръёсызъя гожтэм кырӟанъёс. Тодосчиез ӟечкыланы вуозы Историяя, кылъя но литературая удмурт институтлэн директорез А. Загребин, Удмурт кылосбуръя, финно-угристикая но журналистикая институтлэн директорез Н. Кондратьева, литератровед В. Шибанов но мукетъёсыз.Василий Михайлович Ванюшев поттӥз ни 20-лэсь уно книгаосссэ, соос пӧлын кылбур бичетъёс, веросъёс но выжыкылъёс, литератураез эскерись научной ужъёс. Вордӥськемын дано писатель, тодосчи 1936-тӥ арын Кизнер ёросысь Кусо-Какся гуртын.Мария Векшина Теги: Ванюшев | Улон-вылон |
Виталий Пронин Дуннеын Егитъёсмы кужмоесь Казахстанысь Алматы городын йылпумъяськиз дуннеысь студентъёслэн Универсиадазы. Таяз ӵошатсконэ котькулэсь трос спортсменъёс пыриськизы: 57 странаысь 2 сюрс егитъёс. Россилэн командаез огъя зачётын нырысетӥ инты басьтӥз, 29 зарни, 27 азвесь но 15 бронза медальёс утыса. 2-тӥ но 3-тӥ интые потӥзы Казахстанысь но Кореяысь командаос. Россилэн командаезлы вылӥе ӝутскыны юрттӥзы шаерысьтымы куасэн бызьылӥсьёс. 3 зарни но 2 азвесь медальёс утӥз Можгаысь Лилия Васильева, 1 зарни медаль басьтӥз Ижысь Кирилл Вичужанин.Россиын Сӥльлы ум ёрме 6-тӥ февральысен Россие вайыны алэмын Белоруссиысь Минск улосысь кунян сӥль. Маин со герӟаськемын?Ас вакытаз санкциосын йырин Россия Украинаысь но Европаысь кунян сӥль вуттонлы пум понӥз. Но пудо эмъясьёс шараязы: Белоруссия пыр Украина но Европаысь кунъёс сӥльзэс Россие келяны кутскиллям, маркировказэ, упаковказэ воштыса. Россельхознадзор чакламъя, Украинаысь ог 15 сюрс тонна сӥль озьы Белоруссиысь шуыса магазинъёсы вуэмын.Удмуртиын Кин марлы дышем Удмуртиын 14-тӥ- 17-тӥ феврале ортчоз «Егит профессионалъёс» элькун чемпионат. Ужаны быгатэмзэс возьматозы 226 егитъёс. Таӵе ӵошатскон дорамы 2-тӥ арзэ ортче ни. Отчы пырисько вузъёсын, ссузъёсын дышетскись, предприятиосын ужась 16-22 аресъем егитъёс. Туэ нырысьсэ тодон-валанъёссэс возьматозы школаын дышетскисьёс но. Вожвылъяськон ортчоз Ижысь, Можгаысь, Глазовысь, Сарапулысь, Уваысь куд-ог дышетсконниосын но предприятиосын. Оглом вераса, 21 удысъя. Кылсярысь, егитъёс пудо эмъяны, нянь пыжыны, машина тупатыны, йырси ӵышкыны быгатэмзэс возьматозы. Соосты дунъялозы Россилэн пӧртэм улосъёсысьтыз вуэм 21 специалистъёс. Теги: дуннеын иворъёс | Улон-вылон |
Виталий Пронин А. Волковлы синпелет18 ар талэсь азьло, 2000-тӥ арын 15-тӥ октябре, Удмуртиын улӥсьёс республикалы Президентэ бырйизы Александр Волковез. Со шаеренымы кивалтӥз 2014-тӥ арын февралёзь. Синпелетэз усьтонэ пыриськизы Удмуртилэн Тӧроез Александр Бречалов, Кун Кенешлэн Тӧроез Алексей Прасолов, шаерысьтымы мукет кивалтӥсьёс, Александр Волковлэн ӵыжы-выжыосыз но матысь адямиосыз. — Удмуртия асьме странамылы но, шаермылы но трос оскымон адямиосты кузьмаз, соос историе асьсэлэсь пытьызэс кельтӥзы. Александр Александровичез верано ке, солы кивалтыны кылдӥз Россиын бадӟым но секыт воштӥськонъёс дыръя. Куашкамын вал кунэн кивалтон удыс но, нимаз адямиослэн улонзы но. Оскисько, со дыръёсы Удмуртия возиськыны быгатӥз, зол кивалтӥсь шедемен. Мон али трос котыръясько республикаез, адӟисько: гурт улэ, азинске, нош татын кылдытэм инфраструктуралы мукет улосъёс но вожъяськыны быгатысалзы, - шуиз Александр Бречалов. Тӧро верамъя, адямиослы тодазы одно кельтоно, мар лэсьтӥз Александр Волков Удмуртия понна. Соин республикалэн али кивалтӥсьёсыз азинтозы Удмуртилэн нырысетӥ Президентэзлэсь мытэм ужзэ. Александр Волковез буре ваёнлы но Удмуртилэн кунлык басьтэм нуналэзлы сӥзьыса, Кузебай Герд нимо Национальной музейын усьтӥськиз адӟытон. Сергей Захаров | Иворъёс |
Виталий Пронин «Мынам Удмуртие» телерадиокомпаниысь журналистъёс творчествоязы мыло-кыдо куто ни туала амалъёсты.Cайтысьтызы (www.myudm.ru адресъя), «ВКонтакте» сайтысь сяна, нимаз журналистъёслэсь иворъёссэс шедьтыны луоз Твиттерысь но - дуннеысь тужгес но паськыт вӧлскем социальной сетьысь. Нунал куспын луись учыръёс, ужрадъёс сярысь отысь трос выльзэ тодод - угось тросэз журналистъёс асьсэлэсь бамзэс усьтӥзы ни.Твиттере тужгес но мыло-кыдо пырисько «Мынам Удмуртие» огазеяськонысь удмурт журналистъёс. Эсьмаса, крузьгуръя режиссёр, арлыдо воргорон Леонид Гусев но нунал куспын кылдӥсь малпанъёссэ-мылкыдъёссэ, озьы ик эфирын чузъяськытыны чаклам иворъёсты оп! шуытозь Твиттере пуктылэ. Куд-ог журналистъёслэсь гожъямъёссэс лыдӟыны луоз таӵе адресъёсъя: https://twitter.com/Bikuzin, https://twitter.com/TakyanMyudm, https://twitter.com/PikulevaS.Огъя вераса, «Мынам Удмуртие» телерадиокомпаниын муш умортоын кадь: утчасько, бызьыло, иворъёсты вӧлмыто, калыклэсь улонзэ тунсыко каро. Тани Выль ар праздник азьын «Мынам Удмуртилэн» кичӧлтэмезъя потоз кырӟанъёсын выль диск. Отчы пырозы «Эктоника» уй эфирын чузъяськем туала кырӟанъёс, ремиксъёс. Та диск бордын лулысь-сюлмысь тыршо Электроники диджейёс. џапак соос «Эктоникаез» узырмыто выль гуръёсын-кырњанъёсын. Эфирын чузъяськымтэ ремиксъёссы но уно люкаськемын. Ваньзэ тае нимаз дискен поттыны - ӵапак дырыз! Нялтас вераса, «Эктоника» эфирын но воштӥськонъёс ортчозы - солэн пуштросэз выльдӥськоз. Нош бӧрысьгес та проект быдэсак чузъяськоз Интернет-радио пыр.Елена Никитина | Иворъёс |
Виталий Пронин "Мынам Удмуртие" радиоын, меӵак эфирын, жеребьёвка ортчиз. Тодмо луиз, полуфинал дыръя кин бӧрсьы кин сцена вылэ потозы кырӟасьёс - со ортчоз 21-тӥ коньывуонэ Ижысь «Аксион» культурая юртын. Жеребьёвкае пыриськизы "Удмурт дунне" газетлэн валтӥсь редакторез Зинаида Рябинина но "Мынам Удмуртие" ТРК-ысь журналист Пётр Пушкин.Быръён пыр ӧз ортче 2 кырӟасьёс. Балезино ёросысь Надежда Сидорова та нуналэ вожвылъяськонэ пыриськыны ӧз быгаты, нош Башкириысь Татышлы ёросысь Лилиана Нуриахметовалэн кырӟанэз бигер кылысь берыктэмын. Озьыен, конкурслэсь куронъёссэ со тӥям.Туэ конкурсэ лыктӥзы элькунысьтымы ёросъёсысь, Ижысь, Татарстанысь кырӟасьёс. Уноез арысь аре пырисько я кырӟась, я крезьгурчи, я кырӟанлы кылбур гожтӥсь сямен. Вожвылъяськонэ пыриськон - со вормон ини, пусъё радъясьёс. Уго конкурсантъёслэн кырӟанъёссы «Мынам Удмуртие» радиолэн тулкымъёсыз вылын чузъясько.Но, кызьы вера «Удмурт дунне» газетлэн валтӥсь редакторез Зинаида Рябинина, кырӟан радиоэфирысь усе ке, со сярысь вунэто ни. «Удмурт дунне» газетлэн кемалась ни мылкыдыз вань конкурсын чузъяськем кырӟанъёсты бичетэн поттыны: отын кылзы но, нотаоссы но мед луозы. Озьы гуртысь ансамбльёс но соосты дышетыны быгатысалзы. Но, жаляса верано, авторъёс асьсэос уг вырӟо: материалзэс уг келяло. Со сяна, талэн мукет палыз но вань: тросэзлэн текстъёссы шакресэсь. Кырӟанэз оглом дунъяны кулэ, отын кылбурез но, крезьгурез но, кырӟам но умой мед луозы, малпа Зинаида Рябинина.Кырӟанъёсты дунъян ласянь туэ воштонъёс пыртэмын. Тужгес трос СМС-куара люкам кырӟась учкисьёслэсь кузьымзэс басьтоз. 21-тӥ коньывуонэ «Аксион» культурая юртын жюриын луозы ёросъёсысь дунъясьёс. Кырӟасьёс пӧлысь соос быръёзы 10 тужгес устооссэ. Таос ик потозы финалэ. 4-тӥ шуркынмонэ, Кунлыклэн нуналаз, «Мынам Удмуртие» телевидение конкурслэсь йылпумъянзэ возьматоз. Татын ини вормисез быръёз мукет жюри - отчы пырозы композиторъёс, писательёс, нимо-дано артистъёс. Соос шараялозы тужгес усто кырӟасез, кылбурасез но крезьгурчиез.«Элькуновидение» вожвылъяськонын кырӟасьёс таӵе радын сцена вылэ поталозы: Ижкарысь Ленин ёросысь «Задор мылкыд» ансамбль «Яратонмы» кырӟанэн, крезьгурез но кылъёсыз Ада Диевалэн; Алнаш ёросысь Анастасия Иванова «Мон гуртам куно гинэ на» кырӟанэн, крезьгурез Анастасия Ивановалэн, кылъёсыз Анна Бурдиналэн; Глазкарысь Наталья Богданова «Малы меда» кырӟанэн, крезьгурез Ольга Перминовалэн, кылъёсыз Людмила Куртеевалэн; Можга ёросысь Сергей Вотяков «Востэм арганчи» кырӟанэн, крезьгурез Иван Смолинлэн, кылъёсыз Александр Вотяковлэн; Кез ёросысь Сергей Ефремов «Сяськаныл» кырӟанэн, крезьгурез но кылъёсыз Сергей Ефремовлэн. Ижкарысь Октябрь ёросысь «Тюрагай» ансамбль «Удмурт шаермы» кырӟанэн, крезьгурез но кылъёсыз Виктор Бочкарёвлэн; Вавож ёросысь «ВАЛАН» ансамбль «Улонысь улонэ» кырӟанэн, крезьгурез Елена Дементьевалэн, кылъёсыз Евгений Китовлэн, Мария Бегишевалэн; Вотка карысь Любовь Иванова но Лариса Загуляева «Итаысь италмас» кырӟанэн, крезьгурез но кылъёсыз Любовь Ивановалэн; Татарстанысь Менделеевск ёросысь «Тау 17» трио «Легезьпу» кырӟанэн, крезьгурез Виктор Никифоровлэн, кылъёсыз Александр Белоноговлэн; Сарапул ёросысь Павел Смирнов «Чирдоз уӵы» кырӟанэн, крезьгурез но кылъёсыз Павел Смирновлэн; Кияса ёросысь Людмила Семёнова «Ваньмон дыр» кырӟанэн, крезьгурез но кылъёсыз Евгения Анисимовалэн; Дэбес ёросысь Ольга Перевозчикова «Палэзьпу юмшан» кырӟанэн, крезьгурез но кылъёсыз Ольга Перевозчиковалэн; Эгра посёлокысь воргоронъёслэн«QUEENтет» квинтетсы «Улон уг ортчы токма» кырӟанэн, крезьгурез но кылъёсыз Денис Чирковлэн; Яр ёросысь Татьяна Данилова «Шундыё шуд» кырӟанэн, крезьгурез Елена Васильевалэн, кылъёсыз Алексей Ельцовлэн; Ижкарысь Устинов ёросысь Алексей Пикулев «Эктом эшшо, эшшо» кырӟанэн, крезьгурез но кылъёсыз Алексей Пикулевлэн; Татарстанысь Агрыз ёросысь Эдуард Мираев «Анай» кырӟанэн, крезьгурез но кылъёсыз Эдуард Мираевлэн; Ижкарысь Индустриальной ёросысь Владимир Вахрушев «Зарни италмас» кырӟанэн, крезьгурез Владислав Андреевлэн, кылъёсыз Владислав Андреевлэн, Владимир Вахрушевлэн; Пичи Пурга ёросысь «Эрик» группа «Ижкар вера» кырӟанэн, крезьгурез Дмитрий Григорьевлэн, кылъёсыз Анастасия Шумиловалэн; Шаркан ёросысь Александра Протопопова «Тон суреда мыным сяська» кырӟанэн, крезьгурез но кылъёсыз Татьяна Хохряковалэн; Теги: Элькуновидение удмуртдунне | Улон-вылон |
Виталий Пронин Шаермылэн историяз бадӟым пытьы кельтэм муртлы Юрий Маслюковлы туэ 80 арес тырмысал. Солы сӥзьыса, «Не отступая - быть самим собой. Юрий Дмитриевич Маслюков в воспоминаниях» книга потӥз. Гожтӥз сое Николай Украинец.Зэмзэ вераса, та книга выль ӧвӧл ини, со поттэмын вал 2011-тӥ арын. Но тиражез пичи вал, соин авторлэн малпанэз кылдӥз сое эшшо огпол поттыны. Вылез книга, азьвылэныз ӵошатыса, шӧдскымон узыргес луиз. Отчы пыризы на Ижлэн но заводъёслэн азинсконазы быдӟым пытьы кельтэм адямиоос сярысь очеркъёс.Ю. Маслюков ас вакытаз туж дано адями вал. Шаермылэн палэназ вордскыса, со трос лэсьтӥз асьме производствоез ӝутон понна. Сое ӟечен тодазы ваё «Сбербанклэн» тӧроез Г. Греф, КПРФ партилэн кивалтӥсез Г. Зюганов, шаерысьтымы кивалтӥсьёс, ӵош ужам эшъёсыз...Н. Украинец верамъя, Ю. Маслюков сярысь тодэ ваёнъёсысь, тодыны луэ оглом социализм вакытысь, СССР-лэн куашкамез но туала Россилэн кылдэмез сярысь.Тунсыко луэ книгалэн авторез но. Николай Украинец вордскемын Белоруссиын. Удмуртие сое ужаны лэзиллям. Озьы шаермы кыкетӥ дорез луиз. Озьы ке но Николай Дмитриевич уг вунэты вордскем палъёссэ но культуразэ, Удмуртиысь белорус культурая «Батьковщина» обществоен кивалтэ. Н. Украинец, быдэс улонзэ производство удысын ужамын ке но, бадӟым мылкыдын гожъя тунсыко, тодмо, дано адямиос сярысь книгаос.Елена Рябина | Улон-вылон |
Виталий Пронин ГлазовКалыклы юртто Куинь толэзьлы одӥг пол Глазовысь 1 номеро больницаын вир басьтон нунал радъяське.Сыӵе нунал ортчиз кылем арня пумын. Ӵукна 6 часэ ик больница доры кузь черод люкаськиз. Шумпотоно, вир сётыны мылкыд карисьёслэн лыдзы арлы быдэ йылэ. Таяз учыре но 5 час куспын 150 пала адями вир сётӥз. Глазов больницаысь вир басьтон отделениын ужась медсестра Татьяна Бегунова верамъя, кылем ар куспын Глазов городын улӥсьёс пӧлысь 400 муртлы «Дано донор» ним сётэмын. Эмъясьёс малпамъя, туэ соослэн лыдзы эшшо но тросгес луоз.Красногорск Лыдӟиськизы, тазалыксэс эскеризы Красногорск ёросысь Дёбы гуртысь арлыдоос, одӥг ужрадэ мыныса, кык кечез кутӥзы.Та арня кутсконын Красногорск ёросысь Дёбы гуртысь библиотекаын «Чибори» клубе ветлӥсьёслэн кенешсы ортчиз. Таиз ужрадзы сӥземын вал Литературалэн арезлы. Матысь толэзьёс куспын гуртоос тодматскозы Г. Сабитов, Г. Романова, Р. Игнатьева, М. Гаврилова-Решитько удмурт писательёслэн творчествоенызы гожъямъёсынызы. Ужрадэ люкаськемъёслэсь эшъясьёс тазалыксэс эскеризы: вирзӥбетсэс, ӝуждалазэс но секталазэс мертазы, веразы тазалыкез утён сярысь.Ува Песянайлэн шыкысаз - шудон Ува ёросысь удмурт культурая центр Булай гуртэ интыяськемын. Табере отчы вань мылкыд карисьёс ветлыны быгатозы.Ува ёрос администрациысь культурая но егитъёсын ужан политикая управлениын ужасьёс вашкалазэ вунэтонтэм вылысь «Песянайлэн шыкысэз» шуыса туристической маршрут малпаллям. Шыкысын ма кылле шуыса тодыны мылкыд карисьёс понна пӧртэм конкурсъёс радъямын. Ужрадэ люкаськемъёсты удмурт культураен тодматозы, вашкала шудонъёс шудытозы, мастер-классъёс радъялозы, пӧсь табанен куноятозы, нош толалтэзэ гурезьысь дӧдьыен нискылатозы.Каракулино Кырӟало сӥзьылысен сӥзьылозь Культура удысын ужасьёс, кырӟаны яратӥсьёс выль сезонзэс усьто. Та ужрад туэ тупаз Арлыдоослэн нуналэнызы.1-тӥ октябре ёросысь ваньмаз культурая юртъёсын концертъёс ортчизы. Гуртъёсысь нимаз кырӟасьёс но коллективъёс кылем арын пуктэм номеръёссэс но выль кырӟанъёссэс быдэстӥзы. Киужъёсъя центрын ужасьёс куд-ог гуртъёсын кибашлыослэн ужъёсынызы адӟытонъёс радъязы. Тросгес калыкез гурт клубе кыскон вылысь али ик быдэс арлы ужан план лэсьтэмын, кытын ке шутэтскон но пукон ӝытъёс ортчытыны чакламын, кулэ дыръяз арлыдоослэн доразы но мыныны дась луэмзэс ивортӥзы культура удысын ужасьёс.Камбарка Синпелетэз выльдӥзы Кылем арня пумын Камбарка ёросысь Шолья черкогуртын выльдэм синпелетсэс сӥё-дано усьтӥзы.1941-тӥ арын август-ноябрь толэзьёсы пичи Шолья станциын лушкемен кылдытэмын вал 357 стрелковой дивизия. Окопъёсын но землянкаосын солдатъёсты но офицеръёсты ожмаськыны дышетӥзы. Та дивизие 11 сюрс 447 адями пыриськиз, соос ожмаськыса Прибалтикаозь вуизы.Иж Вормисьёслы кузьым - эрикИжысь нылпи колоние шедемъёс пӧлын Туризмъя бадӟым ӵошатскон ортчиз.27-тӥ сентябре дуннеын пусйизы туризмлэсь нуналзэ. Та ужрадлы сӥзьыса, Мугорез кыдатон культурая, спортъя но егитъёсын ужан политикая министерствоысь специалистъёс колониын ӵошатскон радъязы. Вожвылъяськонэ 8 команда 10 муртэн пыриськиз: палатка пуктӥзы, картаез валаны быгатэмзэс возьматӥзы, тылскем ӝуатӥзы. Ӵошатсконын вормисе потэм егитъёслы луонлык сётӥзы Ижысь Космонавтъёслэн парказы потаны.Алнаш Доразы ӧзгес вуэ Та арня Алнашысь сюрес вылын кышкытлыклэсь утиськонъя кун инспекциын ужасьёс понна секыт иворен кутскиз.Елабуга-Пермь сюрес вылын, Алнаш черкогуртэ вуон азьын, кӧшкемыт шуккиськон вал. Микроавтобус вылэ бадӟым машина пыриз, 3 мурт быриз, 8-эз сӧсырмиз. Соос Алнаш но Можга больницаосы интыямын. Нижний Новгород улосысь Дивеево монастыре ветлэмъёс Алнаш, Можга, Кизнер, Грак ёросъёсысь но Ижысь вылӥллям. Елабуга-Пермь сюреслэсь 50-тӥ иськемзэ куд-ог водительёс урод интыен лыдъяло. Туэ ар куспын гинэ татын 3 бадӟым шуккиськон вал.Кияса Ушъяськизы бакчаенызы Кияса ёросысь Вуж Салья гуртын 17-тӥ ползэ «Салья базар» ортчиз.Гуртысь культурая юртын ужасьёс арлы быдэ та ужрадэз шулдыргес радъяны тыршо, выль вожвылъяськонъёс, конкурсъёс малпаса. Елена Поляковалэн юртэз тужгес чеберен лыдъямын, нош Галина но Николай Черняевъёслэн, Светлана но Анатолий Поляковъёслэн, Наталия но Владимир Лазаревъёслэн - сад-бакчаоссы. Та нуналэ гуртоос вузаны потто бакчаосазы будэтэм емышъёссэс. Кылсярысь, Зинаида Павлова 600 манет тыр вузаськиз. Тужгес бадӟым, йӧспӧртэм емышъёс но дунъямын вал."УД" Теги: гурт ёросъёс иворъёс | Улон-вылон |
Виталий Пронин «Ижкар - электронной крезьгурлэн шоркарез» верамез кемалась кылӥ вал ни. Малы городмес озьы нимало? Тае валаны турттӥ Ижысь режиссёрен Никита Сморкаловен ӵош. 3-тӥ-4-тӥ тулыспалэ «Дружба» кинотеатрын со «Утопленники» кинозэ возьматӥз. Кино кутскон азьын холлын электрон крезьгур шудӥз. Сое кылыса, малпаськод, зэм но, та крезьгурлэн интыез - Ижын.Киносуред кутске завод но тымет - Ижлэн валтӥсь тодметъёсыз - бордысен. Азьвыл городъёсты вырйылэ пуктыны туртто вал, котыр улос мед адӟиськоз но тушмонъёслэсь утиськыны мед луоз шуыса, нош Ижкар кутскиз гу бордысен, кудзэ собере вуэн тырмытӥзы. Кылӥськоды-а, кызьы ву пальккаське? Куараос чузъясько - инкуазьын, заводын, коркан. Ми ум ке но кылӥське, Ижкарлэсь крезьгурзэ мур шӧдо электронщикъёс. Нырысетӥ группаосты кылдытћзы крезьгурлы дышетскымтэ адямиос. Соос ӧз быгатылэ гитараен шудыны. Ма, аппаратураез но, крезьгуро инструментъёсты но соку нокытысь шедьтыны вал. Со понна ки улэ шедьылӥзы шестерёнка, корт арбериос, шуланъёс но мукет.Меломанъёс люкась-кылӥзы кӧснуналлы быдэ, ог-огзылы пластинкаос сётъяллязы. Туж шер кусып возьылӥзы палэнысь группаосын. Репетициос ортчылӥзы кытын сюрем. Кызьы вера D-Pulse группаысь Александр Юминов, соос люкаськылӥзы одӥг больницалэн мурӝолаз но - та юртын со медбратын ужалляз. «Родезия» группаысь Михаил Рябинин: - Электронщикъёс кыл-дӥзы Удмурт кун университетлы но механической институтлы луыса. Отын студентъёс выль аппаратура, искусствоын выль ӧръёс сярысь тодылӥзы. Соку гинэ кылдылыны кутскизы нырысетӥ компьютеръёс, магнитофонъёс. «Юта» группаысь Антон Янцен: - Тусовка вал, отчы пӧртэм адямиос пыризы ке но, соосты огазеяз одӥг литература, кино, суредаськон искусство. Дӥсяськизы гинэ пӧртэм сямен. Россиысь тодмо критик Артемий Троицкий: - Ижын группаос туж трос вал, но со дыре ик соос ог-огзылэсь висъяськылӥзы. Та крезьгур Россилы тодмо луиз PR-ен йырин но. Ижын радъяськылӥзы фестивальёс, та крезьгур сярысь возьматъязы телевизор пыр, группаос пыриськылӥзы монэн радъям видеоклипъёсъя конкурсэ. Соку Ижысь «Стук бамбука в XI часов» группа ик вормиз вал.Группаос туж трос вал - «Бурундук квартет», «Самцы дронта», «Красивая пришла», Virgo Intacta, «Родезия» но мукетъёсыз - котькудӥз крезьгурзэ аспӧртэмлыко карыны турттылӥз.90-тӥ аръёслэн пумазы электронной крезьгур Иж тымет дуре выль сямен пальккиське - кылдо выль шӧмо группаос. Егитъёс фестивальёс радъялляло, видео лэсьтыло, нош Александр Юминов телевидениын электронной крезьгур сярысь передачаос потталля. Соку ик Ижысь электронщикъёс доры вуо Россиысь тодмо критикъёс, музыкантъёс Артемий Троицкий, Андрей Борисов, Сергей Курёхин. Но, кызьы валамон луэ «Утопленники» киноысь, 2005-тӥ аръёсы электронной крезьгурен вырисьёс Ижын лапкомизы.Но гужем, тымет дуртӥ эшеным поръякум, мон адӟи, кызьы сур лэсьтонъя заводлэн азбараз электрон крезьгуръя тылъёс, адямиос экто вал. Иське, электронщикъёс нокытчы ышемын ӧвӧл. Соос озьы ик мурӝолъёсы люкаськыло но асьсэ гузэс куараосын тырмыто.Крезьгур Марпа Туспуктэм: vk.com/izhdrowned2017 Теги: Ижкар кино Крезьгур | Лулчеберет |
Виталий Пронин Тросэз анай-атайёс понна август - сюлмаськон толэзь. Угось нылпиез 1-тӥ классэ сётон трос дырез, кужымез но коньдонэз кулэ каре. Дасясько тулысысенИжысь Инна но Володя Никитинъёслэн Ленӥзы туэ школае мынэ. Талы анай-атаез тулыс ик дасяськыны кутскиллям. 4 толэзьлы азьлапал план лэсьтӥллям, кытчы но малы коньдонзэс быдтозы.- Сотэк уг луы, - шуэ егит анай. - Нылмылэн кружокъёсызлы сяна, уждунмес тырмытоно ипотекалы, квартплаталы, сиён-юонлы. Кузпалэным кенешимы: май толэзе Ленӥмылэн комнатаяз ремонт лэсьтомы, июне гожъяськон арбериос басьтомы, июле песьтэр утчаломы, августэ дӥсь, пыдкук сярысь сюлмаськомы.Ремонтлы Никитинъёс ог 30 сюрс манет быдтӥллям. Борддоръёсын - выль обой, сэргын - шкаф, ӝӧк, пукон, ӝажы, вӧлдэтын - юг-юг лампа.- Уксёмес шыръяны тыршимы, - шуэ Инна. - Кылсярысь, мебель выльзэ ӧм басьтэ, Интернетысь одӥгез сайт пыр шедьтылӥмы. Книга-тетрадьёслы но коньдонмы ӧжытгес кошкиз. Июнь толэзе Ижысь оптовой базаосын 12 бамъем тетрадьёс 1 манет 60 копейка сылӥзы. Нош августэ бадӟым вуз карон центръёсын соос 2 манет 60 коньы луизы ини. 3 висъето пенал басьтӥмы 240 манетэн, али 350-озь ӝутӥськемын. Озьы суредаськон-гожъяськон арбериослы оглом 1 сюрс манетмы кошкиз. 2 но ӝыны сюрс манет сётӥмы школае ужан тетрадьёслы. Туэ элькунысьтымы школаосы 21 сюрс пала нылъёс но пиос нырысьсэ школае вамыштозы. Соос чидатэк витё ни 1-тӥ сентябрез.Никитинъёс тужгес кема утчаллям рюкзак. Эмъясьёслэсь вань ӵектонъёссэс лыдэ басьтыны тыршиллям. Песьтэрлы 3 сюрс 600 манетсэс жаляллямтэ.- Педиатрмы валэктӥз, рюкзаклэн, пе, берыз «Х» буквалы кельшыны кулэ. Соку со нылпилэн мугорызъя ӟеч пуксе, тыбырыз уг жадьы. Та сяна, учкимы, малэсь дасямын, угось рюкзакез 1 арлы гинэ ӧм басьтэ. Вуремын полиэстерлэсь, вылыз вуэз пыӵатӥсьтэм суретэн зырамын. Озьыен, зор-кот улын со уз безды. Саптаськиз ке, ӵушалтыны луоз.Дӥсь ласянь кузпалъёслы трос бызьылоно луымтэ. Вуриськись, котькуд пиналэз мертаса, быдэс класслы костюмъёс дасям. Талы Никитинъёс сётӥллям 3 сюрс 500 манетсэс. Вӧзаз бантикъёс (300 манет), бызьылыны костюм (2 сюрс 800 манет), кроссовки (1 сюрс 200 манет) но туфли (1 сюрс манет) басьтӥллям.- Сяська керттэт пумысен сюлмаськозы ини Ленӥмылэн песянаез но песятаез, - шуэ Инна. - Соос Сарапул городын уло. Отысь теплицаысь дунтэм ӵыж-горд розаос ваёзы. Малпасько, 350 манетлэсь ятыр со уз луы.Йылпумъяны луоз: Никитинъёс школалы дасяськонлы ог 15 сюрс манетсэс быдтӥллям. Пыртоно ке комнатаын ремонтэз - 45 сюрс.Шыръяны дышизы Пичи Пурга черкогуртысь Семёновъёслэн 3 пиоссы. Шоретӥез - Владик - 1-тӥ классэ дасяське. Анаен-атай пизэс школалы дасяны кутскиллям августэ гинэ.- Вазьгес ӧм вырӟе, угось ӵапак августэ бадӟым магазинъёс пӧртэм акциос ортчытъяны кутско: 2 арбери басьтӥськод, 3-тӥзэ кузьым чот дунтэк сёто. Озьы дэремъёс 600-700 манетэн сыло ке, ми 450 манетэн басьтӥмы, - вера Людмила Семёнова.Бадӟымез пизы школае ветлэ ини бере, егит анай тодэ, кызьы уксёез шыръяны луэ. Магазинъёсы вамыштэмезлэсь азьвыл бумагае гожтэ, мар кулэ. Озьы кулэтэм арбериослы уксё уг кошкы, басьтоно вуз вуныса уг кыльы.- 1-тӥ пимылы, сюрлыез медаз кырыжтӥськы шуыса, дуно рюкзак басьтӥмы вал. Но со мыным ӧз кельшы: буш песьтэр килограммлэсь ятыр кыске! Книгаос, дӥсьёс понӥськод ке, секталаез ог 10 килограмм луэ. Соин ик 2-тӥ пимылы 1 сюрс 200 манетэн огшоры рюкзак басьтӥмы. Чакламы огзэ гинэ: кутонъёсыз 5 сантиметрлэсь сюбеггес медаз луэ. Та сяна, школаын куро спортъя костюм. Бадӟымез пие штанзэ нуллӥз, нош кофтазэ огпол но ӧз дӥсялля. Соин ик Владикмылы 600 манетэн бызьылыны штан гинэ басьтӥмы. Фломастеръёс, карандашъёс 36 буёлозэ басьямы вал. Сомындаез школаын кулэ уг луы вылэм. Владиклы 8 буёлэнзэ гинэ кутӥмы. Пыдкук нуллон сумка, бубыли-галстук ачим вури. Озьы шоретӥ пимес школалы пӧрмытыны 10 сюрс манет тырмиз.Дунъёс будӥзыУдмуртстат арлы быдэ лыдъя, шорлыдын кӧня уксё кулэ нылпиез 1-тӥ классэ сётон понна. Туэ лыдпус, кылем арын сярысь, 1 сюрс 200 манетлы йылэм. Пиосты дасян 11 сюрс 700 манет тыр усем, нылъёсты - 11 сюрс 800 манет. Дунъёс будэмын ваньмызлы: школа форма - 250 манетлы, пыдкутчан - 200-лы, спортъя дӥсь - 340-лы, песьтэр - 400 манетлы.Пусъёно: 11 сюрс 800 манет пушкы пыртэмын ӧвӧл ноутбук но телефон. Куд-ог школаосын куро, нылпилэн ноутбукез одно ик мед луоз шуыса. Элькунамы солэн шоро-куспо дуныз 29 сюрс манет котыр. Огшоры телефонъёс ог 3 сюрс манет сылӥзы, смартфонъёс - 11 сюрс 700 манет. Озьы 1-тӥ классэ вамыштӥсьлэн дуныз 45 сюрс манетозь будӥз.Туспуктӥз А. Горбунов | Лулчеберет |
Виталий Пронин Туэ понна нырысьёсыз пӧлын сӥё-дано усьтэмын Дэри ёросысь Октябрьской каргуртын нылпи сад. Анай-атайёсынызы, песянай-песятайёсынызы ӵош корка пыронэ лыктӥзы покчиос но - нылпи садлэн вуоно кузёосыз.Дэри ёросысь дышетонъя управлениен кивалтӥсь Наталья Краснопёрова верамъя, та черкогуртын 400 пала тэшкылиос будо. Нош нылпи сад татчыозь одӥг гинэ вал. Путёвкалы черодын сылӥсьёс ог 280 пала, пӧлысьтызы 129-эз - яслие. Соин ик та корка пырон - туж кема возьмам маке. Бен, сад чакламын 60 интылы гинэ...Но шумптотон таин уз йылпумъяськы, пе. Октябрь каргуртлы сюрес сьӧрын гинэ паськыт пуксиз ни Ижлэн «Полесье» микрорайонэз. Трос этажъем улоно коркаосын артэ отын ӝужа эшшо одӥгез нылпи сад. Соиз чакламын 190 интылы. Озьы матысь аръёсы Октябрьысь вань тэшкылиос быгатозы ӵукналы быдэ нылпи садэ вамыштыны.Пусйыны кулэ, берло 5 ар ӵоже Дэри ёросын улӥсьёслэн лыдзы йылэ, нуныос тросгес вордско. Соин ик нылпи садъёсы черодъёс медаз кылдэ шуыса, отын эшшо но корка пыронъёс луозы на. Озьы матысь дыре 2 нылпи сад ӝужаны кутскоз ёрос центрын, одӥгез - Первомайской каргуртын.Сергей ЗахаровТуспуктэмез: myudm.ru Теги: Дэри Нылписад | Иворъёс |
Виталий Пронин Гуртоос выль культураосты мерттон борды дӥсьтыса басьтӥсько. Ува ёросысь «Свобода» СПК-ын пудо сиёнлы ярась турын кизьыны кутскизы, рыжик нимаське. Эскерон вылысь хозяйствоын ог 30 гектар вылэ рыжик кизизы. Чебер ӝужамезлы асьсэос но шумпотӥзы. Али культура сяськая. Нымы-кибыослы но, жаг турынлы но уг сётскы. Тазьы ик луиз ке, рапсэн ӵошатыса, котыраз берганэз трослы ичигес луоз, шуо уваос. Июль кутсконын рыжикез утялтыны медо ни. Котькуд гектарысь ог 10 центнер люканы медо. Туэ уноез кидыслы яралоз, со понна ик кизизы, нош удалтӥз ке, вуоно арын рыжик борды рос-прос басьтӥськыны медо. Солэсь кыд (жмых) но потэ, вӧй но пызьыртыны луэ. «Свобода» СПК-ысь вал-тӥсь агроном Наталья Зыкова пусъемъя, туэ предприятиын рыжиклэсь кыд лэсьтонъя завод усьтыны малпало. Будосын трос пӧртэм кислотаосыз но витаминъёсыз, со йӧллэсь ӟеч-лыксэ ӝутыны юрттоз, шуо. Теги: гуртудыс | Иворъёс |
Виталий Пронин Кыӵе луыны кулэ туала удмурт семья? Кыӵе шуг-секытъёсын со пумиське? Мар кароно улон-вылонзэ умоятон понна? Малпанзэс верало «Удмурт Кенеш» огазеяськонлэн исполкомысьтыз семья но тазалыкез утён понна кыл кутӥсьёс. Флюра Чибышева, Камсьӧр удмуртъёслэн огазеяськонэнызы кивалтӥсь:- Асьмелы тросгес будэтоно-дышетоно психологъёсты. Таослэн тырмымтэзы туала вакытэ туж шӧдӥське. Нылпиосты угось пичиысен дасяно семья кылдытыны. Валэктоно, марлэсь кышканы кулэ, мае возьмано кусыпъёслэсь. Дышетоно шонер сюрес бырйыны. Пичиысен валэктон уж нуимы ке, аслэсьтыз семьязэ кылдытыса, со азьланяз аслэсьтыз нылпизэ но шонер сюрестӥ нуыны мед быгатоз. Со дыре ик валэктон уж нуоно сям-йылолъёсмес, культурамес но кылмес утён пумысен. Пичиысен ас выжыдэ гажан мылкыд пыӵатӥд ке, нылпи озьы ик будоз. Кырыж сюрес вылэ султыны кышкалоз, анай-атайзэ вӧсь карыны кепыралоз. Со сяна, гуртъёсы дэмен потаны врачъёсты ӝуткано. Кылсярысь, нылкышноос нылпи ваён ёзвиосынызы курадӟо, соослы юрттэт сётон сярысь сюлмаськоно. Анай таза луиз ке, нылпи но уз висьы. Со сяна, школаын дышетскисьёсын кенешоно, маин кышкыт аборт, тамак кыскон, шузимытӥсь суретъёсын эшъяськон. Кылын вераса гинэ, визь уз пыры - видео возьматоно. Соку гинэ семьяос тазаесь луозы. Лев Шубин, Ижысь медициная академиысь доцент:- Гуртъёсы ужаны мынэм егит врачъёслы 1 миллион манет сёто. Но туннэ тросэз шуо: кулэ ӧвӧл милемлы миллион, уг поты гуртын улэммы - мӧзмыт отын. Гуртысь потэм муртлы ик гуртэ кыльыны каньылгес. Соин ик целевой направлениос уногес лэсьтоно. Та бордын ужаны кулэ «Удмурт Кенеш». Со сяна, малпаськоно, кызьы гуртысь улон-вылонэз шулдыргес кароно, соцобъектъёс пуктон сярысь сюлмаськоно. Али Россиын верасько котькуд гуртэ санинструктор юнматон пумысен. Температуразы ӝутӥське ке, кытӥзы ке вандӥське ке, гуртоос туннэ дырто уго ёрос больницаосы. Нош ӵапак со санинструктор нырысетӥ юрттэт сётыны быгатысалыз. Фельдшер-акушер пунктъёсты уногес усьтон понна бызьылоно. Гуртазы ик ФАП луиз ке, адямиос но асьсэды умойгес чакланы ӧдъялозы, семья юнмалоз, гурт быремысь дугдоз. Надежда Степанова, «Удмурт нылкышно кенеш» огазеяськонэн кивалтӥсь:- Егит семья-а со, нылпизэ оген будэтӥсь анай-а, трос нылпиё кузпалъёс-а - котькудӥз понна нимысьтыз ужанъя программа кылдытоно. Ёрмысагес улӥсьёсызлы акциос радъяно. «Нылкышно кенешен» акциос радъяммы вань. Нылпизэс оген будэтӥсьёс понна «Данъясько тонэ, анай» ужрад но ортчытъямы. Та акциос пичиесь, но соос но мылкыдзэс ӝуто. Тросгес вераськоно атайлэн семьяын интыез сярысь, радъяно конференциос. Егит кузпалъёсын пумиськылоно, шуг-секытъёссэс сэрттыны-пертчыны юрттоно, семьязэс уката юнматоно. Семьяен ужась удмурт специалистъёс туж ӧжыт. Котькуд гуртэ психологъёсын, юристъёсын, логопедъёсын но мукетъёсыныз дэмен потано. Со программаез дасян борды басьтӥськыны малпаськом. Валче ужаны дась Калыкез утён, семья но демография политикая министерство. Со сяна, гуртъёсын нылкышноос понна луыны кулэ спортэн выронъя, киужъя, кенешыса пуконъя клубъёс. Дасяно егит семьяос понна передачаос, нылпиослы удмурт мультфильмъёс. Мультфильмъёс лэсьтӥсько ик, но ужысь жадьыса бертэм нылкышно, Интернетысь утчаськыса, уз пукы.Елена Сараматова Теги: семья удмуртлык ужпум | Улон-вылон |
Виталий Пронин Пиналэз школае сётон понна анай-атайёс куспын азьвыл ик черод кылдытӥське. Кин ке кун услугаос басьтонъя портал пыр гожтӥське, кин ке, школае мыныса, куронзэ сётэ. Глазкарысь 6-тӥ гимназиын 3 пиналъёсты, законэн тупатэм радлыкез тӥяса, басьтӥллям. Школае черодтэк басьтыны лэземын катэн пусъем куд-ог покчиосты гинэ. Нош таосыз сыӵеос пӧлы уг пыро вылэм. Соосын сэрен черодын сылӥсь мукет 3 нылпиослы гимназиын инты тырмымтэ. Со сяна, гимназия нокыӵе решение кутымтэ куд-ог мукет анай-атайёслэн куронъёссы пумысен но. Глазкарысь ёроскуспо Прокурор 6-тӥ гимназилэсь кивалтӥсьсэ та тырмытэосты палэнтыны косӥз. Озьы ик со вылэ административной уж ӝутэмын. Эдуард Степанов Туспуктэм: mega-bitva.ru | Югдурез утён |
Виталий Пронин Филармониысь артистъёс луизы доноръёсУдмурт кун филармония ӵемысь юрттэ нылпи юртъёслы. Концертэн поттэм уксёзэс анай-атайтэк кылемъёслы висъя. 27-тӥ мартэ артистъёс донор кариськизы.Филармониын 120 ужасез. Но таос пӧлысь 20-ез гинэ сюриз доноръёс радэ. Вир басьтӥсьёс азе чурыт куронъёс пуктэмын уго. Кылсярысь, секталаед 55 килограммлэсь мед ортчоз. Нош филармониысь артистъёс огъёсыз чиедэсь, мукетъёсызлэн вир сётыны арлыдзы ортчемын ни. Тол шорын талэсь но ӧжыт артист, оло, люкаськысал: нуналлы быдэ сямен концерт сётоно уго - больницаетӥ ветлыны дыр ӧвӧл. Соин ик та 20 мурт понна но туж шумпотоно ни. Уката ик, али больницаосын вир тырмымтэ дыръя.- Вир сётон пумысен малпанэн черлазы но, ачим но бурдъяськи, - вера филармонилэн кивалтӥсез Алексей Фомин. - Шумпотӥ: ужасьёсылэн сюлэмъёссы чылкытэсь, мурт адямилы юрттыны дасесь. Соин ик, вир сётон ужрад вирамы пыӵалоз шуыса, оскисько. Собере, соиз но вань. Тодосчиос эскеризы, кудӥз крезьгур кызьы воштэ вулэсь пуштроссэ. Рок, пе, солэсь молекулаоссэ зол сӧре, бышкись езлы укшась каре. Нош классика волятэ. Адями 80 процентлы вулэсь бере, оскисько, филармониын ужасьёслэн вирзы уката но чылкыт. Сыӵе вир, мурт мугоре сюрыса, кинлы ке одно юрттыны, кинэ ке ӟечгес карыны кулэ.Алексей Фомин оске: артистъёслэсь адӟем карозы мукет учреждениосын ужасьёс но - дэмен мынозы вир сётыны, муртлэсь улонзэ утьыны.Елена Фёдорова Туспуктӥз Владимир Беломорских Теги: Адемкарымон АлексейФомин Удмурткунфилармония | Иворъёс |
Виталий Пронин 21-тӥ апреле нуназе 11 час котырын Ижысь Автозаводской ульчаын 2 аресъем пияшез «ГАЗ» бадӟым машина лёгаз. Югдурез утёнъя министерствоысь сюресъёс вылын кышкытлыклэсь утиськонъя инспекциысь отделлэн кивалтӥсез Владимир Черных ивортӥз:- Пиосмурт пиеныз поръяны потэм вылэм. Но нылпи площадкаын шудэм интые, баре курытэз дуре дыртэм. Отчы великлы укшась коляскаен пырыны секыт шуыса, пизэ ульчае кельтэм. Ӵапак соку магазинэ, вузъёс вайыса, вуэмын вылэм «ГАЗ» машина. Берлань чигнакуз, со коляскаез но, нылпиез но лёгаз.Элькунысь Следствиея управление 25 аресъем водитель вылэ 109-тӥ статьяя - шӧдтэк шорысь адямиез быдтон - уголовной уж ӝутӥз.- «ГАЗ» машина пыдын мынӥсь-ветлӥсьёслы чаклам сюрес вылын сылэ вал. Берлань чигнакуз, кабинаысен номыр но уг адскы. Озьы бере, водитель потыса учкыны кулэ вал, мышказ адямиос вань яке ӧвӧл, - шуиз Владимир Черных.Ольга Корепанова Туспуктӥз А. Горбунов | Югдурез утён |
Виталий Пронин Культурая, печатья но иворъёсъя министерство "Культура" проект кылдытӥз. Оглюкетэз луыса, со пыроз Удмуртиез 2020-тӥ арозь азинтонъя программае. Проектэн тодматскыны, дэмланъёстэс ыстыны быгатӥськоды, министерстволэн сайтэзлэн "Деятельность" - "Разработка программы" люкетаз пырыса.Наталья Седова Туспуктэм: spetsstroy.ru Теги: конкурс Культура | Лулчеберет |
Виталий Пронин Удмуртилэн туала историезъя документъёсын центр узырмиз выль ужкагазэн. 109-тӥ фонд. Сыӵе номер сётӥзы архивын ужасьёс этнографлэн, история наукаосъя докторлэн, профессорлэн, Удмуртилэн дано гражданинэзлэн Владимир Владыкинлэн фондэзлы. Быдэс дуннелы тодмо тодосчи ужъёссэ но туспуктэмъёссэ та архивлы утьыны оскиз. Владимир Владыкинлы гожтыны дэмлазы ӵош ужам но дышетэм адямиосыз сярысь книга.Туала историяя центрын ужасьёс, Владимир Владыкинлэн 75 ар тырмонэзлы сӥзьыса солэн фондэныз адӟытон радъязы. Нимазы сое «Улыны усьтэм сюлмын, пальпотӥсь ымнырын но чылкыт малпанъёсын». Адӟытонын возьматэмын дано улосчимылэн улон но ужан сюресэз. Огазе люкамын этнография удыслы инъет кылдытэм статьяосыз но бадӟым книгаосын потэм ужъёсыз. Стендъёс вылын - пичи дыр, быдэ вуон но кын корт куртчон вакытысьтыз тунсыко фотоос. Ваньмаз сямен я пальпотыса, я кӧня ке кепыраса кадь учке.В. Владыкин - котьку но пальпотӥсь, адямиез гажась, кулэ дыръяз маскаръяськыны быгатӥсь, ужан мылкыдэз ӝутыны быгатӥсь, веразы выставкаез усьтон ужрадэ пыриськисьёс. Тросэз тодаз вайиз, кызьы шудыса, серекъяса кадь дышетӥз соосты В. Владыкин студент дыръязы. 300 пала научной ужъёслэн авторзы та пумиськонын но трос пол серектылӥз. Тумошо учыръёсты тодаз вайылӥз. Но одӥг адямиез но вӧсь ӧз кары, со нокин вылэ уг йыркуръяськы. Адӟытонлэн оглюкетэз сӥземын тодосчилэн анаезлы Анастасия Алексеевналы. Владимир Владыкин сое улоназ пумиськылэм вань дышетӥсьёслэсь визьмогес лыдъя. Пумиськонын но тодаз вайиз солэсь ӝог ортчись аръёс сярысь верам кылъёссэ. Анаез куке но пиезлы шуэм: улон ортче, кӧй нылкышно берытскытозь. Соин тодосчи али ке но улонысьтыз минутсэ но юнме быдтыны жаля. Нош ужрадэ лыктэмъёс сое куризы 109-тӥ фондэз эшшо одӥг томлы бадӟыматыны. Владимир Владыкинлы гожтыны дэмлазы ӵош ужам но дышетэм адямиосыз сярысь книга.Эдуард Степанов | Улон-вылон |
Виталий Пронин Мае возьмало ёросъёсын Гуртлэн араз? Та юанъёслы валэктон утчаса, Гурт удысъя но сиён-юонъя министерство котькуд ёросын калыкен пумиськонъёс радъялляз. Гуртоос веразы, кыӵеен адӟо «Вуоноысь гурт» проектлэсь быдэсмемзэ. Котькуд ёросын малпаськизы, кыӵе ужпумъёсты быдэстоно Гуртлэн араз.Туспуктэм: Гурт удысъя но сиён-юонъя министерстволэн архивысьтызБерло 10 ар ӵоже 50 гурт улӥсьёстэк кылиз. Котькуд ёрослэн аслаз висьытӥсь пӧськыосыз. Но пумиськонъёс дыръя огъя бадӟым ужпум ӝутэмын вал: больницаосын врачъёс уг тырмо. Кылсярысь, Вавож ёрос больницаын олокӧня арзэ ни гинеколог ӧвӧл. «Гуртысь эмчи» программая но отчы нокин уг лыкты. Со сяна, тросаз ёросъёсысь калык ӝожтӥське, гурт предприятиоссы ворсаськизы шуыса. Тужгес уно пытсаськем объектъёс шаермылэн уйпалаз. Ужан интыос быризы. Таин валче ятырез егитъёс юон вылэ чӧлскизы. Хозяйствоосын уждун пичи. Люкаськылон интыоссы но кытын но отын воксё ӧвӧл. Кылсярысь, Дэбес ёросысь Такагуртын одӥг липет улын интыяськемын библиотека, школа, нылпи сад, клуб, но юртъер куашкано кадь ни, концертъёс ортчытъяны ик уг дӥсьто. Алнаш ёросысь Тыло гуртын клубзы вазенгес ӝуаз ни, нош улэ татын 400-лэсь ятыр адями. Гуртъёсысь ог 80-90 процентэз выпускникъёс доразы уг берыктӥсько ни. Котькуд школаын агроклассъёс усьтоно, нылпиосты музъем но пудо ужлы дышетоно, иське. Юалляськон возьматӥз созэ но: нылпи садлы, школалы ёрмонлэсь золгес сюлмаськыто бырем сюресъёс, сисьмем ву гумыос, газ кыскон понна куртчылӥськись дун, уг куты сотовой связь, ӧвӧл Интернет. — Нырысь ик саклык висъяськоз сюресъёслы. Соосты лэсьтыны туэ чакламын ог 2,3 миллиард манет. Гуртъёсысь 361 соцобъектэз Интернетэн герӟалозы. Озьы ик малпаськомы тросгес ужан интыос кылдытыны, гуртъёсысь ворсаськем производствоез выльысь улӟытыны, — пусъе гурт удысъя но сиён-юонъя министр Ольга Абрамова. Гуртоос котькуд районлы нимысьтыз саклык висъяны, котькудзэ нимысьтыз программая азинтыны куро. Кылсярысь, Каракулино ёросын ӝожтӥсько, улон коркаос уг пуктӥсько шуыса, юрт ӝутыны малпасьёсызлы но музъем люкылон секытэн мынэ. Ёросэн кивалтӥсь Сергей Русинов пусъемъя, тросэз ужало вахта амалэн, палэнысь вуо, сьӧразы туберкулёз но мукет кышкыт черъёс ваё, нош эмъяськыны уг дырто. Арлы быдэ ёрос стационарын 2-3 интылы кулэсмо койкаос, ворсасько фельдшер-акушер пунктъёс. — Ми палан аналтэм бусыос лачак. Отын етӥн будэтыны луысал. Заводмы ужа. Етӥн борды фермеръёс ик кутскысалзы ке, соослы грант люкылысалзы ке, ужан интыос но кылдысалзы, ёросэ но выт вуысал, со азьлань мыныны, пуктӥськыны инъет луысал, — шуэ Юкаменск ёрослэн йырыз Константин Бельтюков. Балезино ёросын тылобурдо вордонъя цех усьтыны малпанъёссы вань. Ува ёросын толэн-гужемен губи, бакча емыш будэтон борды басьтӥськыны медо. Можга ёросын вятка выжыысь валъёсты вордыны, со понна турмаршрут усьтыны туртто. «Вуоноысь гурт» проектэз быдэстонэ кыскозы калыкез но, адямиос улон-вылонзэс асьсэос мед радъялозы шуыса. Гуртлэсь туссэ воштон понна дышетозы проектъёсын, грантъёсын ужаны. Елена САРАМАТОВА | Иворъёс |
Виталий Пронин 28-тӥ феврале 80 аресъем юбилейзэ пусъёз биология наукаосъя доктор, Удмурт Элькунлэн Кун премиезлэн 3 пол лауреатэз Виктор Туганаев. В. Туганаев Виктор Васильевич Алнаш черкогуртын огшоры колхозникъёслэн семьяязы будэмын но кыдамын, Казаньысь кун университетэз йылпумъямын. Со 37 аресказ ик наукая доктор луэмын. Али солэн оглом 400-лэсь ятыр научной ужъёсыз. Соос удмурт, англи, немец кылъёсы берыктэмын. Пӧртэм будосъёсты, лулосъёсты эскериз, соосын калыкез тодматӥз пӧртэм энциклопедиос, бичетъёс пыр. Оглом 20-лэсь ятыр книгаосыз. Со кичӧлтэмен кылдӥз Удмуртилэн Горд книгаез. Нош тӥ ма сярысь юасалды дано тодосчилэсь? Самой тунсыко юан сётэм муртлы Виктор Туганаев автографеныз книгазэ кузьмалоз. Юанъёстэс келялэ «Удмурт дуннелэн» электрон почтаяз udmdunne@yandex.ru, соцсетьёсмы пыр яке 8-951-195-37-65 телефон номеръя жингыртэ. УД | Иворъёс |
Виталий Пронин Туннэ нуналлы институтын кылдытэмын егит тодосчиослэн кенешсы. Солэн кивалтӥсез - история наукаосъя кандидат Игорь Поздеев. Игорь Леонидовичлэн верамезъя, институтын али 11 егит тодосчи ужа. Кенешазы пыро на 15 аспирантъёс.- Наука тунсыко ужпумъёсты эскерыны луонлык сётэ, - шуэ егит тодосчи, - мон та удысэ лыктӥ ай уждун туж пичи дыръя. Нош али тодосчиослы ӟечгес луонлыкъёс кылдытэмын. Татын будыны луэ. Али трос грантъёс чакламын егит тодосчиослы, соослэн проектъёссылы, мукет кунъёсын кусып возёнлы.Берло кык ар ӵоже институтысьтымы 25 процентэзлы егит тодосчиослы улон инты висъяськиз. Дунтэк. Сыӵе луонлык кылдытӥз Россиысь Наукаосъя академи-лэн Урал люкетэз. Россиысь Правительство валаз: егитъёслы саклык ӧд ке висъя, наукалэн ӵуказе нуналыз уз луы. | Лулчеберет |
Виталий Пронин Шаерамы «Беслан. Память» акция ортче. Со терроризмен нюръяськонлы сӥземын, та нуналъёсы буре ваиськомы Беслан школаын 2006-тӥ арын луэм кышкыт учырез. Соку террористъёслэн ки улазы трос калык, уноез нылпиос вал, быриз. 5-тӥ сентябре Ижын но 6-тӥ сентябре Сарапулын «Беслан. Память» (12+) кино возьматонъёс ортчозы, нылпиос пумиськозы фильмлэн режиссёреныз Вадим Цаликовен. Ужрадэз ортчытӥсьёс чакламъя, акцие пыриськоз 3 сюрс пала нылпи. Акция борды итӥськыны мылкыд карисьёс быгато вазиськыны «ОСВОД в УР» огазеяськонлы (3412) 649-549 телефон номеръя яке https://vk.com/osvod_ur вотэс бам пыр. Ангелина Снигирёва https://www.youtube.com/watch?v=1t0SkDdLS_8 | Иворъёс |
Виталий Пронин Полина Гладыш «Меня зовут Лис» но «Охотник на волков» книгаосыныз тодмо луиз. Соос АСТ Mainstream книгапоттоннилэн «Онлайн-бестселлер» сузьетаз пыремын.31-тӥ куртолэзе филармонилэн пичи залаз ортчоз Ижысь егит писателен Полина Гладышен (кушем нимыз — Ли Виксен) пумиськон. Кутсконэз 17.00 часын. Озьы ик Полина Гладыш борды скайп пыр итӥськозы Москваысь мукет егит писательёс Марина Козинаки но Ольга Птицева. Та егит писательёслэсь книгаоссэс быдэс Россиын сюрсъёсын лыдӟо. Полина Гладыш «Меня зовут Лис» но «Охотник на волков» книгаосыныз тодмо луиз. Соос АСТ Mainstream книгапоттоннилэн «Онлайн-бестселлер» сузьетаз пыремын.Егит писательёс вералозы, кызьы бестселлер гожтоно, кызьы книга поттэм сяна, лыдӟисьёсын ялан кусып возёно, творчестводэ вузаны быгатоно.Пумиськонэз радъя Йӧскалык библиотека.УД Туспуктэм: invozho.ru Теги: кытынкумар | Улон-вылон |
Виталий Пронин Учыр луиз 16-тӥ июле нуназе шорын, Глазов ёросын.Ярано, дыраз юрттӥсьёс шедизы. Спасательёс доры бызьыса лыктӥз пияш, шуиз: эшеныз ӵош шуре пыласькыны пыризы вал. Но эшсэ ву нуыны кутскиз.С. Максимов но А. Чарушин спасательёс ӝегатскытэк бызизы шур дуре, шуге-леке вуэм пияшез поттӥзы.Элина Кумачёва | Югдурез утён |
Виталий Пронин И. Зорин писательлы тырмысал 95 арес. 14-тӥ пӧсьтолэзе 95 ар тырмысал удмурт кылбурчилы, врачлы Илья Зоринлы Огаз кылбураз Илья Зорин гожтӥз: «Ӧжыт ке но улӥ, мон улонэз адӟи». Илья Андрианович зэмзэ но, 55 ар улытозяз, оломае но адӟиз-чидаз. 2 орден но кузпал Илья Андрианович Зорин вордӥськиз 1920-тӥ арын Вавож ёросысь Ӝыжол (Силкино) гуртын. Вавожысь 7-тӥ классэз йылпумъяса, дышетскыны пыриз Горькийысь фармакологияя техникуме, ар ортчыса, выжиз Ижысь мединститутэ. 2 ар дышетскемез бере кутске Быдӟым ож, Илья Зоринэз ысто Куйбышевысь военно-медицинской академие. 1947-тӥ арозь со Горд Армиын полковой но бригадной врач вал. Егит эмчи вуиз Берлинозь. Быдӟым ожысь ветеранъёслэн подвигъёссы сярысь гожъясь писатель Николай Кузнецов Обороная министерстволэн Шор архивысьтыз шедьтӥз медицина службаысь капитанлэсь Илья Зоринлэсь наградной листсэ.- Илья Андриановичез фронтэ басьто 1943-тӥ арын май толэзе, ожмаськемын 1-тӥ но 4-тӥ Украин фронтъёсын. 2 пол сӧсырмемын, 2 пол контузить каремын. 1945-тӥ арын май толэзе, войналэн берпуметӥ ожъёсаз, Чехиысь Троппау город дорын тушмон дугдылытэк ыбылӥськиз. Вистэм-вожтэм лобась пуляос шоры учкытэк, Илья Зорин сӧсыр солдатъёслы юрттэт сётӥз. Рядовойёсты сяна, тылож пушкысь 2 сӧсырмем офицеръёсты ас вылаз поттӥз но госпитале нуиз. Капитан Зорин пусъемын Отечественной войналэн 2-тӥ степенё орденэныз но Горд Кизили орденэн. Та боевой наградаос юнме уг сётӥсько, - шуиз Николай Спиридонович.Тросэз солдатъёс ож лудын, госпитальын пумитазы асьсэлэсь яратонзэс. Озьы ик луиз удмурт врачлэн но. Вавожысь шаертодонъя музеен кивалтӥсь Светлана Черных - Илья Зоринлэн ӵыжы-выжыез. Светлана Михайловналэн песятаез но Илья Андрианович агай-вынъёс вал. Соин ик та кышномурт трос тодэ кылбурчилэн семьяез, улэм-вылэмез сярысь.- Кызьы тодматскиз Илья Андрианович вуоно кузпалэныз? Та сярысь трос пол вералляз солэн кышноез Мария Андреевна. Со Украинаысь вал. Мария Андреевна огпол госпитале лыктэм но шуэм: мынам муми висе. Илья Андрианович мынэм ныл сьӧры, йӧнатэм анайзэ. Со дырысен егитъёс пумиськылыны кутскиллям. Госпиталь кошкыку, Илья Андрианович гажанзэ сьӧраз ӧте вылэм. Ныллэн бубиз дыдызэ ож лудэ лэзьымтэ. Но соос гожтэтъёс ог-огзылы лэзьяллям. Илья Андрианович арлыдо дыръяз но туж синмаськымон пиосмурт вал ай, нош егит вакытаз нылъёслы туж кельше вылэм чебер, баблес йырсиё врач. Гожтэтъёс но нылъёслэн туспуктэмъёсынызы госпитале трос, пе, вуылӥллям. Валамон ини, егит пиосмурт малпаськонэ усем, кудзэс кышно басьтоно. Соку одӥгез офицер дэмлам: эскеры, пе, гажанъёстэ. Озьы Илья Андрианович 3 нылъёслы гожтэт ыстэм, суйтэк кылиз шуыса. Одӥгез нылаш артистка вылэм, ивортэм: тон мыным пал суй кулэ ӧвӧл. Кыкетӥез, генераллэн нылыз, гожтэт гожъямысь дугдэм. Куинетӥез, Маша, Мария Андреевна, шуэм: войнаын котьмар луэ, эн кайгыры, тон кылъёсын но эмъяны быгатод, мон возьмало тонэ. Озьы тӥни Илья Андрианович, Украинаез тушмонлэсь мозмытыкуз, аслыз пар шедьтӥз. Война бере И. Зорин Москваысь военной округлэн частьёсаз службазэ азьланьтӥз. 1947-тӥ арын Зоринъёс Иже бертӥзы, - шуэ Светлана Михайловна. Националист шуизы Иже вуэмез бере Илья Зорин зыме медицинае но кылбур дуннее. Сое Ижысь мед-институтысь акушерствоя но гинекологияя кафедраысь ординатурае куто. Илья Андрианович диссертация гожъяз. Научной ужзэ утьыны гинэ на кылемын вал, но 1951-тӥ арын 6-тӥ июне 11 часын ӝытазе Зоринъёслэн ӧсазы йыгаськизы КГБ-ын ужасьёс. Соос кык час пала мае ке утчазы, бугыртӥзы быдэс квартираез, собере Илья Андриановичез следователь доры нуизы. Допросын удмурт врач тодӥз: сое янгыше уськытыны выро Уголовной кодекслэн 58-тӥ статьяезъя (шпионаж). 1951-тӥ арысен 1952-тӥ арозь Илья Зоринэз 32 пол допросэ нуллӥзы, 17-ез таӵе пумиськон кутске вал уйшор бере. Малы чекистъёс янгыше уськытыны выризы удмурт эмчиез? «Шимес пеймытысь» книгалэн авторез Николай Кузнецов валэктэ:- 1950-тӥ-1951-тӥ аръёсы шаерысьтымы 6 муртэ пытсазы «Наговицынлэн ужезъя». Александр Наговицынэз, псевдонимез А. Эрик, тросэз удмурт Маяковский шуылӥзы. Сое янгыше уськытӥзы Совето Союзлы пумит ужамез, СОФИН огазеяськонлэн ёзчиез вал шуыса. Тодазы вайытӥзы 1941-тӥ арын пленэ шедемзэ но. Тушмон ки улысь мозмытскон понна со немец контрразведкалы ивортэм, шпион кариськыны соглаш но татысь обороная заводъёсъя ивор сётканы дась шуыса. Немецъёс солы ӧз оске. 1945-тӥ арын тулыс А. Эрик 4 эшеныз лагерьысь пегӟыны быгатӥз, Удмуртие со вуиз сӥзьылаз гинэ. Трос гожъяськиз, ужаз газетын. Асьме чекистъёс сое син шоразы возизы. 1952-тӥ арын А. Эрикез ыбизы. Нош мукет журналистъёсты-гожъяськисьёсты, кинъёс А. Эрик сямен ик, данъяськылӥзы К. Гердлэн творчествоеныз но сюлмаськизы удмурт литературалэн азьлань сюресэз сярысь (И. Зоринэз, Н. Марковез, М. Чайниковез, Е. Афонинэз, М. Степановез, М. Запольскиез) 10-25 арлы пытсэт сьӧры келязы. Илья Зоринэз котькуд допросын сямен ёртӥзы: малы К. Гердлэн племянникеныз Марк Чайниковен пумиськылӥд, кин «Кенеш» антисоветской журналэз сё-тӥз, малы гажа калык тушмонлэсь Гердлэсь творчествозэ... И. Зорин националист шуыса келямын вал Дальний Востоке. 1955-тӥ арын со пытсэт сьӧрысь мозмытэмын. Лагерьын Илья Андрианович трос кылбуръёс гожъям вылэм, но потыкуз солэсь чуръёссэ талало но кесяло. Кык ар ӵоже (1952-тӥ-1954-тӥ аръёсы) тюрьмалэн начальствоез Илья Зоринлэсь кышноезлы лэзем гожтэтъёссэ эскериз. Солэн уголовной ужаз но та гожтэтъёс утиськемын, - шуэ Николай Кузнецов. И. Зорин (шорысез) ож дыръя.Зэмлык кыре потэПытсэт сьӧрысь лэзем гожтэтъёс туж шунытэсь но, туж ӝожесь но. Кылсярысь, Илья Зорин гожтэ: «Мон сыӵе честно улӥ, уй но нунал ужай, вал корреспондент, врач, кылбурчи, научной ужась. Улонэ пӧзиз, ноку но ӧй малпа, кин ке мон вылэ чагиськонъёс гожъя шуыса». Яке таӵе чуръёсыз: «Марусенька, мон чидасько на кышкыт адӟонэз, ултӥянэз, тынэсьтыд мӧзмонэз, чида тон но, оскы ӟечезлы. Калык но государство азьын мон чылкыт, соин ик тон но эн ултӥя астэ. Мон кыкетӥ арзэ йыртэмась лыдъяськисько ини, нош зэмзэ ке - мон патриот. Соин ик судын но прощение ӧй куры, малы ке шуоно янгышме уг шӧдӥськы. Оскы ӟечезлы, зэмлык одно ик кыре потоз».Сталин кулэм бере странаын ялэмын вал амнистия. Озьы Илья Зорин Иже бертӥз 1955-тӥ арын. 1962-тӥ арын со уте кандидат диссертацизэ, дышетэ Ижысь мединститутын, гожъя докторской ужзэ. Уг аналты поэзиез но. 1959-тӥ арын потэ солэн «Мон тонэ гажай» сборникез, 1972-тӥ арын «Тодэмед ке потэ сюлэмме» бичетэз. Нош нырысетӥ книгаез кылдӥз 1947-тӥ арын, нимаськиз со «Кылбуръёс». Отын тросгес Быдӟым ожлы, тушмонэз жугонлы, эмчиослы сӥзем чуръёс. Лек вожпотон, кужым но Вормонлы оскон шӧдӥське война вакытэ гожтэм котькуд кылбураз. Нош яратонлы, дорлы сӥзем чуръёсаз воксё мукет адями син азе пуксе.Ӟуч лыдӟисьёслы со тодмо «Паводок» сборникезъя. Та книгаез поттыны сюлмаськиз писательлэн кышноез Мария Андреевна.Вавожысь огез урам нуллэ Илья Зоринлэсь нимзэ. Но тросэзлы удмурт лыдӟисьёслы та адями сокем тодмо ӧвӧл, потэ мыным. Тросэз солэн кылбуръёсыз кырӟан луэмын. Кылсярысь, калык али но яратэ И. Зоринлэн кылъёсызъя Г. Шаклеинлэсь «Берен вай сюлэмме» кырӟанзэ. Оло улонысь вазь кошкеменыз, оло пытсэт сьӧры шедьылэменыз, солэн творчествоез вужере кылемын. Вавожысь ёрос библиотекаын ужась Антонида Коротаева верамъя, нылпиос но та синмаськымон адямиез уг тодо.- Али милям библиотекаямы ужа Илья Зоринлы сӥзем «Эмчи, тодосчи но кылбурчи» адӟытон. Жаляса верано, будӥсь калык уг тоды аспал эшмес. К. Гердэз пиналъёс вераны шедьто, нош А. Клабуков яке И. Зорин сярысь куд-огезлэн кылэмзы но ӧвӧл. Азьло аръёсы кылбурчилэн вордӥськем гуртаз ужрадъёс ортчытӥськомы вал. Илья Зоринлэн коркаез но сылэ на. Но выль кузёос юрт бордысь И. Зоринлы сӥзем буре ваён пулэз но басьтӥллям, - шуэ библиотекарь А. Коротаева.Светлана Черных верамъя, Илья Зорин пытсэт сьӧрын дыръяз туберкулёзэн черлаз. Кылбурчи шӧдӥз гумырезлэсь вакчиямзэ, со дыртӥз улыны, гожъяськыны. Мария Андреевна кӧня ке ар талэсь азьло улонысь кошкиз.- Та кузпалъёслы Инмар нылпи сётымтэ. Но Илья Зоринлэн вань Ирина нылыз. Со Израильын улэ. Ныллэн анаез Илья Андрианович кулэм бере гинэ дыдыезлы верам, кин солэн бубиз. Ирина вуылӥз Иже, ветлӥз атаезлэн шайгу вылаз.Мукет ӵыжы-выжыосыз сярысь ке, Ижын улэ Илья Зоринлэн племянницаез, Фёдор агаезлэн нылыз, - шуэ Светлана Черных.Илья Зорин кема но секыт висиз. Кулонзэ шӧдыса но, яратоно кышнозэ буйгатыса, со шуэм: мон кӧня ке эмъясько но бурмо. Ӧз бурмы.Галина Семёнова Берен вай сюлэмме Илья ЗоринГадь бордам ик лякыт ӝиптыса,Мон тонэ ӟыгыръяй оскыса.Тон соку мынэсьтым лушкеменАс палад берыктӥд сюлэмме.Припев:Берен вай сюлэмме,Берен вай сюлэмме, мусо ныл,Яке сёт аслэсьтыд,Яке сёт аслэсьтыд тон мыным.Тон сое нуныяд, эркияд,Дыдыкез кадь кутӥд ас кияд.Сюлэмы, ой, мынам сюлэмыТабере тон кие сюремын.Гадь пушкам мӧзмыса, со дырысьУй-нунал со лоба тон доры.Ой, малы мынэсьтым сюлэммеАс палад берыктӥд лушкемен.Улоно ке улоноУлоно ке улоноКалыклы синмаськымон!Мед бызёз вирсэръёстӥӞырдатӥсь егит вир тыл.Эш но брат кадь мед луом,Медло котькин пӧсь луло!Гажано ке гажаноСюлэмез югдытымон!Мед луоз мылкыд чылкыт,Дауред ӵоже ӟырдыт.Мед югдоз со гажанлыЗангари сяська тылын.Ужано ке ужаноКалыклы вожъяськымон!Мед зороз юн ужакуКымысысь пӧсь нюлам ву.Секыт уж луиз ке шуг -Мед гомӟоз мылкыд тылӝу!***Бугыр-бугыр бугыръяськеМынам сюлмам улон.њечез но уродэз, иське,Та лул пушкам уло.Соку пересь шуиз мыным:Иське, тон вал шудо.Котьма луэ та улонын -Кайгу но шумпотон.Пыр-поч адњид ке улонэз,Зэмос улӥд тон, шу.Кинлэн кыџе-о валамез,Монъя, улон со - шуд! Теги: Быдымож Вунонтэмполк удмуртлитература УдмуртиысьПисательёслэногазеяськонзы | Улон-вылон |
Виталий Пронин Алнаш ёросысь Кузёбай школа дортӥ ортчыкум, шулдыр вашкала удмурт гур кылӥськиз. Кинъёс турын дасян вакытэ но кырӟаса пуко? Школае пыри но пайми люкаськем калыклы. Кузёбайёс Москваысь куноосты озьы пумитало вылэм.Ортчем шутэтскон нуналъёсы татчы вуылӥзы Москваысь Ӟуч культурая нылпи академиысь пиналъёс но дышетӥсьёс. Кузёбае лыктӥллям соос удмурт калыклэн улэм-вылэменыз, культураеныз, сям-йылолъёсыныз тодматскыны. Егит шаерчиослэн но дышетӥсьёссылэн ужан программазы паськыт вал. Озьы ке но Ӟуч культурая нылпи академилэн директорезлы, Россиысь естествознаниея академиысь профессорлы, педагогика наукаосъя кандидатлы Леонид Резановлы кӧня ке юанъёс сётыны вис шедьтӥ ик.- Леонид Владимирович, искусствоосъя нылпи школаосты тодӥсько, нош нылпи академия сярысь нырысьсэ кылӥсько, мар со сыӵе?- 1995-тӥ арын мон ӵош ужась эшъёсыным Москваысь «Сабурово» дышетон центрын кылдытӥ Ӟуч культурая нылпи академия. Отчы 6-тӥ-11-тӥ классъёсын дышетскисьёс ветло, Россиын улӥсьёслэн культураенызы тодматско. Татчы нокинэ но, бодыен кышкатыса, уг ваё. Но нылпиос огпол лыкто ке, дорысьтымы уг кошко ни. 17-тӥ арзэ ини, этнография, фольклор, киужъёс вылэ пыкиськыса, нылпиосмес тодматӥськом пӧртэм выжыысь калыкъёслэн улэм-вылэменызы. Малпасько, зэмос личностез будэтыны луэ, калык культураез тодыса но со вылэ пыкиськыса гинэ.- Туала нылпиослы со зэмзэ но тунсыко-а?- Туж тунсыко! Кин ке Турцие, Египетэ шутэтскыны кошке, кин ке нылпи лагерьёсы мынэ. Нош ми кунмылэн пӧртэм сэрегъёсаз вуылӥськом. Кылсярысь, Архангельск областе ветлӥм ини тямыс пол, вуылӥмы Новгород, Ярославль, Иваново, Белгород, Мурманск улосъёсы, Красноярске, Бурятие, Карелие. Нылпиос ваньмыныз тунсыкъясько, синъёссы ик ӝуало. Мон соосты кияръёсын ӵошатӥсько. Тани учке ай, убоысь огречъёсты сылалтыны бичаськоды. Соос ваньзы пӧртэмесь: пичиесь, бадӟымесь, венё-венёесь яке вольытэсь. Нош банкае пыро ке, шӧмзы огкадь луэ. Татын но озьы. Пиналъёс пӧртэмесь кадь, нош академие вуо но, ваньзы пыр-поч тунсыкъяськыны кутско калык культураен, фольклорен, этнографиен. Нылпиос зэмос семья кадь луо, котьмае адӟемзы, тодэмзы потэ. 20 нуналъем экспедициос дыръя пыдынгес ветлӥськом. Гуртъёстӥ гинэ ӧвӧл, бусыостћ, тэльёстӥ, гурезьёстӥ вамышъяськом, калыкен пумиськылӥськом. Таӵе экспедициос юртто умойгес шӧдыны-валаны но дунъяны интыосысь калыкез.- Кызьы вуиды Алнаш ёросэ но кыӵе мылкыдды кузёбайёслэсь?- Кылем арын Ханты-Мансийскын ортчиз чеберлыко культуралы сӥзем калыккуспо конгресс. Отчы пыриськизы странаысьтымы 26 улосысь 200-лэсь ятыр эскерисьёс. Пќлазы ми но. Соку ик Россиысь тодосчи, педагогика наукаосъя доктор Тамара Шпикалова шуиз: тӥледлы одно ик вуылоно Удмуртие, отын паймымон культураен калык улэ, тӥ сомында тунсыко ивор кылоды но чебер инкуазез адӟоды.Котькуд экспедицие азьлапал ик дасяськиськом бере, кусып тупатӥмы УдГУ-ысь тодосчиен Елена Ковычеваен. Ханты-Мансийске ик вуылӥз Алнаш шор ёзо школаысь дышетӥсь но музеен кивалтӥсь Любовь Курбатова. Со ик дэмлаз Кузёбае лыктыны. Нунал талэсь азьвыл вуылӥмы Алнаш ёросысь ик Карйыл гуртэ. Удмуртъёслэсь улэм-вылэмзэс тодон понна быдэс шаерез ум басьтӥське, одӥг-кык гуртэз котыр ласянь эскериськом. Уртчись мылкыдэз вераны кылъёс уг сюро. Карйылын пумиськылӥм агрономен Михаил Печниковен. Со вань бусыоссэ возьматъяз. Шумпотымон: гурт улэ, калык муш кадь ужа, музъем буш уг улы.Кузёбайёс сярысь верано ке, паймытэ калык. Милемды котькытын ик умой пумитало, но, шонерзэ вераса, таӵеез ӧй вал на. Кырӟаса-вераса, табань пыжыса, куно пумитан йылолэз возьматыса, милемын соос тодматскизы. Паймытӥз нылкышноослэн дӥсьсы, сое учкыса, чеберезлы синмаськыса, уд акыльты. Кылды небыт, кырӟанъёсты шулдыресь. Сое ик пусйизы пиналъёс но. Нош нылпиос уг алдасько.- Пиналъёс, сак кылзэм сяна, ваньзэ гожъяса пуко?- Кызьы-о сотэк? Нылпиос тодо ук: экспедиция йылпумъяськем бере одно ик юалозы, мар соос тодо, мар йыразы кылиз. Котькудзылы нимысьтыз тема сётэмын. Кин ке гурт удысэз эскере, кин ке сям-йылолъёсты, кин ке социальной ужпумъёсты, фольклорез. Котькудзы ик доклад дасялозы но нырысь школаын, собере Москваын ортчоно научной конференциосын вераськозы, калыккуспо ужрадъёсы пыриськозы. Пусйыны кулэ: Кузёбайын одӥг нунал ужаны - со туж ӧжыт. Татын сомында тунсыко ивор - куръяса быдтонтэм! Учке ай, нылпиослэн жадён тодазы но ӧвӧл, нош кык нунал куспын ми пыдын 30 иськемлэсь трос вамышъям ини. Нош соос туннэ но быдэс гуртэз котыртыны дась.* * *Алнаш калык быгатэ куно пумитаны. Москваысь экспедиция сям-йылолъёсын но киужъёсын тунсыкъяське шуыса тодэмзы бере бадӟым адӟытон дасязы. Кузёбай школаысь директорлэн воштӥсез Марина Никонова верамъя, та пумиськонэз радъяны зол юрттӥзы дышетӥсьёс Лаврентьев, Прокопьев кузпалъёс но Мария Шахтина.- Гуртысьтымы арлыдоосын кивалтэ кырӟаны-вераны усто кышномурт Юлия Алексеева. Огпол гинэ жингыртӥ, эшъёссэ люказ, сандыкысьтызы песяйёссылэсь куэм дэремъёссэс-чалмаоссэс поттаса, школае лыктӥзы, - шуэ Марина Яковлевна. - Москваосты паймытъязы дӥськутэнызы но вашкала гуръёсты тодэменызы. Туэ њыбыли возь выламы Ю вӧсь ортчиз. Куноосмес отчы нуимы. Вӧсясьмы Майор Иванов ӝук вӧсяз, зор курон йылолэз возьматӥмы, вуэн пазяським, «Тямысэн», «Кенер кутыса» шудӥм. Куноосмылы кельшиз - дугдытыны уг луы ни, эшшо, пе, шудом ай. Соос милемлы туж кельшизы - вылтӥяськисьтэмесь, ӟеч мылкыдоесь но ваньзэ тодыны тыршисесь.* * *Сокем-а меда трос тодӥллям Москваысь пиналъёс? Тае эскерон понна огезлэсь юалляськоно кариськи. Бырйи удмурт тусозэгес - пиштӥсь горд йырсиё, пужыё ымныро. 17 аресъем Максим Барабанов мылкыдзэ ќръяз:- Тӥ уд тодӥське, макем мыным татын кельше. Паймымон: гуртады пичиез но, пересез но удмурт сямен верасько. Экспедиция понна со бадӟым удалтон. Мынам темае - удмурт сюан. Ӵапак со сярысь туннэ татын трос вераськизы. Мон киысьтым блокнотме ӧй куя, ваньзэ, мае валай, гожъяй. Кылсярысь, тодӥ: тӥляд сюанды кык нунал луэ - сюан но бӧрысь. Выль кенэз олокызьы но эскеро вылэм. Табань пыжыто, вулы ветлыны косо. Ведраяз коньдон куштыса вутто ке, вузэ уг ни кисьто. Асьтэлэн тамадады но вылэм, о-о. Тӥ сое «Тор» шуиськоды но миндэр вылэ пуктӥськоды.- Тор ӧвӧл, тӧр, - шонертӥсько мон.- Вот мон но озьы ик шуисько, - пумитам вазе горд пияш но, блокнотсэ возьматыса, шуэ: - Тани эшшо таӵе кылъёсты тодӥ на: веме, лянэс, нылнуон... соосты ялан верам потэ, кылды чебер.Егит пияшен соглаш кариське дышетӥсез но, экспедицилэн кивалтӥсез Дмитрий Ковальков. Таизлэн вераськыкуз но фотоаппаратэз уг кысылы - ваньзэ туспуктылэ.- Кылды туж небыт потӥз, - пусйиз Дмитрий Ковальков. - Арлы кӧня ке пол экспедициосы потаса, вераськыны быгатӥсько ни япон, бигер, нганасан но мукет сямен. Табере удмурт кылъёсты но куто ини. Кузпалы дышиз ини: њуч сямен лабыртыку, вераськонам кыӵе ке калыклэсь кылзэ пыртӥсько но, со азьланяз но озьы ик кошке, сямлы пӧрме. Озьы ик пусйысал калыктэс. Пичиез но, бадӟымез но милемыз адӟо ке, ураме потыса ик, учко: кинъёс ай та. Нош городысь калык бускельзэ но уг тоды, номырин уг тунсыкъяськы. Татын воксё мукет адямиос уло, соос бордысь ӟеч мылкыд, шуныт тулкым лыктэ. Кепыр но ваёно: бадӟым куноосты кадь милемыз пумитазы.Экспедицилэн ужез ӧз быры на. Нош августлэн нырысетӥ нуналъёсаз академиысь бадӟымъёсызгес пиналъёс нуналлы мынозы выль экспедицие. Таяз радэ - Камчаткаын улӥсьёс доры.Галина Семёнова. Теги: Алнаш Егитъёс | Улон-вылон |
Виталий Пронин Удмурт кыллэн калыккуспо нуналэзлы сӥзьыса, вань мылкыд карисьёслы дунтэк экскурсия но «Васьлей» спектакльлэсь усьтэм репетицизэ радъяз Удмурт театр. репетиция дыръя«Васьлей» постановкалэн премьераез луоз ни вуоно арняе. Таӵе «йыртэмась» мылкыдо спектакль Удмурт театрлэн сцена вылаз ӧй вал на. Усьтэм репетицие вуиз «Васьлей» пьесалэн авторез Сергей Антонов но. Театрлэн пичи сцена вылаз солэсь «Пуны» моноспектакльзэ возьматӥзы ни. Табере авторлэн выль ужез кисьмаз. Ачиз драматург но нырысьсэ репетицие лыктӥз. — Валтӥсь режиссёрлы Алексей Ложкинлы пьесаме возьматӥ но - ужалом, шуиз. Егит актёръёслы «Васьлей» соку ик кельшиз, нош арлыдо артистъёс пӧлын пӧртэм мылкыдъёс кылдӥзы. Пьесаме мон, бызьыны вуэм нылэз сямен, режиссёрлы кышнолы сётӥ, трос тупатъяллям-а, кылъёссэ вошъяллям-а шуыса, куалекъяса уг улӥськы, - шуэ Сергей Антонов. «Васьлей» - кык ёзэн комедия. Айы коӵышез - Васьлеез - гуртысь городэ вуттӥзы. Кузёез Нина Фёдоровна больницае эмъяськыны выдӥз, табере Васьлей солэн Ваня пиез дорын улэ. Сцена вылын туж ӧжыт декорациос: городысь пичи патер, укно, ӧс, ӝӧк, пукон но диван. Васьлей ассэ кытчы карыны уг тоды, Ваняен соос уг тупало… Васьлейлэсь рользэ быдэстэ егит актёр Константин Никитин. Режиссёр Алексей Ложкин артистлы одӥг секундлы но ганяк кариськыны уг сёты. — Тон коӵыш! Мар слон кадь лёгаськиськод? - тышкаське режиссёр. Учкисьёс салкым залын курткаоссэс но ӧз куштэ. Нош Костя Никитинлэн котмем дӥсез тыбыраз лякиськиз ни, ымнырысьтыз нюлам вузэ ӵушылыны дырыз но ӧвӧл. Артист капчиен тэтчыса я ӝӧк вылэ тубе, я диван вылын погылляське. Котькуд мизансценаез актёръёс выльысь но выльысь шудо. Режиссёрлэсь куронзэ быдэсто. Александр Баймурзинлэн гинэ ролез - со коркакузёез шудэ - вӧй вылтӥ кадь мынэ. Режиссёрлэсь куронзэ со синмысьтыз ик адӟе, лэся. Собере, опытэз но бадӟым - Александр Баймурзин комедиосты шудыны быгатэ. Пьесалэн авторезлы Сергей Антоновлы репетиция кельше - пальпотыса учке. Учкисьёс понна мукетыз тунсыко ужрад ортчиз театрлэн катанчиез сьӧрын. Экскурсие вуэмъёс пӧлын огез но удмуртъёс ӧй вал. Озьы ке но соос туж ярато удмурт культураез, тунсыкъясько удмурт кылын. Театрысь литературая ёзэн кивалтӥсь Наталия Панфилова соосты вуттӥз костюм вурон, реквизит, парик лэсьтон цехъёсы. Катанчи сьӧрын сылыса, куноос учкизы, кызьы артистъёс сцена вылын ужало. — Ми туннэ театрлэн шорсюлмаз вуылӥм кадь, ас синмынымы адӟим, кызьы вордске спектакль. Табере уката бадӟым мылкыд вань та комедие лыктыны, - мылкыдзэ вераз Нина Мусагитова. Елена Скворцова | Лулчеберет |
Туспуктэм udmurt.ru сайтысь Удмурт дунне 29-тӥ оштолэзе 4 полэс Олимпийской чемпионкалы 80 арес тырме. Та лыдпуслы сӥзьыса, Ижкарын «Олимпийской нунал» ортчоз. Ужрадын шаерысьтымы коллективъёс кырӟалозы, со сяна люкаськемъёс дано спортсменкаенымы пумиськыны быгатозы. — «Динамо» стадионын мастер-классъёс, тренировкаос ортчозы на, — вераз Александр Бречалов, — нош туннэ нуналысен школаосын но техникумъёсын Галина Алексеевналы сӥзем «олимпийской урокъёс» мыно. 25-тӥ оштолэзе таӵе урок ортчиз Дэри ёросысь Италмасысь лицей-интернатын, отчы ачиз Галина Кулакова вуылӥз. Пиналъёс квестэ пыриськизы, Галина Кулакова сярысь фильм учкизы. Кино бере Олимпийской чемпионка вадьсаз: — Пичи дырысеным анае ужаны дышетӥз: мон турнаны, пу пильылыны быгатӥсько, — вераз чемпионка, — мон ноку ӧз азьтэмъяськы. Спортын но. Соин ик быгатӥсько вераны, тыршыса гинэ бадӟым вормонъёс дорозь сузьыны луэ шуыса. | Спорт |
Виталий Пронин Брангурт песянайёс туннэ нош ик Сочие кошкизы, соос Олимпиадаез ворсанэ пыриськозы.Кызьы вераз коллективлэн кивалтӥсез Ольга Туктарева, Брангуртын арлы быдэ асьсэлэн олимпиадазы ортче. Нылпиос, егит семьяос, гурт калык отчы пыриське. Биатлонъя ӵошатско, 1 иськеме бызё, ыбылӥсько винтовкаысь - шаръёс шоры. «Брангурт песянайёс» пӧлысь одӥгез - Галина Конева - та ужрадэ спортсмен чот пыриське ке, мукет песянайёс пельнянь кутыны я ӝук пӧзьтыны юртто. Ӵошатсконын вормисьёсты синпель кузьымъёсын пусъё. Гурт олимпиадазэс туэ Тол келянэн огазеяны малпало.Валентина Емельянова Туспуктэм: fotoden.info Теги: Брангуртысьпесянайёс Сочи | Иворъёс |
Виталий Пронин Полина Куликова «Dart» газет потаз Алнаш ёросысь Байтэрек но Улын Котныр гуртъёсы.Лымшор палъёсысь егитъёсты номырин ни кадь паймытыны. Соос асьсэос бакомытыса кельтозы. Озьы ик вылэм. Алнаш ёросысь Байтэрек гуртысь пичиез но, бадӟымез но кылбурало, инкуазез возьматэм сяна, соос мерлыко ужпумъёсты но творчесвтоязы ӝуто. Тэшкыли Петя Муканов (кылбураны кружокын кутскем) инкуазь но вордӥськем палэз сярысь гинэ кылбур чуръёс гожъя ай - азьлань сюресэз кузь ай. Полина Семёнова - бадӟыымгес ни, дышетске 6-тӥ классын. Кылбуръёсаз ритмез сӧриське на, но со понна мур малпаськонэ уськыто ӝутэм темаосыз: Нош али мар? ВК, Фейсбук, Эшшо потӥз на ДругВокруг. Потод ураме гужем, отын буш, Сиён гинэ бича муш.Нылашлэн кылбуръёсыз «Кизилиослы пайми» пичи буклетэн поттэмын. Мукетсэ кылбурасез, Полина Куликоваез, Удмуртиысь тросэз егитъёс тодо ни. Вотэсын со ассэ Пелагея Куликовская шуыса нима, кылбуръёссэ мерлыко вотэсбамысь «Удмурт кылбурчи» огинын печатла. 8-тӥ классын дышетскись нылаш лыдӟиз жингрес кылбуръёссэ: Кин тон сыӵе удмуртский ӟуч яке бигер?«Мар занимаешься, кыӵе живёшь?»- Удмурт филолог юаз одӥг пол.«Мон тӥлед уг валаськы!!!» -шуо но кошко. Пелагеялэн бос-бос куараез бадӟым чугун плита борды шуккиськиз но, дырекъясь тулкым лулъёстысайкатыса, быдэс Удмурт шаере вӧлмиз кадь. Та Богдан Анфиногеновез яратэ, дыр, малпай мон ас поннам. Ма со гинэ уг, байтэрек пиналъёс чидатэк возьмазы Богданлэсь вуэмзэ. Кылбурчи лыктыны ӧз быгаты ке но, пумиськонын кылбуръёсыз чузъяськизы. Озьы ик выжыкылзэ лыдӟиз 9-тӥ классын дышетскись Лена Пушкина. Со эшшо школалэн президентэз, пе, луэ на. Байтэрек школаын.- Литературалэн арез мынэ, нош нылпиос удмурт сямен ӧжыт лыдӟисько но уг тодо удмурт авторъёсты, - шуэ библиотекаен кивалтӥсь Алефтина Тарасова. - Соин сэрен гожъяськисьёс но ӧжытгес. Малпасько, «Dart» газетэн пумиськон вырӟытӥз соослэсь сюлэмъёссэс.Гуртэ бертэм бере Байтэрек гуртысь егитъёс «ВКонтакте» вотэсбамын тау каронъёссэс но шумпотэмзэс веразы. Ми но шумпотӥськом, сомында творческой егитъёс ми борды итӥсько шуыса.Туспуктӥз но гожтӥз Мария Векшина Теги: Дарт пумиськон удмуртдунне | Иворъёс |
Виталий Пронин Эгра ёросысь Мазьги гуртысь А. Корепанов Россиез яратэмзэ тазьы возьматӥз.Туспуктӥз Екатерина Силина Россилэсь нуналзэ туэ, вань мукет ужрадъёсты сямен ик, аспӧртэмлыко пусъё — онлайн амалъя. Шаерысьтымы тросэз муниципал кылдытэтъёс итӥськизы странаямы ортчись «Окна России», «Добро в России», «Русские рифмы», #МыРоссия, «Рисую Россию» но мукет ужрадъёс, флешмобъёс борды. Озьы ик 9-тӥ—12-тӥ июне мылкыд карисьёс асьсэлэсь тодон-валанзэс эскерыны быгато, «Гражданский экзамен» проектысь 50 юанъёслы валэктон сётыса. Удмуртиын улӥсьёс «Пирог пыж но тау шу!» ужрад малпазы. Кылсярысь, Можга ёросысь пӧрасьёс та нуналэ кутэмнянь пыжозы, солэн тусыз Россилэн флагез выллем луоз. Соин куноятозы город пыронэ пуктылэм контрольно-пропускной пунктъёсын ужась полицейскойёсты. Нош Якшур-Бӧдьяын ческыт пӧраськемен куноятыны дасяськизы ёрос больницаын ужасьёсты. Та нуналъёсы городъёсысь но гуртъёсысь тросаз ульчаосын Россилэн флагъёсыз адӟиськозы. Озьы бадӟым куншетъёс тӧлалозы Сарапулысь тылпу кысӥсьёслэн каланчазы йылын, Ижысь телевышкаын но Дэбесысь Байгурезь йылын. Озьы ик Вот-каысь, Можгаысь но Ижысь ульчаосын Россилэн флагеныз граффитиос кылдозы. Эгра ёросысь Мазьги гуртысь культурая юртын ужасьёс но Россилэсь нуналзэ мыло-кыдо пусъё. Клубен кивалтӥсь Елена Лекомцева верамъя, соос картонлэсь букваос вандылӥзы, соосты чебер буязы но, пу рейкаос вылэ лякылыса, калык пӧлы потӥзы. «Яратӥсько Россиез», «Россилэн нуналыз» гожтэмъёсынызы ульчаостӥ ортчизы, колхозын ужасьёсты, пиналъёсты, ваньзэс, кин пумитазы шедиз, фотое пуктылӥзы. Бӧрысь вань туспуктэмъёссэс Интернетысь «Безграничные просторы в России» альбоме интыяны дасясько. ________ Валентина ЕМЕЛЬЯНОВА Теги: Россилэннуналыз Удмуртия | Улон-вылон |
Виталий Пронин Выль вормонъёслэн вакытсы. Кызьы ортчизы Гурт шудонъёс? 80 гуртъёсын улон воштӥськоз. Малы? Лул пыртэ куасьтэм вайлы но. Тӧр шорын - суредась, кибашлы Николай Кумаев. Усьты 100 интыез! Кыӵе тужгес адӟем карымон интыосы вуылыны дэмла “ДаУР!” проект? Газет пушкын - литературалы сӥзем "Ингож" ватсэт. | Улон-вылон |
Виталий Пронин Кӧня ке аръёс ӵоже ни радъяське «Юртты пиналэз школае дасяны» акция.Тае валаны луэ пӧртэм ужрадъёсъя.Кӧня ке аръёс ӵоже ни радъяське «Юртты пиналэз школае дасяны» акция. Туэ но со алигес йылпумъяськиз. Отчы 27 сюрс пала адями пыриськиз - ёрмыса улӥсь семьяосысь пиналъёслы дӥськутэн, ручка-тетрадьёсын юрттӥзы. Палэнэ ӧз кыле 422 предприятиос-огазеяськонъёс но. Оглом 13 сюрс 327 семьялы пиналъёссэс школае дасяны юрттэмын.Табере шоркарын улӥсьёс, шӧдске, керттӥськыны кутскозы - 15-тӥ октябрьысен ялӥське «Шуныт киос» акция. Таиз но 5 ар пала радъяське ни. Та дыр ӵоже отчы 3 сюрс 500 пала адями пыриськиз: шуныт пӧзьёс, пыдвылъёс, изьыос но мукетсэ керттыса вайизы. Киужъёсты собере люкыло ёрмыса улӥсь семьяослы, реабилитацияя центръёсысь быдэ вуымтэослы.Элина Кумачёва Туспуктэм: vk.com Теги: дышетон нылпиослы | Иворъёс |
Виталий Пронин Премьер-министр Владимир Путин косэмъя 6-тӥ феврале Удмурт шаере вуылӥзы Россиысь секыт учыръёсъя министр Сергей Шойгу, улосъёсты азинтонъя министр Виктор Басаргин, Президентлэн Приволжск федерал округъя оскем муртэз Михаил Бабич но музон вылӥ кивалтӥсьёс. Соос эскеризы кылем арын Пугачёво арсеналын пуштылонъёс бере тупатъян-лэсьтӥськон ужъёсты. Нырысь ик Сергей Шойгу Пугачёвоысь шор ёзо школае вамыштӥз. Школалэн директорез Надежда Быльнова подрядчикъёслэсь ужамзэс ушъяз. Ваньмыз, пе, умой тупатъямын, нылпиос шуныт но югыт классъёсын дышетско. Школамы тодмантэм чебер луиз. Сое тупатъяны 40 миллион манет кошкиз. Одӥгез гинэ сюлэмшугъяськытэ, пусйиз директор, школаен артэ чугун сюрес, секыт поездъёс кошкыку, борддоръёс ик зуркало. Выльысь медам пилиськылэ вылэм соос.Собере министр военной городокын улӥсь калыкен пумиськиз: вить этажъем коркась одӥгаз квартирае кожаз, мукетаз пыраз. Озьы ик со эскериз нылпи садэз, куд-ог нимаз улон коркаосты.Яган посёлокын улӥсьёслэн куремзыя министр татысь но куинь-ньыль улон коркаосты эскериз. Крестина Моховалэсь корказэ дырыз дыръя ӧз ӝутэ, кузпалъёс али но ӟоскыт мунчоын уло. Сарапулысь подрядчикъёслы Сергей Шойгу юн-юн вераз: 3 арня куспын улон корказэс вуттоно. Тодады возе: тӥледыз уен-нуналэн чакласа-эскерыса возёзы. Нош кызьы МЧС эскеронъёсты ортчытэ, сое ваньмыз тодо.Яганын улӥсьёс лэсьтӥськисьёслэн суп-сап быдэстэм ужъёссы пумысен трос гинэ ӝожтӥськонъёссэс шараязы. Министр озьы ик саклык висъяз Яганысь трос нылпиё Ураков кузпалъёслэн семьязылы. Соослэсь квартиразэс матысь дыре тупатъяно, нылпиоссылы кынмыны сётоно ӧвӧл, шуиз.* * *Собере кивалтӥсьёс люкаськизы Пичи Пурга ёрос администрацие. Сергей Шойгу Удмурт Республикалэн Президентэныз, министръёсын, Пичи Пурга ёросысь, пуштылонъёсы шедем муниципал кылдытэтъёсысь йыръёсын, лэсьтӥськисьёслэн кивалтӥсьёсынызы кенеш ортчытӥз. Сергей Кужугетович пусйиз:- 95 процентэз тупатъян ужъёс лэсьтэмын. Со умой. Ӟеч тупатъямын школаос, эмъяськон юртъёс но спортзалъёс. Но эшшо 5 процентсэ тупатъян ужъёсты йылаз-пумаз вуттыны кулэ на. Со понна кылдытоно нимысьтыз штаб, кудӥз ужалоз ӵукна 9 часысен ӝытазе 9 часозь. Штабын пукисьёс юрттэт курыны лыктӥсь котькуд адямиез тыро-пыдо кылзыны кулэ. Тӥледлы татын улоно, асьтэлы ик со сярысь сюлмаськоно. Крестина Моховалы уно синкыли кисьтэмез понна телевизор кузьмалоды.Россилэн Президентэзлэн ПФО-я оскем муртэз Михаил Бабич меӵак вераз: пуштылонъёс бере тупатъян ужъёсты лэсьтон понна федерал бюджетысь висъям уксё ваньмыз кутэмын ӧвӧл на. Со дэмла уксёез кытчы но малы быдтэм сярысь эскеронъёс (ревизия) ортчытыны, тупатъян ужъёсты йылаз-пумаз вуттыны. Ужано шуге-леке шедем калыкен. Адямиос мед тодозы, мар лэсьтэмын но мар понна уксё быдтэмын. Котькудӥныз ӝожтӥськыны лыктэм адямиен нимысьтыз ужано.Улосъёсты азинтонъя министр Виктор Басаргин пусйиз: лэсьтӥськонъя организациосты одно ик эскерыса возёно. Соослэн янгышенызы сэрен адямиос курадӟыса но кынмыса ке уло, тупатъян ужъёссы пумозяз лэсьтэмын ке ӧвӧл, кивалтӥсьёссэс кыл кутытоно, асьсэ кисыысьтызы уксёен тупатъян ужъёсты лэсьтытоно.Журналистъёсын кенешыкуз, Сергей Шойгу пусйиз: пуштылонъёс бере тупатъян ужъёслы висъям уксёез тус-тас карись организациос суд азьын кыл кутозы. Пумисько сыӵе учыръёс: куд-огез амало подрядчикъёс, арлыдо адямиосты пӧяса, соиз но таиз уж быдэстэмын шуыса, актъёсы гожтӥськылыны косылӥзы. Валамон, тросэз уксёзэс асьсэ кисыязы кельтӥзы.- Тупатъянэн вырись организациослы йылаз-пумаз вуттымтэ объектъёсты быдэстыны толэзь дыр сётӥське, - чурыт шуиз министр Сергей Шойгу. - Со сяна, Удмуртие келямын луоз МЧС-ысь нимысьтыз лаборатория, кудӥз эскероз куинь сю пала улон коркаослэсь ӟечлыксэс. Та лабораториысь специалистъёс дуннеысь тросаз странаосын музъем зурканъёс, мукет кышкыт учыръёс бере эскеронъёс ортчытъязы. Лаборатория возьматэмъя улон коркаос тупатъяны ярантэмесь лыдъямын луизы ке, соосты сэрттозы, нош тупатъяны-лэсьтыны луоноосыз бордын выльысь ужано.* * *Ӝытазе Удмурт Республикалэн Президентэз Александр Волков кенеш ортчытӥз на. Тупатъян ужъёсты эскерыса возьыны элькун штабен кивалтӥсе юнматэмын Правительстволэн Тӧроезлэн воштӥсез Людмила Чунаева. Со кусып возёз вань лэсьтӥськись организациосын но соослэн кивалтӥсьёсынызы. Штаб интыяськоз Пичи Пурга черкогуртэ, нош солэн отделениосыз - пуштылонъёсы шедем муниципал кылдытэтъёсы.- Туннэ сямен ужаны уг яра, - Пичи Пурга ёрос кивалтӥсьлы но муниципал кылдытэтъёсын кивалтӥсьёслы вазиськиз Александр Волков. - Кайгуэн пумиськем адямиос тӥ доры, юрттэт курыса, вазисько, тӥледлы оскисько... Тросэз арлыдоос уг быгато документъёсын вырыны, кытчы но малы гожтӥськемзэс валатэк кылё. Сыӵе адямиосын валэктон уж нуоно. Зэм, мукет адямиос но вань: куронъёссы бадӟымесь. Юрт котыразы тупатъян ужъёс ӟеч ке но лэсьтэмын, кӧтсы уг тыры, эшшо юрттэтлы кураськыса ветло яке уксё куро.Александр Волковлэн ӵектэмезъя, Удмуртиысь Лэсьтӥськонъя, архитектурая но улон инты политикая министерство алама ужась подрядчикъёсыз быгатэ мозмытыны яке ӟечгес ужатыны. Шойгулэн тупатъян ужъёсты дырыз дыръя лэсьтыны курон-косонэз лыдэ басьтӥськоз, шуиз Александр Волков.Любовь Тихонова. Туспуктӥз Николай Глухов. Теги: АлександрВолков ВладимирПутин МЧС ПичиПурга | Югдурез утён |
Виталий Пронин Ижысь егит суредаськисьёслэн ужъёсынызы «Вераське Ижкар» адӟытон усьтӥськиз. Егитъёслэсь суредъёссэс адӟыны луэ Ижкарлэн музеяз (Генераллэн юртаз) но Ижысь Суредаськон искусствоосъя музейын. Та адӟытонэ сюрон понна ӝыны ар талэсь азьло конкурс ялэмын вал. Радъясьёс кие вуизы 70-лэсь ятыр ужъёс - суредъёс, видеос, арт-арбериос. Адӟытон залъёсы сюризы 45-ез гинэ. Дуннеез аспӧртэмлыко адӟемзы сяна, лыдэ басьтӥськиз суредасьёслэн арлыдзы но - 35 аресозь усточиос. - Ижкар узыр быгатӥсь егитъёсын, - вераз Москваысь куратор Елена Куприна-Ляхович. - Милям соосын, соослэн малпанъёсынызы тодматскеммы потӥз. Суредъёс шоры учкыса, паймиськом, макем пӧртэмесь искусствоен вырисьёс. Огез дунне шоры льӧль пияла пыр учке - суредам льӧль фламингоосты но малпаськись тусо нылашез, мукетыз яратэ историез - суредам корт лэсьтонъя заводэз. Куинетӥез езъёслэсь батыръёсты куасаллям, ньылетӥез видео-арт пуктэм. Чудья Жени (шорысез) суредъёсыз азьын. Пӧлазы удмурт нимъёс но вань. Кылсярысь, Алнаш ёросысь Азамат гуртын вордӥськем удмурт суредась Чудья Жени. Солэсь адӟыны луэ Ижысь аспӧртэмлыко удмурт нылъёслы сӥзем сузьетысьтыз суредъёссэ. Чудья Жени тодмо ни ке искусствоен вырисьёс пӧлын, Пётр Пороб син азе йӧтӥз «Ленин 2013-тӥ арын коньывуон толэзьын» уженыз. Ижысь М. Калашников нимо технической университетын дышетскем пияш али одӥг уженыз гинэ ушъяськыны быгатэ ай. Пётр Поробов Ленинлэсь бюстсэ лэсьтэм, вождь вылын - капюшонэн кофта. Пичи скульптураез ӵужектэм сакыр пӧлы литръем банкае ворсам. Пётр Поробов Ленинлэсь бюстсэ лэсьтэм.- Банкаын пукыса, со революция лэсьтыны малпаське, дыр, - шуисько. - Тани-тани банка пуштоз. Нош малы 2013-тӥ арын? - Со туала Ленин - вылаз аслэсьтым кофтаме «дӥсяй», - серекъя пияш. - Та уж шоры учкыса, котьмар малпаны луэ, тросэз шуо, со - мон ачим. Кин тодэ. Мон малпамъя, искусство гинэ адямиез олокыӵе но малпанъёс дорозь вуттыны быгатэ, умой мылкыд сётэ. Та выллем адӟытон нырысь радъяськиз Москваын. Нимаськиз со «Вераське Москва» - отын но, нялтас вераса, Москваысь 45 суредасьёслэн ужъёссы поттэмын вал. Та малпанэн радъясьёс малпазы вуылыны Россиысь пӧртэм сэрегъёсы. - Россиысь улосвылъёс пӧлын нырысь ик Удмуртиын кытын егит суредаськисьёслэсь творчествозэс таӵе амалэн адӟыны кылдӥз, - вера Ижысь куратор Елена Касимова. «Вераське Ижевск» адӟытон азьланьтӥськоз Москваысь творческой индустрияя «Фабрика» центрын, отчы сюрозы 15-20 суредасьёслэн усто ужъёссы. Мария Векшина Туспуктэмъёс: vk.com/govoritizhevsk Теги: адытон Ижкар искусство суредаськон | Улон-вылон |
Виталий Пронин Туспуктэм udmurt.ru сайтысь Туннэ Ижкарлэн тыметэз дурын 5-тӥзэ усьтӥськиз «Удмурт Йӧ» фестиваль. Йӧ скульпутраос шоры вань мылкыд карисьёс учкыны быгато. - «Гужеме» сюрес, «Ненег куартолэзь» шоры учкемды потэ ке – лыктэ фестивале, - гожтӥз Александр Бречалов аслаз социальной сетьёсаз, - Туэ фестиваль «12 толэзьёс» выжыкыллы сӥземын. 9 улосъёсысь 24 суредасьёс асьэлэсь скульптураоссэс лэсьтӥзы. Одӥгез скульптура сӥземын Удмуртилэн нырысетӥ тол олимпийской медалезлы. 50 ар талэсь азьло сое утӥз Галина Кулакова. Галина Алексеевналэсь медалезлэсь макетсэ лэсьтӥз Удмуртиысь художник Анфим Ханыков. Скульптура 3 метръем пӧрмиз, дол-дол чемпионкамылэн медалез кадь. Теги: удмуртй фестиваль | Иворъёс |
Виталий Пронин Балезино ёросысь Верх-Люкысь нылпи садысь пиналъёс ӝыны ар пала кынмыса улӥзы — табере отысь кивалтӥсьёсты кыл кутон улэ кыскыны быгатозы. Верх-Люк нылпи садын туэ кезьыт вал Туспуктэм: vk.com/onf_izhevsk«Калык фронтлэн» ёзчиосыз, нылпи садэ вуылыса, тодӥзы: отын кезьытъёс дыръя +10 градус котырын гинэ возиськылӥз. Юрт пуктэмын 1980-тӥ арын, шунтӥське элекроен гинэ. Садэ 16 нылъёс но пиос ветло, туж ӵем висьыло. Та нуналъёсы югдурез эскерон борды басьтӥськизы следовательёс но. Соос озьы ик вуылӥзы нылпи садэ, вераськизы анай-атайёсын. Ӝутэмын уголовной уж. Ёросысь дышетонъя управление дэмлаз ни нылпи садэз школа борды выжтыны. Элина Кумачёва | Улон-вылон |
Виталий Пронин Юрттэт висъяське выль сэреглы кулэяськисьтэм ветеранъёслы но, ожысь инвалидъёслы но, соослэн пал кылем кышнооссылы но.Со пӧлысь 403-езлы улон инты басьтыны сертификат висъямын ни, та дырлы 3 мурт черодзэ вите на.Юрттэт висъяське выль сэреглы кулэяськисьтэм ветеранъёслы но, ожысь инвалидъёслы но, соослэн пал кылем кышнооссылы но. Улон интызэс тупатъяны соослы кылем арын висъяськиз быдэн 10 сюрс манетэн. Но тамында уксёен сэрегедлэсь кытӥзэ гинэ меда выльдод? Шумпотымон: та юрттэтлэн быдӟалаез туэ йылоз.Калыкез утён, семья но демография политикая ужпумъёсъя министр Ольга Корепанова ивортэмъя, Быдӟым ожысь ветеранъёслы улон интызэс тупатъяны висъяськоз 80 сюрс манетозь, пал кылем кышнооссылы - 30 сюрс манетозь. Та юрттэтлэн быдӟалаез котькуд адямилы пӧртэм луыны быгатоз. Угось лыдэ басьтӥськоз, макем зол тупатъямез кулэ улон сэрег. Та уж оскемын муниципал кылдытэтъёслы: отысь специалистъёс мӧйыос доры коркае вуылозы.Та юрттэтлы республикалэн бюджетаз чакламын 13 миллион манет. Муниципал кылдытэт, лэсьтӥськонъя огазеяськон но ветеран куспын огкыл тупатӥськоз. Ремонт лэсьтэм огазеяськонлы уксё вуоз быдэстэм ужзэ чаклам бере гинэ. Та уксёен ӧсъёсты, укноосты выльдыны, газ, ву но шуныт сётӥсь гумыосты воштыны, нош нимаз коркалэсь липетсэ, фундаментсэ тупатъяны луоз. Министр Ольга Корепанова пусйиз: февраль куспын вань кулэ луись документъёс кутэмын луозы, озьыен, мӧйыослэсь куриськонъёссэс кутозы ни март толэзьыен.Быдӟым ож вакытэ концлагерьёсын пукемъёслы Германия 2 но ӝыны сюрс евро (213 сюрс манет) компенсация тырыны дась, соос та вакытэ лулоесь на ке. Соосты утчаны выриськомы военкоматъёс пыр. Жаляса верано, одӥг муртэ но шедьтыны ӧйлась на, шуиз О. Корепанова.Елена Никитина Туспуктӥз А. Горбунов | Улон-вылон |
Виталий Пронин Кыл кутонъя федерал службалэн (УФСИН) Удмурт ёзэз ивортэмъя, пытсэт сьӧрын пукисьёс пӧлын кыл кутонэз нуон огыр-бугыр учыръёстэк но чакламъя радъяське. Кылсярысь, берло 19 ар ӵоже одӥг пол но ӧз пумиськылэ конвойлэсь пеган, тюрьмаын пукисьёс пӧлын бырон, заложникъёсты киултон учыръёс. Та ласянь ӟеч емышсэс сётӥзы туала амалъёс. Кылсярысь, шаерысьтымы кыл кутытонъя ёзъёсын (УИС) пуктэмын 1 сюрс 440 пала видеокамераос, со сяна, 6 таӵе учреждение узырмытэмын быдэс колонилэсь маин улэм-вылэмзэ возьматӥсь бадӟым камераосын. Тунсыко: пытсэт сьӧрын пукисьёслы сётъяны лэзьымтэ арбериосты колоние пыртыны тыршемзы понна кыл кутытэмын 95 мурт. Со пӧлысь одӥг мурт вылэ уголовной уж ӝутэмын.Елена Никитина Туспуктэм: infokanal55.ru Теги: УФСИН | Югдурез утён |
Виталий Пронин Лулчеберетлэсь объектъёссэ кун ласянь утёнъя агентствоен кивалтӥсь Ю. Перевозчиков.Маин выре Лулчебертлэсь объектъёссэ кун ласянь утёнъя агентство? Кылем ар пумын Удмуртиын кылдӥз Лулчеберетлэсь объектъёссэ кун ласянь утёнъя агентство. Выль учреждениен кивалтэ история наукаосъя кандидат Юрий Перевозчиков. - Юрий Александрович, макем выль та удыс тӥ понна?- Дышетскемея историк бере, та удыс мыным выль ӧвӧл, со тунсыко но матын. Берло дыре культураез утён тема туж сюлэмшугъяськытэ. Уката ик телевизор пыр иворъёсысь адӟимы, кызьы Афганистанын талибъёс тӥязы Буддалэсь вашкала синпелетсэ, кызьы Сириысь Пальмираын боевикъёс архитектурая памятникъёсты пуштытъязы. Асьмеос кунлэсь кужмо но азинлыко луэмзэ дунъяськомы вашкала синпелетъёслэн утиськемзыя но. Памятникъёс, вашкалаез сярысь верам сяна, будӥсь пиналъёслы историез, культураез гажан но соин данъяськон мылкыд пыӵато.- Мар пыре культурая ваньбуретэ? - Ваньмыз, ма кыле асьмелы вашкала культуралэсь. 73 номеро федерал законъя культурая наследие пыртэмын архитектурая но историяя памятникъёс: юртъёс, монументъёс, паркъёс, тодмо адямиослэн вуылэм интыоссы, вашкала каръёс, шайвылъёс, Граждан но Быдӟым ожъёсын герӟаськем синпелетъёс, инкуазен, адямиен кылдытэм чебер интыос но мукетыз.Сарапулысь Тылпу кысон каланча.- Кызьы тодоно, луэ-а кыӵе ке инты культурая памятник?- Cое тодон понна вазиськоно ми доры, Лулчеберетлэсь объектъёссэ кун ласянь утёнъя агентствое. Удмуртиын, кылсярысь, археологиысь 829 объект шараямын. Соин ик кыӵе ке лэсьтӥськонэз мытон азьын котькуд огазеяськон лыдэ басьтыны кулэ, вань-а солэн музъем вылаз археологияя синпелетъёс яке ӧвӧл-а. Нош со тодмо ӧвӧл ке, сыӵе интыын нимысьтыз эскерон ортчытыны кулэ историкъёс, археологъёс. Сыӵе йылпумъян лэсьтыны быгато та ужлы лицензия басьтэм экспертъёс гинэ. Удмуртиын сыӵе специалистъёсмы вань. Туннэ нуналлы шаерамы лыдъяське 305 синпелет, соос экспертъёсын юнматэмын но памятникъёсъя кун реестре пыртэмын ини. Пӧлысьтызы 84-ез Россиысь памятникен лыдъяське, 221-ез - шаерысьтымы. Но эшшо ог 900-эз вите на эскеремез, луэ-а со синпелет яке уг-а. Таосыз пӧлысь данакез ёрос понна дуно луо.- Кин кыл кутэ синпелетъёсты утён понна?- Котькуд синпелет кин ке борды юнматэмын. Зэм, федерал объектъёсты республика ик чакласа возёно луэ. Кылсярысь, А. Невский собор понна кыл кутэ Иж но Удмурт епархия, Новиковлэн юртэз понна - Иж город администрация. Эгра ёросысь Бачкей гуртысь музей. Татын возизы Сибире ссылкае мынӥсьёсты. Туспуктӥз А. Горбунов- Ижын гинэ 50-лэсь уно синпелетъёс, но шоркарамы улӥсьёс соосты туж ик уг тодо.- Калыкез тодматон, валэктон уж нуоно. Котькуд синпелет Ижлэсь, шаермылэсь историзэ, культуразэ усьтэ, Удмуртиысь дано адямиосын тодматэ. Соин ик котькудмы тодыны кулэ соосты. Шумпотымон: агентство кылдэм бере ик милемлы вазиськиз Кун Кенеш бордысь Егитъёслэн парламентсы. Нылъёс-пиос асьсэос юазы: маин ми тӥледлы юрттыны быгатом? Ми ӵектӥмы соослы котькуд ёросын эскерон ортчытыны, кызьы утисько, утялтӥсько синпелетъёс. Ар ӵоже дунъямын луозы ожъёслы (Нырысетӥ дунневыл, Граждан, Быдӟым но мукет войнаослы) сӥзем памятникъёс, озьы ик войнаосын бырем солдатъёслэн шайгуоссы.Оштолэзе Москваын, Россиысь Общественной палатаын, Удмуртиысь Культурая но туризмъя министерствоен валче котырес ӝӧк ортчытӥмы. Отын возьматӥмы Ижысь заводлэсь валтӥсь корпуссэ тупатонлы сӥзем проектэз.- Дурбасьтӥзы-а та проектлы?- Бен, али луонлыкъёс вань та корпусэз выльдонэз пыртыны 2013-тӥ-2020-тӥ аръёслы чаклам «Россиысь культура» федерал программае. Вуоно арын проектно-сметной ужъёсты быдэстыны, нош 2019-тӥ арлы, дано конструкторлэн Михаил Калашниковлэн юбилеезлы, корпусэз но башнязэ выльдыны. Азьлапал чакласа, та ужъёслы 2 но ӝыны миллиард манет кулэ луоз. Алигес ми реставраторъёсын отчы вуылӥм, ужез зэмзэ но трос. Пыӵал тӥрлык поттонъя заводлэн валтӥсь корпусэз пуктыны кутскемын 1811-тӥ арын, вуттэмын со 1815-тӥ арын. 1834-тӥ арын та юрт ӝуаз, башняез куашказ. Но Николай I эксэй косэмъя корпус выльдэмын вал С. Дудин архитекторлэн проектэзъя ик. Дас ар пала кыстӥськизы тупатъян ужъёс. Пӧртэм вакытъёсы татын вал ремесленной но оружейной школаос, библиотека, музей, театр. Соин ик городмылы дуно синпелетэз тупатыны но солы вашкала тусбуйзэ берыктыны кулэ. Выльдэм корпусын котьмалы инты тырмоз. Кылсярысь, ыбылӥськон галереялы, 18-тӥ даурысь мастерскойлы яке вашкала пыӵал тӥрлык поттонъя сэреглы. Луэ усьтыны эксплориум - наукалы но техникалы сӥзем нылпи музей, экспоцентр, бизнес-инкубатор но трос мукетсэ. Сарапулысь Тылпу кысон каланча.- Ужасьёсты тырмо-а?- Агентствоын ужа 14 адями. Татчы выжизы Культурая но туризмъя министерствоысь синпелетъёсын ужанъя отделысь но Культурая ваньбуретэз утёнъя центрысь специалистъёс. Та удысын огъя кыткетын тыршыны кулэ искусствоведъёс, археологъёс, реставраторъёс, муниципал кылдытэтъёс, калык огазеяськонъёс. Нялтас вераса, Россиысь историяя но культурая синпелетъёсты утёнъя огазеяськонлэн Удмуртиысь ёзэзлы туэ 50 ар тырмиз ини. Соин 25 арлэсь кема кивалтэ ни Зинаида Боткина. Али та огазеяськонлэн юбилееныз валче ёросъёсын пӧртэм пумиськонъёс радъясько. Отчы пыриськыса, районъёсы вуылыса, валай: Воткинск, Каракулино, Сарапул ёросъёсын синпелетъёсты утялтонъя, утёнъя уж ӟеч радъямын.Шаерысьтымы федерал синпелетъёс:Воткинскысь П. Чайковский композиторлэн вордӥськем юртэз,Ижысь Александр Невский собор,Иж заводлэн ӵыпетэз но валтӥсь корпусэз,Арсеналлэн но коньдон кладовойлэн юртъёссы,Свобода нимо школа,Новиков купечлэн но Лятушевич протоиерейлэн коркаоссы,Сарапулысь Тылпу кысон каланча, Смагин но Башенин купечъёслэн особнякъёссы,Эгра но Сьӧлта ёросъёсысь тюрьмаослэн юртъёссы,Глазов ёросысь Иднакар, Дондыкар, Весьякар, Садейкар, Эбгакар городищеос,Балезино ёросысь Ӝутэм-кар, Гурьякар, Карйыл городищеос,удмуртъёслэн Алнаш ёросысь Чумолё но Кузёбай гуртъёс вӧзысь 2-тӥ, 3-тӥ, 5-тӥ дауръёсы улэм интыоссы,Вужшай, Чемшай, Бигершай, Варни могильникъёс но трос мукетыз.Галина Семёнова Теги: история Удмуртия шаертодон | Улон-вылон |
Пётр Даниловлэн архивысьтыз — Пётр Павлович, мар возьмаськоды праздниклэсь? Мар бордын солэн кулэлыкез? — Калык дӥсьлы сӥзем нуналэз кылдытон сярысь малпанме трос пол шара поттылӥ. Вожъяськыса учкылӥсько вал, Россия Федерациысь куд-ог улосъёсын таӵе бадӟым праздниксы вань шуыса. Шуом, со туж тунсыко ортчылэ Башкортостанын, отын арлы 2 пол луэ. Туж шумпотӥсько, асьме элькунамы но та арысен калык дӥсьлы сӥзем нунал кылдӥз шуыса. Со юрттоз котькуд калыклэсь пуштроссэ, улон философизэ возьматыны, ог-огдэ гажан мылкыд пыӵатыны. Праздник котыре люкаськыны быгато пӧртэм удысъя ужасьёс кыӵе ке выль малпанъёсты, ужъёсты огазеян понна: кылсярысь, модельеръёсын пумиськонъёс, пӧртэм адӟытонъёс, газет-журналъёсын со сярысь гожъян... — Кызьы герӟасалды ужан ӧрдэс но праздникез? — Трос аръёс ӵоже ни бадӟым саклык висъясько удмурт калык дӥськутлы. «Айкайысь» артистъёсмы вылысь дӥськут вуремын мынам малпамея. Вуриськисьёс, куиськись — юрттӥсьёсы-эшъёсы, коллективысьтымы кибашлыос. «Айкай» театрмы кылдэм дырысен ик нырысетӥ ужпуммы вал — калык кырӟанъёсты, эктонъёсты, крезьгуро тӥрлыкъёсты вӧлмытэм сяна, бадӟым саклык висъяно удмурт калык дӥськутлы. Соин валче адӟиськом ни лэсьтэм ужмылэсь калыклы бадӟым пайда ваемзэ. «Айкайлэн» туж бадӟым миссиез — дунне вылысь калыкъёслы возьматоно удмурт калыклэсь зэмос чеберлыксэ. Чеберлык со — чебер кырӟан, эктон, крезьгуро тӥрлыкъёсын шудон но адямилэн вылтусыз. Сое ваньзэ огазе карыса, огъя люкаса, кылдытӥськом узыр образ. Малпаськом, туннэ нуналлы милям со умой пӧрме. Дӥськутмы дӥсьтон сётэ асьмелэсь концерт программамес, репертуармес возьматыны трос пӧртэм интыосын, мукет калыкъёс дорын. Мыным туж юрттэ гастрольёсы ветлонмы. Кытчы гинэ ум мынӥське, ваньмыз удмуртъёс матысь туган (ӵыжы-выжы) кадь пото. Пермь улосэ вуиськод-а, Башкортостанэ-а, Томск улосэ-а — ваньзэс кемалась тодӥськод ни кадь. Кыӵе соос шумпото, выламы соос палась дӥськут дӥсямын шуыса адӟо ке. — Кызьы учкиськоды Пичи Пургалан ортчылӥсь «Учке мынэсьтым дэремме!» фестиваль шоры? — Дурбасьтӥсько таӵе малпам ужрадлы, солэн но туж бадӟым пайдаез. Берло дыръёсы трос саклык висъяське удмурт калык дӥськутлы. Вань дӥськутэз дунъясьёс но, вань сыӵеосыз но: одӥг-кык дӥськут малпало но асьсэды дизайнер шуо ни. Котькуд дэрем валаса лэсьтэмын мед луоз. Туннэ калык дӥськутэз пӧртэм мугъёсъя дӥсяны но, пӧртэм сямен вурыны но луэ. Вашкала дӥськутлэн туж мур философиез. — Шуо, вашкала костюмлэн утись кужымез вань. Тӥ сое шӧдӥськоды-а? — Вашкала арбериос бордысь туала малпанъёс кылдо. Адями удмурт костюм вуре ке, пыр-поч мед эскероз вашкала дӥськутлэсь историзэ. Мон сцена вылэ потан дӥськут лэсьтӥсько ке, тыршисько гажаса кельтыны вашкала дӥськутлэсь пуштроссэ. Мон ачим Татарстанын вордӥськемын, отысь кышномуртъёслэн веранзы вань: ма, пе, ветлӥсько ни урдэс кышетэн. Асьсэос та кускерттонлэсь кулэлыксэ уг тодо, лэся, но керттэмын. Но ведь урдэс кышетлэн но законэз вань, кызьы, кудпала керттоно… — Паймисько, кытысь меда тӥ ваньзэ тодӥськоды? — Одӥг нуналскын сое тодыны-люканы уг луы, сомында аръёс дӥськутэз эскерисько ни ке но, малпасько: тазэ но, созэ но уг тодӥськы ай… Шумпотӥсько, пиосмурт дӥськутъя тодонэ трос. Азьло научной литератураын солы ӧжыт саклык висъяське вал. Аслам гуртысьтым шедьтӥ пиосмурт айшетэз. Син азям пуксе пичи дырысьтым суред: гуртысьтымы Педор агай лавкае ваське вал, тӧдьы айшетсэ керттыса, гын шляпазэ поныса, гожмо камзолзэ (саестэм вакчи дӥсь) дӥсяса. Тае син азям возьыса, тырши кырӟась-верась воргоронъёсмы понна дӥськут вурыны. Вашкалаос, пыдъёссы медаз котме шуыса, кутъёссы улэ пулэсь кӧтьырма думыло вылэм. Со туж тунсыко адӟиське, сое нырысьсэ сцена вылэ поттӥ! Праздникъёс дыръя, кинлэн коньдонэз уг тырмы, кутъёссэс чебермало вылэм буям ӟазег тылыосын, мон но озьы ик кари. Ай эшшо тылы вылэ буёл но уг кутӥськы ук. 19-тӥ дауръёсы удмурт дӥськутын кылдыны кутско яркыт буёлъёс — вуыны кутско анилиновой краскаос. Соин ини шортъёссэс буяло вал. Дышетскыны кулэ дӥськутэз шонер нуллыны: кыӵе люкетэз кызьы дӥсяське, кудпала керттӥське... Оскисько, калык дӥськутлэн нуналыз туж юрттоз ас вылтусэд шоры учкыны, та ужен вырисьёслы — эшшо но мургес образъёс малпаны. Та праздник мед юрттоз паськытгес, яркытгес возьматыны калыкмылэсь узырлыксэ! Татьяна Ильина | Лулчеберет |
Виталий Пронин Пуштросэз сярысь:- Кинлы люкетӥз бельведер? Дизайнер Азат Романов вера Ижлэн тусыз сярысь.- Удмурт кино ӧвӧл удмурт? Йӧскалык кино сярысь вераськон ӝутӥзы Ижысь кино лэсьтӥсьёс.- Жаг пӧлысь инӟыос. Поръяськом удмурт "Тусвотэслэн" тулкымъёсыз вылын.- "Югдон" но "Италмас" радиолаос. Со сярысь гожтэ Богдан Анфиногенов.- Ортчем дырлэн ымныръёсыз. Евгений Ардашев туспуктылэ Совето вакытысь синпелетъёсты.- Суперудмуртъёс сярысь комикс. Авторъёссы - Анастасия Петрова, Вера Штыкова,Анастасия Шумилова | Улон-вылон |
Виталий Пронин Пинал кырӟасьёс "Дыхание небесной росы" концертын7-тӥ куартолэзе Ижкарысь искусствоя 2-тӥ нылпи школаын ортчиз аспӧртэм концерт. «Выше радуги!» эстрада студиысь пиналъёс удмурт гуръёсты, туала амалъёсын выльдыса, кырӟазы.Школалэн концерт залаз люкаськизы егитъёсын ужанъя министр В. Соловьев, «Камали» студилэн кивалтӥсез А. Эркишев, режиссёр П. Поздеев, промоутер А. Старков, анай-атайёс но дышетӥсьёс. Концертын шулдыр, задор мылкыд кузёяськиз. Пиналъёс удмуртъёс ӧвӧл ке но, мыло-кыдо кырӟазы удмурт кылын. Кызьы пусйиз В. Соловьёв, кӧня ке ужаны луысал на кылъёсты дышетон бордын, куд-ог дыръя кылъёс валамон ӧй вал. Нош костюм эскерисьёс алӥзы: нылашъёслы уггес тупало айшонъёс. Таӵе йыре пононэз бызем кышномуртъёс гинэ нулло.Но «Выше радуги!» студиен кивалтӥсь Г. Юсим чыры-пырыос борды уг дэмӟы. Валтӥсез - калыкъёс куспын эшъяськон мылкыд. Кӧня ке пол вераз но: ми ум. пе, люкиське адямиосты пӧртэм нациослы, милям удмурт нылаш луэ латыш... Зэм, таӵе суранъёс куд-огезлы валантэм но потӥзы, укыр тросэз огазе люкамын вал уга. Крезьгур аранжировкаос пӧртэм калыкъёслэн кырӟан творчествозы вылэ пыкъяськизы. Кылсярысь, «Бусъёсын шобырскизы» гурез лаунж амалэн кырӟаны луэ вылэм. «Пужымлэсь» пӧртмаськон гур пӧлэстӥськиз рэп люкетъёсын. «Италмас» тодэ вайытӥз Бразилиысь шулдыр эктонъёсты. «Ойдолэ мыноме шудыны» араб берганъёслы укшаз.Огласянь, та суретэз этнофутуризм ниманы луэ. Мукет ласянь - тани со, туала крезьгур, джаз но импровизация пала кыстӥськон. Оглом вераса, ворпоё эксперимент, кудӥз туж укшаз мюзикллы. «Выше радуги!» эстрада студия тыршиз удмурт крезьгурез калык дорозь вуттыны, солы туала имидж кылдытыны. Таиз пӧрмиз. Учкисьёс концерт бере кема чабизы.Дарали Лели Теги: ГеннадийЮсим | Иворъёс |
Виталий Пронин 18-тӥ толшоре Мускоысь туж тодмо «16 тонн» клубын асьме рок-брендмы Silent Woo Goore концертсэ сётӥз. Удмурт диаспора но, Ижысь «пегӟемъёс» но талы туж шумпотӥзы. Мылкыдзэ мадиз Светлана Ручкина.- Шӧдонъёсы пӧртэм пумоесь. Огласянь, таӵе интыын кырӟаны – бадӟым дан! Кышкай но, шумпотӥ но. Куараез ӟеч тупатӥзы. Но кыкетӥ гурмес быдэстыкумы кыӵе ке кышномурт люкетыны кутскиз, уг кылӥськы шуыса кесяськиз. Куарая ӧнерчи маке бергатӥз но, радыз воксё сураськиз! Со кышномурт берло но люкетӥз на… Но калык ваньзэ «сииз», зол чабизы. Милемлы туж усто вал. Паймымон трос тодмоос – мукет Ижкаре вуиськод кадь. Оглом вераса, выль тодэммылы-шӧдэммылы тау кариськом. Гримеркаын «Сайлент ву гур татын вал» гожтэт ляким.Дарали Лели Туспуктӥз Кирилл Никитин Теги: SilentWooGoore 16тонн Москва | Иворъёс |
Виталий Пронин Егитъёсын пумиськылӥзы Россиысь Общественной палатаен кивалтӥсьлэн нырысетӥ воштӥсез, Россиысь Герой Вячеслав Бочаров. Вячеслав Бочаров пумиськылӥз следж-хоккеистъёсын.Вячеслав Бочаров трос аръёссэ военной вал. Пенсие потыса, со вазиське ФСБ-е, террористъёсын нюръяськонъя ёзэ мед кутозы шуыса. Озьы эшшо 12 ар калыклэсь улонзэ уте на, ӵапак со вакытэ, куке Россия ваче вуиз терроризмен. Сӧсырмыны сюриз, Бесланысь школаез террористъёслэсь мозмытыкузы. Та учыр бере ик воргоронлы сётэмын Россиысь Герой ним.- Азьветлӥсьёсты, волонтёръёсты утись закон ӧй вал, нош адямиос ас мылкыд каремзыя тылпуэз кысо, ву улысь адямиосты поттало… Кышкыт учыръёсын соос сӧсырмыны но быгато ук. Та сярысь мон верай Владимир Путинлы. Табере закон но вань, волонтёрлэсь нуналзэ но пусйиськом, нош туэ быдэс ар сӥземын волонтёръёслэн движенизылы, - шуиз Вячеслав Алексеевич.Егитъёс геройлыко адямилы пӧртэм юанъёс сётъязы. Кылсярысь, кин со - патриот? Кужмысь яратыны уг луы, нош патриот луон - со нырысь ик шаерез яратон. Соин ик, кызьы яратод вордскем шаердэ, со сярысь номыр но ӧд тоды ке, пусйиз куно.- Тӥ тодӥськоды-а Удмуртиын вордскем Россиысь Геройёсты? - юаз Вячеслав Бочаров. Чуслыкез ачиз ик сӧриз: - Валерий Чухванцев. 2008-тӥ арын со аслаз вертолётэныз Чечняысь спецназмес поттыны кулэ вал. Нош пуксьыны нокытчы - котыр тушмонъёс ыбыло. Валерий вертолётсэ васькытӥз ик, омырын возиз, калык отчы пуксьыны мед быгатоз шуыса. Озьы калыкез утьыны быгатӥз.Вераськонэз йылпумъяса, Вячеслав Бочаров пусйиз: Россиысь Президентлэн 2 ужпумез. Нырысь ик, утьыны асьме странамес, собере - азинтыны экономикамес. Вераны луоз, Федерал Собранилы вазиськыкуз, Президент ӵапак та 2 валтӥсь темаосты ик усьтӥз.Мария Векшина | Улон-вылон |
Виталий Пронин 12-тӥ январе Дэри ёросысь Совхозной черкогуртэ, эстӥськон пулы шуыса, кисьтӥзы 64 ящик. 8-эз саламен вылэм. Отысь шедьтӥзы Калашниковлэсь автоматъёссэ но соослы тупась запчастьёсты.Ижлэсь ог дас вить иськемлы палэнэ пуксем Совхозное одӥг КамАЗ тыр вуж ящикъёсты вайылӥзы ни вал кылем арын сӥзьыл. Тапалась коркаосы газ кемалась вуэмын ни ке но, мунчо эстыны яралоз шуыса, пу дэмласьёсты улляса ӧз лэзе. Ма, дун но бадӟым ӧз пуктэ - ог 500 манет. Малы басьтонтэмез?Туэ 12-тӥ январе но вузаськон муген ик черкогуртэ кожиз огез шофёр. Гуртэтӥ кема ӧз ворттылы - Николай Немтерев пенсионер ӝог соглаш кариськиз ящикъёссэ басьтыны. 39 аресъем шофёр шум гинэ потӥз. Ма, ящикъёсты куштод-а яке уксё поттод-а? Вылаз ик, нокин уг чакла, кытчы кожиз тыро КамАЗ.- Машинаысь кисьтэм ящикъёс пазьгиськизы. Пыд улын медаз костаське шуыса, пыртаны кутским, - шуэ Немтерев. - Тямыссэ капка сьӧры утялтыса вуттӥм. Музонзэ ӝутыны кутски но - уг вормиськы. Тӥрез кутыса, ӵоктэтсэ ӝутӥ, нош отын - автоматъёс. Куалектэменым бызи Совхозной муниципал кылдытэтамы. Ватос сярысь ивортӥ. Татын ӝог ӝутӥськизы. Дорам соку ик ыстӥзы участковоез. Пумен вуизы югдурез утисьёс но.Ярам, пенсионер соку ик вазиськиз кивалтӥсьёслы. Нош со интые кескичез сюрысал ке? Шуом, автоматъёсты ватысал я соосын лушкем вуз карысал ке?- Четверге ящикъёсысь шедьтэмын 79 «калаш», соослы мынӥсь 253 магазин но пӧртэм запчастьёс, - шуэ Дэри ёросысь участковой Анатолий Чужанов. - Ӵуказеяз эшшо огез автомат шараяськиз - киргаса азбаре ик лымые усем. Озьыен, ваньмыз-ӧвӧлэз 80 пыӵал шедьтэмын. Соос «пыдъяськемын» «Ижмаш» заводысь. Кисьтэмын 1950-тӥ-1960-тӥ аръёсы.Тодмо соиз но: шофёр Совхозное гинэ кожамтэ - Пероггуртын но вузаськем. Следственной управлениея комитетысь специалистъёс отчы но вуылӥзы. Салам ӧз шедьтэ ни.- «Ижмаш» заводэн азьвылгес эшъяськисько ни, - вера пуэн вузаськись. - Отысь окты-калты жуг-жагзэс кисьтасько. Кузовам ящикъёсты тырыкузы, ӧй чакла, мар отын. Мынам уже музон - кисьтон. Сюрес вылысен ни тодам лыктӥз: совхознойёс куризы вал эстӥськыны пу. Соин ик татчы кожи. Отын автомат шуыса, ӧй тодылы. Грузчикъёс янгышазы, дыр. Утиле келяно пыӵалъёсты мыным янгышен тыризы, луоз.Та учыр пумысен Удмуртилэн Президентэз валэктон куриз югдурез утёнъя министрлэсь Александр Первухинлэсь. Толон резиденциын ортчем кенеш азьын министр валэктӥз:- Та югдурез али ньыль комиссия эскере. Ӝутэмын уголовной уж. Но со йылпумъяськытозь, вераны луэ: вужмем ож тӥрлыкез юромо вузан вылысь озьы лэсьтэмын ӧвӧл, учыр кылдӥз предприятиын та ужез (утилизациез) ӟеч радъямтэысь. Мукет сямен со халатность нимаське. Кыл кутытэмын луоз Россия Федерациысь Уголовной кодексысь 225-тӥ статьяя (ож тӥрлыкез утёнъя куронъёсты тӥям понна). А. Первухин озьы ик паймемзэ вераз: малы ке ож тӥрлык быдтонэн выро нимаз адямиос, со понна кыл кутонэз осконо кун структураослы.«Ижмаш» предприятиын сьӧлыксылэсь уг чӧлско.Александр Волков та учырлы вакчи дунъет сётӥз: позор!Матысь дыре республикаямы вуыны чакла Россилэн вице-премьерез Дмитрий Рогозин, со «Ижмашын» ужасьёсты ож тӥрлык поттонын но сое утёнын радзэ шедьтыны дышетоз.Елена Фёдорова. Теги: Дэри | Югдурез утён |
Виталий Пронин Арлэн кутсконаз Удмуртиысь этнофутуристъёс Алнаш ёросысь Байтэрек гуртын симпозиум ортчытӥзы. Татын соос видеоарт лэсьтӥзы, крезьгуразы, гурт калыкен тодматскизы. «Омырвӧт» видеоартысь суредъёс.Туспуктӥз Ленар АХМЕТОВУдмуртиысь Жон-Жон Сандыр (Александр Пушин), Кучыран Юри (Юрий Лобанов), Чудья Жени (Евгений Бикузин) борды итӥськизы Мордовиысь Йыро Юртай (Юрий Буянкин) но Татарстанысь Дуэсо Ленар (Ленар Ахметов). Симпозиум ортчытъяса, этнофутуристъёс Удмуртиысь пӧртэм гуртъёсы вуыло, кунгож сьӧры но поталляло. Туэ, бурдъясь мылкыд утчаса, суредасьёс алнаш музъеме вуизы. Азьвыл Байтэрек гурт дорын Булда вӧсь ортчытъяло вылэм, соин симпозиумзэс «Жон-жон Булда» нимазы. Кучыран Юри верамъя, вӧсь интыын азьло быдӟым вашкала тыпы сылэм. Солэсь вайзэ, пыш гозыен зыраса, воргоронъёс тылгизьы поттылӥллям, куасьтэм сенькигубилэсь (трутовик) вата кадь пушсэ ӝуатыса, тылскылӥллям, бӧрысь ӝук пӧзьтылӥллям. Симпозиуме гуртоос но пыриськизы. Кылсярысь, Чудья Женилы видеоарт лэсьтыны юрттӥз Полина Куликова. «Перепечизм» видеосуредын со перепеч лэсьтэ, перепечлы йыбырттэ. Анастасия апаеныз ӵош Полина озьы ик пыриськиз «Омырвӧт» видеоартэз лэсьтонэ. Та видеосуред удмурт нылкышнолэсь чеберзэ данъя. Кельыт йырсиё нылашъёс киязы вож лысо вайёслэсь керттэтъёс возё, нюлэскын шудо. «Омырвӧт» видеоартысь суредъёс.Туспуктӥз Ленар АХМЕТОВДуэсо Ленарлэн «Эн кельты огнаме» видеоартаз христиан кырӟанъя «Мылкыд» ансамбльысь нылкышноос дэмен перепеч куто, кырӟало — огшоры уж сокем чебер адӟиське, учкыса кӧт уг тыры. Мукетаз видеоартын художникъёс Байтэрек батырен ӵошато гуртысь воргоронэз Александр Пушкинэз. Йӧспӧртэм воргорон камера азьын маке дауртэ-выре. Гуртысь клубын видеоартэз учкыкумы, сьӧрам пукись кенакъёс шуизы: зэм но, батыр кадь адӟиське. Озьы суредасьёс гуртоослэсь котырысьтызы адямиос шоры учконзэс но вошто.Художникъёс но крезьгурчиос школаын 10 нунал ӵоже улӥзы. Огаз кабинетын матрасъёслэсь пӧрмытэмын вал крезьгур гожтонъя студия. Туэ, видеоарт лэсьтэм сяна, суредасьёс шаман оркестр пӧрмытӥзы. Пӧлазы профессиональной крезьгурчи но вал — Юрий Буянкин Мордовиысь «Морденс» йӧскалык оркестрлэн кивалтӥсез луэ. Мукет суредасьёс но крезьгуро инструментъёсын шудо. Видеоарт бере этнофутуристъёс концерт возьматӥзы. Гуртысь ансамблен ӵош этнофутуристъёс асьсэлэсь гимнзэс быдэстӥзы. Соосын ӵош кырӟазы Вавож но Ува ёросъёсысь культура удысысь ужасьёс — та ёросъёсын симпозиумъёс азьло аръёсы ортчылэмын. Этнофутуристъёс кошкем бере соослэсь кема мӧзмоно, маке уг тырмы кадь, шуизы уваос. Анастасия ШУМИЛОВА | Лулчеберет |
Виталий Пронин Ижысь «Олимпиец» йӧ дворецын дзюдоя Европалэн чемпионатэз ортчиз. Отчы пыриськизы 23 аресозь егитъёс. Ижевске вуылӥзы 33 странаысь 300 пала спортсменъёс. Ужрадэз радъяны юрттӥзы 280 волонтёръёс. 60 килограммозь спортменъёс пӧлын зарни медаль утӥз Р. Абдулаев (паллянысен кыкетӥез)Туспуктэм: udmurt.ru Йӧ дворец огдырлы бадӟым нюръяськон площадкалы пӧрмиз. Германиысь, Франциысь, Голландиысь но мукет странаосысь спортсменъёс но куноос асьме шаере вуылӥзы. Ӵошатскон дыръя 14 комплект медальёс шудытӥськизы, пӧлысьтызы ӝыныез - нылъёс понна. Ужрадэз сӥё-дано усьтӥзы Брангуртысь песянайёс, кырӟанъя но эктонъя «Италмас» ансамбль, Ижевскысь эктонъя коллективъёс но шаерысьтымы пинал дзюдоистъёс. Люкаськемъёсты ӟечкылазы Удмуртилэн Тӧроез Александр Бречалов, шаерысьтымы мугорез кыдатон культурая, спортъя но егитъёсын ужан политикая министр Александр Варшавский, Европаысь дзюдоя кенешлэн президентэз Сергей Соловейчик но мукетъёсыз. - Ижевск но Удмуртия понна бадӟым дан Европалэсь ӵошатсконзэ чемпионъёслэн шаеразы ортчытыны, - шуиз А. Бречалов. - Зэмзэ но, Удмуртиын спорт азинске. Мынам улонам но со бадӟым инты басьтэ, спорт - тушмонэн нюръяськон гинэ ӧвӧл, со астэ вормыны юрттэ. Туннэ спортысь та амал шаерамы умой азинске, 2 сюрс мурт дзюдоя секциосы ветлэ. Таӵе бадӟым ӵошатскон ортчытыса, дзюдое гожтӥськисьёслэн лыдзы эшшо но тросгес луыны кулэ. Спортсменъёслэсь быгатонлыкъёссэс дунъязы спортысь дано мастеръёс. Пӧлазы вал олимпийской чемпион Мансур Исаев. Удмуртиын ортчем ужрадлы со вылӥ дунъет сётӥз. Ижын улӥсьёсын, пинал спортсменъёсын кенешыса, шумпотэм калыклэн капчи мылкыдызлы. Спортэн эшъяськисьёсты но трос, чемпионъёсыз адӟыса, синъёссы ик чиляло, пе. 3 нунал ӵоже кужмо нюръяськон мынӥз. 27 команда пӧлысь огъя зачётын Россиысь спортсменъёс ваньзэс азьпалтӥзы, 4 зарни, 3 азвесь но 3 бронза медальёс утыса. 2-тӥ но 3-тӥ интыосты басьтӥзы Венгриысь но Грузиысь командаос. Шумпотоно, ӵошатсконлэн 1-тӥ нуналаз ик зарнияськиз Рамазан Абдулаев. Выжыезъя дагестанец, 4 арзэ мугорзэ кыдатӥз Ижевскын, берло аръёссэ Иркутск улослэсь данзэ уте. Ижын радъям ӵошатскон вань куронъёсъя ортчытэмын. Европаысь дзюдоя кенешлэн президентэз Сергей Соловейчик пусйиз: пичи улосын таӵе бадӟым вожвылъяськонэз ортчытон капчиен уг сётӥськы, Удмуртия та ныпъетэз вормиз. Куноосты пумитан бордысен кутскыса спортэз учкыны лыктэмъёс дорозь ваньмыз вольыт радъямын вал. Нош кыӵе синмаськымон тыршизы волонтёръёс. Зэмзэ но, бадӟым ужрад ӧй ортчысал волонтёръёстэк. Юрттӥськыны мылкыд карисьёс 800 кузя люкаськемын вал, пӧлысьтызы 280-эзлы гинэ волонтёръёслэн радазы шедьыны удалтӥз. Ӵукна 8 часысен ӝытазе 9 часозь ужазы, спортсменъёслы капчи мылкыд кузьмазы. Европаысь егитъёслэн дзюдоя первенствозы йылпумъяськиз. Историысь чуръёсты эскерыса потоно ке, Ижевск кадь пичи городын калыккуспо ӵошатскон нырысьсэ радъямын вал. Талэсь азьвыл Россиысь 2 городын гинэ со ортчытэмын: 2006-тӥ арын Москваын но 2011-тӥ арын Тюменьын. Ужрад йылпумъяськон нуналэ ӵошатсконлэсь флагзэ сётӥзы Хорватиысь Пореч городлы, ӵапак отын ортчоз дуннеысь егит дзюдоистъёслэн первенствозы. Валентина Емельянова | Спорт |
Виталий Пронин Али ассэ гажась егит адямилэн компьютераз удмурт шрифтъёс вань ини. Android-эн но iOS-эн телефонъёсты возисьёс озьы ик янгышъёстэк гожъясько - аффрикатаосын.Удмурт кылын гожъяськыны ёрмо Windows операционной системаен телефонъёсын ветлӥсьёс. Али отчы «ӵ», «ӟ», «ӝ», «ӧ», «ӥ» пусъёсын шрифтъёсты пуктыны уг луы - компания уг лэзьы. Удмурт шрифтъёс бордын ужась Григорий Григорьев али ужпум пуктӥз: Windows операционной система вылын ужась телефонъёсы удмурт букваос пыртоно. Удмурт шрифтъёсты пуктыны дунневыл компания мед лэзёз шуыса, вотэсын куара сётон мынэ. Тӥ но windows.uservoice.com чӧлсконъя куарадэс сётыны быгатоды.- Котькуд адями программаосты лэсьтӥсьёслэсь курыны быгатэ, программа анай кылэ берыктэмын мед луоз шуыса, - вера Григорий Григорьев. - Со кулэ уж.Озьы ик ӝыны ар талэсь азьло Россиысь сайтъёсын ивор вӧлмиз, Android но iOS компьютерлы но телефонлы системаосын удмурт кылын приложениос потозы шуыса. Али дырлы одӥгез вань ини - ӟенеликен шудон. Сое Google Play вотэсбамысь телефонэ дунтэк пуктыны луэ. Гриша оскытэ: матысь дыре «Фин-угор радио» приложение потоз."УД" Туспуктэмез лэсьтӥз Гриша Григорьев Теги: Егитъёс | Лулчеберет |
Виталий Пронин Арлы быдэ элькунын «Арлэн нылпи библиотекаез» конкурс ортче. 2012-тӥ ар понна та ӵошатсконын вормиз Балезиноысь нылпи библиотека. Сыӵе ӟеч ужамез понна библиотекалэн фондаз выль книгаос вуттозы, ивортэ «Вперёд» Балезиноысь ёрос газет. Теги: Балезино Библиотека | Иворъёс |
Виталий Пронин Тамара Бекмеметьева ужа Эгра ёросысь Бачкей гуртысь Сибирь сюреслы сӥзем музейын. Эгра ёросысь Бачкей гуртын улӥсь Тамара Бекмеметьева, арлыдыз вуыса но, мунёос шоры яратыса учке. Тамара Геннадьевна мунёосты магазинысь уг басья — ачиз лэсьтэ. Вылтуссы но чебер, дӥськутсы но тузӥ, ымнырзы пальпотӥсь, котькудӥзлэн пичи пыдкукез, чибориё сумкаез, йыразы шляпа. Кӧня векчи ужез быдэстэ — чидан кулэ солы. Та кышномуртлэсь мунёоссэ нырысьсэ синйылтӥ Эграысь Киужъёсъя центрын радъям адӟытонысь. Соос бордазы кыско, буйгато, мылкыд сёто — мунёослэн кузёенызы тодматсконо кариськи. Тамара Геннадьевна вордскемын Беризёвыр гуртын, собере Чимошурын улӥз. Кабачигуртысь но Эграысь 1-тӥ школаосын тодон-валан люказ. Каргуртын дышетскыкуз, интернатын улӥз, нош ваньмон дыръяз ветлӥз Пионеръёслэн юртысьтызы (али Нылпи творчествоя юрт) киужъёсъя кружоке. Дышетӥсенызы Людмила Тихоновна Мерзленковаен ӵош мунёослы дӥськут вурылӥз, носки керттылӥз. Дэбесысь педучилищеез йылпумъяса, ужаны кутскиз вал Бачкей гуртысь школаын. Но школазы пытсаськем, тросэз дышетӥсьёс палэнысь уж утчано луизы. Тамара Геннадьевна Сибирь сюреслы сӥзем музее кариськиз. Нош мунёос сярысь малпанъёсыз ялан йыраз бергазы. Ваньмон дыръяз соосты вурон борды басьтӥськиз. Тодматскиз, кылсярысь, уйпал удмуртъёслэн дӥськутэнызы, тодон-валанзэ будэтыны юрттэ Интернет.Мылкыдзэ бурдъяло на ӵыжы-выжыосыз, тросэз соос асьсэос но киужен выро. Таӵе мунёос лэсья. — Толалтэ тросгес мунёос лэсьтыса вуисько, нош тулысысен бер сӥзьылозь ваньмыны уг луы, бакча ӝегатэ, — шуэ Тамара Бекмеметьева.— Мунёос тросгес лэсьтӥ 1990-тӥ аръёсы, нылпиосылы но родняосмылэн нылпиоссылы кузьмалляй. Азьло мунё лэсьтылӥ капрон колготкиослэсь но синтепонлэсь, бумагалэсь но ваталэсь, квиллинг амалъя. Нош берло трикотажен ужаны яраз. Мунёлэн пичи детальёсыз трос, соосты ваньзэ киын вуроно, пужыятоно, чильпано луэ, ӵапак соосты быдэстонлы ик трос дыр быре. Одӥг пуксиськод ке, соку ик йылаз-пумаз вуттэм потэ. 2-3 нунал куспын ужме йылпумъясько. Кибашлы кышномурт мунёос трос лэсьтэ, но дораз ог 10 мындаез гинэ возиське. Троссэ мунёоссэ кузьма яке кузьымлы лэсьтэ. Эшшо но тросгес мунёосыз ёрос музее интыямын, адӟытонъёсы поттэмын. Тамара Бекмеметьевалэн азьланезлы но малпанъёсыз лачак. Дышетскыны малпа мукет тусо мунёос вурыны, киоссы-пыдъёссы, пе, мед куасалляськысалзы. Малпа на лякиё шобрет вурыны дышетскыны. ________ Надежда ДАНИЛОВА | Иворъёс |
Виталий Пронин Глазовысь студентъёс небыт книгасо вуроГлазовысь В. Короленко нимо педагогикая институтысь студентъёс небыт книгаос дасянъя проект гожтӥзы, со инвалид нылпиос понна чакламын. Туэ тулыс та малпанзы сярысь егитъёс веразы вал ини Удмуртилэн Тӧроезлы Александр Бречаловлы. Тӧро ӟеч ужзылы дурбасьтӥз. Али студентъёс малпанзэс зэматон бордын гижысь-пиньысь ужало ни. Табере пичиос быгатозы «Гуси-Лебеди», «Репка», «Курочка ряба» но мукет выжыкылъёсты киосынызы лыдӟыны. Книгаосын трос пумо векчи арбериос юнматэмын, соосын шудыса пичиослэн чиньыоссы ужалозы, пе. Небыт книгаосты лыдӟыны гинэ ӧвӧл, отысь геройёсын шудыны но луоз. Студентъёс 20 таӵе небыт книга вурыны чаклало. Ангелина Снигирёва[gallery ids="31845,31846"] | Улон-вылон |
Виталий Пронин Вавож ёросысь гурт удысын ужасьёс турын но сенаж люказы ини, табере силос дасян борды басьтӥськизы. Вавож ёросысь "Луч" хозяйствоысь Г. Петухов клевер турна. Туспуктӥз Максим ЕгоровВавож ёрос администрациысь гурт удысъя но производствоя отделлэн кивалтӥсез, ёросысь валтӥсь агроном Владимир Скобелев верамъя, хозяйствоос чакламлэсь тросгес турын дасяны быгатӥзы — 106 процент. Но вань хозяйствоос планэз быдэстыны ӧз пӧрмытэ, зоръёс люкетӥзы угось. 92 сюрс 842 тонна сенаж люкамын — со чакламлэсь 95 процент луэ. Владимир Петрович верамъя, сенаж мускытгес луиз ке, солэсь силос лэсьтозы. — Кылем арен ӵошатыса, туэ сенаж ӟечгес пӧрмиз — куазь ужаны сётӥз. Куд-ог хозяйствоос вазьгес но турнаны потӥзы, — вера Владимир Петрович. Али вавожъёс силос дасяло. 15 процентэз дась ни, со25 сюрс 640 тонна луэ. Чакламын 126 сюрс тонналэсь ятыр силос люканы. Владимир Петрович шуэ: оскиськом кукурузалы. Со туэ ӟеч будэ, куазь солы яра. Али бусыосты 2-тӥ ползэ турнало. Дасяло трос аръем турынэз, озимойёсты. Кылсярысь, Мичурин нимо но «Луч» хозяйствоосын али озимой рапсэз турнало. «Луч» хозяйствоысь валтӥсь агроном Алексей Чирков верамъя, та нуналлы сенаж 90 процентэз дасямын, нош турынчакламлэсь тросгес куасьтӥзы. — Али Вало шур дурысь возь вылъёсты турнаськом на. Силос борды но басьтӥським ини, — вера «Лучлэн» кивалтӥсез Анатолий Владыкин. — 450 гектар вылын кукуруза будэ, солэсь ӟеч силос пӧрмыны кулэ. Но дырызлэсь вазь шумпотоно ӧвӧл. Ато мон ветлӥ вал лӧптыса: малпасько, туэ гектарысь40 центнер ӟег басьтом. Али уг тодӥськы, кызьы ӟегмес октом — сильтӧл бере ваньмыз усемын, валес кадь кылле. Но милемлы куазь ласянь удалтӥз ай, шуыны луоз. Бускель Алнаш ёросысь бусыосты сильтӧлъёс, йӧзоръёс пурӟытӥзы, шуо. ________ Анастасия ШУМИЛОВА | Иворъёс |
Виталий Пронин Дуннеын Инсьӧрын ӟоскыт Великобританиысь астроном Стюарт Грей аслаз видеоеныз возьматӥз, кӧня жуг-жаг люкаськемын инсьӧрын 60 ар ӵоже.Туннэ нуналлы Музъем котырын лобало 20 сюрслэсь уно пӧртэм арбериос, со космической корабльёслэн но спутникъёслэн люкетъёссы. Та жуг-жаген сэрен инсьӧрын лобаны ӟоскыт йӧтэ выль станциослы. Таин валче «Роскосмос» 2025-тӥ арын Музъемлэн орбитаяз лэзьыны малпа инсьӧр жуг-жагез бичась аппарат. Солэн проектэз борды тодосчиос кутскозы 2018-тӥ арын. Туннэ тодмо ини: инсьӧр утялтӥсез лэсьтон усёз 10 миллиард манет котыр, секталаез луоз 4 тонна пала. Россиын Кусыпъёс юнмало Таяз арняе Москваын пумиськизы Россилэн президентэз Владимир Путин но Индилэн премьер-министрез Нарендра Моди.Россилэн но Индилэн кусыпъёссы юнмало. Та пумиськон но возьматэ, макем дунъя Россия Индиез. Сое ик пусйиз Нарендра Моди но, шуиз: Россия - Индилэн оскымон эшез.Кык политикъёс кенешизы мувӧй но чагыр эстӥськон, атом энергетика но транспорт, ожгар техника но мукет удысъёсын азьланяз но валче ужан сярысь. Вераськон мынӥз кышкытлыклэсь утиськон сярысь но. Нялтас вераса, Индия 7 миллиард доллар тыр басьтыны малпа Россиын поттэм ож тӥрлыкез. Удмуртиын 229 вормись 24-тӥ толсуре Нациосын ужан политикая министерство йылпумъянъёс лэсьтӥз «Ӵошен тупаса улыны» конкурслы.Вожвылъяськон радъяськиз Ижысь библиотекаослэн «Анай кылъёсъя сад» проектсы улсын. Валче но тупаса улонлы сӥзем суредъёссэс, гожъямъёссэс, туспуктэмъёссэс ыстӥзы 1 сюрс 600-лэсь уно тэшкылиос, школаын дышетскисьёс, егитъёс но бадӟымъёс. Дунъясьёс эскеризы 2 сюрслэсь уно ужъёсты но 229 муртэ лауреат каризы. Трос ужъёс вуизы Ижысь, Воткинскысь, Сарапулысь. Вормисьёс пӧлын Ува, Балезино, Дэри, Яр, Юкаменск, Кизнер, Можга, Сьӧлта, Красногорск, Глазов но Якшур-Бӧдья ёросъёсысь усточиос. Лауреатъёсты ӟечкылалозы но кузьымъёсын пусъёзы февраль толэзе Ижысь Эшъяськон юртын.Галина Семёнова Туспуктэмъёс вотэсысь кутэмын Теги: дуннеын Россиын Удмуртиын | Улон-вылон |
Виталий Пронин 3 сюрс 77-эз марафонэз быдэсак - 42 сюрс 195 метрез - ортчизы, 2 сюрс 13 мурт - солэсь ӝынызэ, 1 сюрс 758 адями - 10 иськемез, 1 сюрс 971-ез - 3 иськемез.Отчы пыриськиз 8 сюрс 819 адями. 3 сюрс 77-эз марафонэз быдэсак - 42 сюрс 195 метрез - ортчизы, 2 сюрс 13 мурт - солэсь ӝынызэ, 1 сюрс 758 адями - 10 иськемез, 1 сюрс 971-ез - 3 иськемез. Бадӟым уллё пӧлын трос гинэ вал Удмуртиысь мынэмъёс: капчи атлетъёс, биатлонистъёс, куасэн бызьылӥсьёс но журналистъёс. Кин ке ас быгатонлыкъёссэ умоятыны тыршиз, кин ке медаль понна нюръяськиз, нош кин ке капчи мылкыд басьтӥз. Удмуртиысь 2 мурт медален бертӥз. Полумарафонын 2-тӥ инты басьтӥз Сарапулысь Василий Глухов, 3 иськем сюресын 2-тӥ луиз Пичи Пургаысь Иван Николаев.Та ужрад сӥземын вал ВИЧ/СПИД висёнъёсты алонлы. «Казань арена» доры бадӟым шатёр пуктэмын вал, мылкыд карисьёс та висёнъёслы вирзэс эскерыны быгатӥзы.Валентина Емельянова Туспуктэм: kazanmarathon.org Теги: бызьылон | Спорт |
Виталий Пронин Ӵыжы-выжы луись калыкъёслэн программазы улсын Эстония 2010-тӥ арысен радъя «Древо мира» премилы ӵошатскон. Туэ отчы пыриськиз пӧртэм улосъёсысь 24 мурт. Вормиз Ижысь удмурт нылаш, «Узы-боры» но «Пузкар» фильмъёслэн авторзы, «Mademoiselle Oudmourte» агентствоез кылдытӥсь Елена Петрова (Дарали Лели). Премилэн быдӟалаез 2 сюрс 500 евро (112 сюрс манет котыр). Та уксёзэ Дарали Лели кутыны малпа Ижын туала культураез вӧлмытонъя «Сахар» арт-пространствозэ выльдонлы. Дасяське на агентствоысьтыз чеберайёсын Париже вуылыны.Елена Сараматова Туспуктэм: vk.com/daralileli Теги: ДаралиЛели Фин-угордунне | Лулчеберет |
Виталий Пронин Ижысь Эшъяськон юртэ шаерысьтымы пиналъёс люкаськылӥзы. «Удмурт Кенеш», «Шунды» но Ижкарысь удмурт кылъя дышетӥсьёслэн огазеяськонзы соос понна Вожодыр шулдыръяськон радъязы. Шаерысьтымы удмурт кылэз дышетӥсь пиналъёс люкаськылӥзы Иже Вожо шулдыръяськонэ.«Удмурт Кенеш» огазеяськонлэн тӧроезлэн воштӥсез Алексей Серебренников верамъя, Ижкарысь удмуртлыкен, шаертодонэн тунсыкъяськись пиналъёсты тазьы 5-тӥ арзэ огазе люкало ини. Туэ нырысьсэ городысь пиналъёс пӧлын шулдыръяськизы гуртысь нылпиос но.Ёросъёсысь но городысь визь погъёсты удмурт ужрадъёсы ӝутка Ижкарысь удмурт кылъя дышетӥсьёслэн огазеяськонэнызы кивалтӥсь, Ижысь 60-тӥ школаысь визьнодась Елена Ямщикова.- Та ужрадэ люкаськиз 80 пинал, - вераз со. - Шумпотымон, Ижкарын удмуртлыкен, шаертодонэн тунсыкъяськисьёс йыло шуыса. К. Герд нимо гимназия сяна, пӧртэм удмурт ужрадъёсы пырисько 17-тӥ, 55-тӥ, 60-тӥ, 100-тӥ, 65-тӥ, 56-тӥ школаос. Ужрадэ ӧтимы кылем арын шуркынмонэ Москваын ортчем пичи выжы калыкъёслэн кылъёссыя олимпиадае пыриськем 6 пиналъёсты. Озьы ик татын эктӥзы, кырӟазы Казане анай кылъёслы сӥзем конференцие ветлэм 15 дышетскисьёс.Егитъёслы татын мӧзмыны маза ӧй вал. Йӧно пияшъёс ненег нылашъёсын эктӥзы полякъёслэсь полонеззэс но чехъёслэсь польказэс. Арган шудэм улын тапыртӥзы, круген шудӥзы, кырӟазы. Ӧз ортчы визь сынантэк но. Егитъёс капчиен шедьтылӥзы удмурт сям-йылолъёсын герӟаськем юанъёслы валэктонъёс. Кылсярысь, кыӵе пудо-животэз курбон каро, пиосмуртлы йыр-пыд сётыку. Кызьы нимаське сюанлэн кыкетӥ нуналаз быдэсъяськись кырӟан но мукет.Ужрадэз йылпумъяса, вань егитъёс синпель кузьымъёсын пусъемын вал.Ангелина Снигирёва Теги: Шунды | Улон-вылон |
Виталий Пронин Бадӟым ужрад 2 нунал ӵоже кыстӥськиз.Кылем шутэтскон нуналъёсы «Россиысь куас сюресъёс» ӵошатскон ортчиз. Удмуртиысь 8 сюрс 15 мурт куас вылэ султылӥз. Бадӟым ужрад 2 нунал ӵоже кыстӥськиз. Нырысь нуналаз стартэ потӥзы Ижысь вань ёросъёсын, Пичи Пурга, Балезино, Кез, Дэбес, Сарапул, Вотка но Юкаменск ёросъёсын улӥсьёс, нош арнянуналэ старт сётэмын вал Глазов городын, Ува каргуртын, Шаркан черкогуртын.500-лэсь ятыр спортсменъёс Ижысь Г. Кулакова нимо спорткомплексын вожвылъяськизы. Егитъёс 5 иськеме, бадӟымъёсызгес 10 иськеме бызьылӥзы. Стартэ огдыре 200-лэсь ятыр пиналъёс потӥзы. Усьылӥсьёс, куас боды чигтӥсьёс но вал. Вормисьёс пӧлы тросгес шедизы Якшур-Бӧдья, Можга, Пичи Пурга но Эгра ёросъёсысь пиналъёс.13 арес но солэсь пичигес пиос пӧлын котькинлэсь ӝог финише вуиз Юкаменск ёросысь Владимир Щуклин. Ёросаз но «Россиысь куас сюресъёс» ужрад ортчиз ке но, пияшлэн кужымзэ эскеремез потэм шаерысьтымы ас ёзо эшъёсыз пӧлын. Уг ваты, таӵе стартъёсын, пе, изьы понна гинэ уг бызьыло, бадӟымгес кузьым утоно. Гуртысь пияшлэн малпанэз быдэсмиз: солы дуно куас бодыос кузьмазы.Нимо-дано спортсменъёс пӧлын кужымзэс эскеризы Удмуртилэн палэнысьтыз вуэмъёс но. Озьы ке но тросэз кузьымъёс асьме шаере ик кылизы. Нимаз стартъёсын вормисе потӥзы Оксана Главатских (Кияса), Александра Юдина (Тюмень), Екатерина Воронцова (Дэри), Александр Уткин (Можга), Роман Широбоков (Шаркан) но Ильшат Нигматуллин (Можга).Тужгес егит но тужгес арлыдо спортсменъёсыз нимысьтыз кузьымъёсын пусйизы. 3 иськем сюресэз анай-атайёсынызы ӵош ортчизы 4 аресъем Аня Ардашева но 6 аресъем Артём Вахранев. Куас вылын йӧно возиськизы 74 аресъем Нина Печёрская но 82 аресъем Николай Казаков.Дэри ёросысь Италмасысь 58 аресъем Надежда Бочкарёва спорттэк улыны уг чида. Эшъёссэ но сьӧраз поттыны быгатэм. Таӵе бадӟым ужрадъёс, пе, капчи мылкыд кузьмало. Со сяна, Надежда Игоревна Эграын ортчоно Гурт шудонъёслы дасяське.Куасэн бызьылӥсьёс нош ик стартэ потыны дасясько. Таяз арнянуналэ А. Демидов нимо спорткомплексын «Ижысь лыжня» вожвылъяськон луоз.Валентина Емельянова Туспуктэм: minsport18.udmurt.ru/ | Спорт |
Виталий Пронин Кылем шутэтскон нуналъёсы спринт но преследование амалъёсын Ульяна Кайшева зарни медальёс утӥз.Европаысь биатлонистъёслэн кубок понна нюръяськонзылэн 2-тӥ люкетэз Швейцариысь Ленцерхайде городын йылпумъяськиз. Россилэн командаяз бызьыло Удмуртиысь Ульяна Кайшева но Александр Поварницын. Кылем шутэтскон нуналъёсы спринт но преследование амалъёсын Ульяна Кайшева зарни медальёс утӥз. Выль ар бере сое кутозы дуннеысь биатлонистъёслэн кубок понна нюръяськоназы. Александр Поварницынлы нимаз стартъёсын вормон басьтыны ӧз удалты на. Со понна Россилэн суро командаеныз эстафета дыръя 2-тӥ инты басьтӥз. Валентина Емельянова Туспуктэм: rsport.ria.ru | Спорт |
Виталий Пронин Туннэ 17 часэ Генерал юртын ортчоз «Удмурт дунне» газетысь журналистъёслэн книгаосынызы тодматскон ӝыт. Со Лия Малыхлэн «Ӟечбур, выжыкыл!», Елена Сараматовалэн «Лудӵӧж», Галина Савиналэн «Кышет» бичетъёссы. 3 книгаос, 3 пӧртэм авторъёс, ог-огзылэсь пӧртэм луись 3 нылкышно дуннеос. Но огкадез та книгаосын вань ик: котькуд автор возьматэ, мар пыр потэ ныл сюлэм улонлэн пӧртэм вакытъёсаз. Лия Малыхлэн пичи Динаеныз ӵош вуиськод «зэмос Выжыкылэ, кытын уло адямиос сямен вераськись тылобурдоос но пӧйшуръёс». Елены Сараматовалэсь «Лудӵӧж» веросъёсын бичетсэ усьтыса, кезьыт вуэн пылатэм кадь луиськод: выжыкыл дуннеысь соку ик васькиськод музъем вылэ. Угось сюлэм пыр поттӥськод карттэк нылпизэ будэтӥсь Нина нылмуртлэсь шугъяськонъёссэ, ошиськон калэ вуэм Марья песянайлэсь кайгыремзэ. Чылкак мукет дунне сюриськод Галина Савиналэн книга бамъёсаз: быдэ вуись нылмуртлэн малпанъёсысьтыз семья кусыпъёсты возись быдэ вуэм кышномуртлэн улоназ. Та 3 книгаос нылнышнолэн улонысьтыз 3 вакытсэ возьмато, пусйиз «Удмурт дунне» газетлэн кыл кутӥсь секретарез. «Ӟечбур, выжыкыл!» - пичи дыр вакыт, «Лудӵӧж» - быдэ вуон, «Кышет» - быдэ вуэм кышномурт. Авторъёсын но соослэн книгаосынызы тодмасткон ортчем сяна, презентациын Кузебай Герд нимо гимназиысь артистъёс инсценировка пуктозы, калык эктонъя «Чебеляй» студия выль эктонзэ возьматоз, крезен шудоз Настя Шарапова. Озьы ик ӝытын луоз басьтыны автографъёсын книгаос но гожтӥськыны «Удмурт дунне» газетлы. Вераны кулэ, «Удмурт дунне» газет улонэ пыӵатэ «Газетлы кузьым - книга» проектсэ. Соя редакция пичи тиражен книгаос поттэ. Мария Векшина Теги: ужрад | Лулчеберет |
Виталий Пронин Крымысь Керчь городысь политехнической колледжын 17-тӥ октябре нуназе шорын пуштон учыр луиз. Россиысь следственной комитетлэн ивортэмезъя, отын 17 мурт быриз, эшшо 47 адями, секыт сӧсырмыса, больницае вуттэмын (лыдпусъёс сётэмын 17-тӥ октябре 17 часлы). Нырысетӥ эскеронъёс возьматӥзы быремъёс нырысь ыбылэмын шуыса. Солы янгыш колледжысь одӥгез студент. Со эшъёссэ ыбылэм, бӧрысь ачиз ассэ быдтэм. Россиысь Следствиея комитет 205 статьяя уголовной уж ӝутӥз - кык но солэсь тросгес адямиосты кышкыт амалэн быдтон. Городын кылдэм югдурез эскерыны соку ик потӥзы Крымлэн Тӧроез Сергей Аксёнов но Россиысь тазалыкез утёнъя министр Вероника Скворцова. Шуэрес учырын быремъёслэн ӵыжы-выжыоссылы мур куректэмзэ вераз Россилэн Президентэз Владимир Путин. Керчьёслы аслэсьтыз кайгыремзэ вераз Удмуртилэн Тӧроез Александр Бречалов но. Керчьын та учыр бере 20-тӥ октябрёзь кайгырон нуналъёс ялэмын. УД | Иворъёс |
Виталий Пронин Сьӧлта ёросын туристъёслы бадӟым саклык висъяло. Кемалась ик ӧвӧл усьтӥськиз выль маршрут «Куное - пуныос доры».Азьвыл аръёсы Кӧпки гуртысь питомнике интыям западно-сибирской выжыысь пуныос доры ёросысь школаын дышетскисьёс гинэ вуылӥзы ке, туэ декабрь толэзьысен вань мылкыд карисьёслы отчы сюрес усьтӥськиз.Куноосты Сьӧлта ёросэн тодматозы, пуныослы сӥзем музее пырталозы. Ёросысьтымы пуныос трос пол вормисе потӥзы ни Россиын ортчем ӵошатсконъёсын. Тужгес но трос данэз Шорох нимо пунылэн.Светлана Эсенкулова Теги: пуны Сьлта | Иворъёс |
Виталий Пронин Экологилэн арезлы сӥзьыса «Удмурт дунне» газет 12-16 аресъем нылпиослы «Ожо-вожо» конкурс ялэ Пиналъёс асьсэ быгатэмзэс кык номинацияя эскерыны быгатозы. Инкуазез утёнлы сӥзем тужгес ӟеч кылбур яке верос гожтоно. Одӥг адями тужгес троссэ куинь ужзэ келяны быгатоз. Инкуазез утёнлы сӥзем тужгес ӟеч проект (акция). Проектэз (акциез) улонэ пыӵатоно но та сярысь вакчияк мадёно. Акцие пыриськыны быгатоз быдэс класс но - 10-15 адями. Но группалэн быдӟалаез 5-лэсь трос ке, конкурсэ пыриськем сярысь сертификат быдэс класслы одӥг гинэ сётӥське, 5-лэсь ӧжыт ке — котькудӥзлы. Конкурсэ ужъёслэн темаоссы таӵеесь луыны быгатозы: Пӧйшуръёсты но соослэсь улон интызэс утён Ульчаосын транспортлэн укыр трос луэмез но инкуазез кырсёмытэмзы Нюлэскын астэ шонер возён, сое тылпулэсь утён Шуръёсты, ошмесъёсты, тыосты утён, вулэн чылкытлыкез сярысь сюлмаськон Жуг-жугез утялтон (семьяын, школаын, гуртын яке карын жугез утялтон амалъёс) Кылем-мылем арбериослы, жуг-жаг пӧлы кушнон интые, кыкетӥ улон сётон Луоз асьтэ темадыя но гожтыны Конкурслэн положениеныз тодматскыны луоз «Удмурт Дунне» газетлэн сайтаз: www.udmdunne.ru. Ужъёсты келяно 20-тӥ маёзь «Удмурт дунне» газетлэн редакцияз электрон почта пыр: udmdunne@yandex.ru яке гожтэтэн таӵе адресъя: Ижевск, К. Маркс ульча, 274 номеро юрт, «Удмурт дунне» газетлэн редакциез. Юанъёсты вань ке, жингыртоно таӵе телефонъя: 8(3412) 73-33-42. Вормисьёсты пӧртэм кузьымъёс возьмало. Валтӥсез - «Шундыкар» лагере путёвка. Йылпумъянъёс лэсьтэмын луозы 1-тӥ июне — Нылпиосты утён нуналэ. Теги: конкурс удмуртдунне | Улон-вылон |
Виталий Пронин Туннэ, 13-тӥ куарусёнэ, шаерысьтымы Ижысь, Воткинскысь, Сарапулысь, Глазовысь, Можгалась город Думаосы, 11 ёрос но 4 гурт администрациосысь кенешъёсы депутатъёсты быръё. Адямиос куразэс сёто 496 интыосын. 8 800 301 7 444 номеръя жингыртыса, луэ бырёнъёсты радъян сярысь юанъёстэс сётыны.Туспуктэм: udmurt.ruКызьы ивортӥз Общественной палатлэн кивалтӥсез Рашид Хуснутдинов, быръёнъёсты чалклало палэнысь учкисьёс. Соос 1178 кузя. Озьы ик пусйиз, быръёнъёс умой ортчо. Озьы ик ужа пӧсь телефон. 8 800 301 7 444 номеръя жингыртыса, луэ бырёнъёсты радъян сярысь юанъёстэс сётыны. Вераны кулэ, пандемиен йырин, калык азе потыку, адямиослы маскаос нуллоно. Быръён участокъёсын ваньмаз сямен сыло дезсредствоос, кулэ дыръя люкыло маскаос. Калыклы номырлэсь кышканэз. Сергей Захаров | Иворъёс |
Виталий Пронин Та нуналъёсы К. Герд нимо национальной музейын ужа «Литератураын пыӵам даур» адӟытон. Со сӥземын Литературалэн арезлы но Быдӟым Вормонлы 70 ар тырмонлы.Выставкаез дасян бордын тыршизы национальной музейын ужасьёс (адӟытонлэн авторез Ксения Жукова) но Г. Красильниковлэн музей-квартираеныз кивалтӥсь Оксана Москова. Адӟытонэз усьтонэ вуизы Культурая но туризмъя, Нациосын ужан политикая министерствоосысь кивалтӥсьёс, Удмурт кун университетысь преподавательёс но студентъёс, писательёс но шаерчиос.Ккультурая но туризмъя министрлэн воштӥсез Пётр Данилов верамъя, Литературалэн арез чотын туэ шаерамы трос пӧртэм ужрадъёс чакламын, соос ӝутозы писательёслэсь но данзэс, лыдӟисьёслэсь но тунсыксэс.Выставкаын 30 пала удмурт писательёслэн турлы арбериоссы возьматэмын. Кылсярысь, тодматскыны луэ Герман Ходыревлэн рукописьёсыныз, Владимир Романовлэн гожтэтъёсыныз, адӟыны Филипп Кедровлэсь кузпалэныз туспуктэмзэс, Михаил Ляминлэсь гимнастёрказэ, Пётр Блиновлэсь дэремзэ. Татын ик ӟуч поэтлэн Александр Твардовскийлэн удмурт писательлы Михаил Петровлы гожтэтэз, отын со сюлмысь тау каре асьме гожъясьмылы «Василий Тёркин» поэмазэ удмурт кылэ берыктэмез понна.Адӟытонэ вуылӥз М. Петровлэн нылыз но. Ольга Билоус мадиз: атаез оже кошкиз войналэн нырысетӥ нуналъёсаз ик. Писатель Берлинозь ӧз вуы, Кёнигсбергез мозмытыкузы, со зол сӧсырмыны шедиз.- М. Петров ожъёс вискын но гожъяськыны тыршиз. Валамон ини, ож лудын тетрадь, кагаз шедьтыны секыт вал. Огполаз, кылбуръёссэ кытчы гожтыны утчаськыкуз, солдатъёс солы, немец блиндажысь шедьтыса, блокнот сётӥллям. Атае отчы трос гожъяськем, сое ожгар дневник шуыны луоз. Учке ай, 70 ар ортчиз ини, нош та курень блокнот али но сыӵе ик, огшоры карандашен гожтэм чуръёс но туж умой адӟисько. Та блокнот милям семьяямы - туж дуно экспонат, - атаезлэсь дневниксэ возьматыса, шуиз Ольга Билоус.Удмурт классиклы, кылысь кылэ берыктӥсьлы Михаил Петровлы туэ 110 ар тырмоз. Юбилейлы сӥзем ужрадъёс, адӟытонъёс, наукая конференциос ортчем бере, туэ шуркынмон толэзьлэн пумаз, Ольга Билоус атаезлэсь та блокнотсэ национальной музейлэн фондаз кузьмалоз.Туж тросэз удмурт гожъяськисьёс кошкизы войнае, уноез соос ӧз берытске ож лудысь. Соос сярысь люкаськемъёслы вераз тодосчи Виктор Шибанов. Виктор Леонидович Быдӟым ож вакытысь ӟуч но удмурт литератураосты ӵошатӥз.- Война вакытэ удмурт но ӟуч литератураос огкадесьгес вал, писательёс вакчи жанръёсын гожъяськизы. Куддыр сюжетъёс выжыкылын сямен возьматӥськизы, тушмонъёсты асьме солдатъёс капчиен вормылӥзы. Быдӟым Вормон бере писательёслэн войнаез туж ик тодазы ваемзы ӧз поты, со одӥг ласянь. Мукет ласянь, бадӟым произведение борды басьтӥськыны ваньмыз ӧз дӥсьтэ. М. Петров быгатысал гожтыны войналы сӥзем бадӟым уж, но со басьтӥськиз «Вуж Мултан» борды. Война темаез ялан бергатоно, малпано, эскероно. Быдӟым ож бере удмурт литератураысь пусйыны луэ фронтовиклэсь Н. Байтеряковлэсь «Сьӧд валъёс» книгазэ. Отын автор ожез возьматэ солдатлэн синмыныз. Вераны кулэ Т. Архиповлэсь удмурт разведчица сярысь «Лариса» вероссэ но мукетъёссэ, - шуиз Виктор Шибанов.- Литература улонын бадӟым инты басьтэ, со тодматэ, визьма, дуннеез асьмелы усьтэ. Та выставкаын тодматскыны быгатӥськом Ф. Кедровен, П. Блиновен, М. Ляминэн, И. Зоринэн, И. Гавриловен. Ваньзы соос - яркыт нимъёс. Али сыӵеосыз ӧвӧл ни, - шуиз тодосчи Василий Ванюшев. Галина Семёнова | Иворъёс |
Виталий Пронин Ижысь Тодосчиослэн юртазы пӧртмаськон ортчиз.Кузебай Гердлэн верамезъя, удмурт театр - со калык праздник, шулдыръяськон, маскаръяськон. Одӥгез статьяез озьы ик нимаське: «Удмурт театр». Мар со сыӵе?Шуом, удмуртъёс маскаръясько пӧртэм сэбедъёсын: пӧртмаськон, шайтан уллян, нумыр сюан, нымы-кибыез ватон, кышно басьтон сюан, нуны сюан, мыддорин сюан… Трокай Борисов, Санкт-Петербург университетын дышетскыкуз, шайтан уллян сярысь научной статья но гожтэм. Маиз тунсыко та сэбедлэн? Удмуртъёс шайтанъёсыз уг виыло - улляло. Мед, пе, улозы ас дуннеязы, милемлы медаз люкетэ. Таӵе сям возьматэ удмуртъёслэсь лякыт, тэрытӥськись, сабырлы, йӧно луэмзэс.Арлэн кутсконэз азьын гуртоос каньыл улонэ потон понна нимысьтыз сэбед ортчыто - егитъёс шайтанъёсыз, периосыз палэнэ улляло: сигъёсысь, гидъёсысь, кеносъёсысь жобъёсыз курдатыса, бадӟым куараен черекъяло, тачыртонъёсын тачырто, пыӵалъёсын омыре ыбыло, зыръёсын сэрегъёсы йыгало. Юрт кутӥсь шумпотэ лыктэм егитъёслы, соосыз куно каре. Сэбед кема кыстӥське, йылпумъяське гурт сьӧрын. Гурт шайтанъёслэсь «мозмем» бере егитъёс тылско, зыръёссэс, тачыртонъёссэс суто, тыл йылтӥ тэтчаса, чылкытатско, тылскем котырын ӵукнаозь шулдыръясько. Озьы гуртоос выль арзэс шайтанъёстэк кутско. Шайтан уллянлы сӥ-зьыса, Герд кылбур но гожтэм, син азе пуксись суред кылдытэм:Ойдолэ потоме, мыноме, кошкомеШайтанъёсыз, периосыз, убиръёсыз улляны!Ойдолэ шедьтоме, тупатоме, лэсьтомеТачыртонъёс, бодыос периосыз кышкатыны!Ӟикыр-ӟукыр ӟукырто,Усьтӥсько, ворсаськоӦсъёс, ӟезьыос,Капкаос, ӧсъёс…Шатыр-шатыр шатырто,Шулало, тачырто, Кесясько, чиргето Периосыз улляныПотэм, вырӟем калыкъёс…Тэчыр-тачыр, шатыр-тач, Лир-люр, чир-бок,Ого-го! Угу-гу!Шалтыр-дыбыр, дыбырак…Кузебай Гердлэн валамезъя, таӵе сэбедъёсыз кылдытэм узыр лулсюлэмо калык. Угось маскаръяськыкуз адямилэн мылкыдыз усьтӥське, куректонэз таралэ. Маскаръяськись мурт ачиз но куанэ, муртъёсыз но шумпоттэ, соин валче пушказ маиз ке но воштӥське, выльме.Кузебай Гердэн соглаш луыса, Тодосчиослэн юртазы арлы быдэ пӧртмаськон радъяське. Отчы, ижкаръёс сяна, ветло гуртоос но. Пӧртэм аръёсы ми доры вуылӥзы ни кузёбайёс, ӧркагуртъёс, мӧньяос, гожняос, дэриос, тыловайёс, яръёс, подшивалъёс, ягулъёс. Соос возьматъяло гуртысьтызы тунаськон, маскаръяськон, шулдыръяськон сямъёссэс.Альберт РАЗИН Туспуктӥз Илья Викторов | Улон-вылон |
Виталий Пронин Студент аръёс.Городэ дышетскыны лыктэм «вож» студентъёслэн улонзы капчигес мед луоз шуыса, мон малпай кӧня ке дэмланъёс сётыны.Тодӥсь-валась студент сямен верасько: ӝыт вазьгес изьыны выдыны луонлыкед вань ке, выд вазьгесь! Мукет нуналаз, ульчаын тонэ адӟыса, адямиос зомбилэсь кадь медаз пегалэ.Эшъяськы группаедлэн старостаеныз, со группаын кылдэм вань юанъёсты, шуг-секытъёсты сэрттэ-пертче, деканатысь ивор но нырысь ик со доры вуэ. Быгатӥд ке, быдэс группаеныд эшъяськы.Сак эскеры дышетӥсь-ёстэ! Параосын уг ке пусйыло, кин ветлэ, кин уг, быгатӥськод кышкатэк дорад изьыны кыльыны. Озьы ке но нырысь ик малпаськы, быгатод-а тон вань ортчем материалэз ачид шедьтыны. Дышетӥсед отметка «автоматэн» (экзамен сётытэк) пуктылэ ке, тыршы солы кельшыны, «автомат» - со бадӟым но шер кузьым!Огпол ке но аслыд эрик сёт - эн мыны ӵукназэ парае. Соку улонлэн шӧмыз ческыталоз, куддыръя ымпушкыд ӝуалоз, собере ортчоз. Но чакласькы!!! Улонад таӵеез огдышемлы медаз пӧрмы!Тодад возь: дышетӥсьлы студентъёс ваньзы огкадесь. Соин ик реферат, доклад яке презентация лэсьтыкуд, вань сюлэмдэ эн поны. Котькӧня тыршы но, дышетӥсь шуоз: визьтэм-азьтэм, нош ик ваньзэ вотэсысь кыскид!Нырысетӥ курсын уж эн утча! Тон уд вутты ужаса но, дышетскыса но. Студент улонлэсь шӧмзэ умой шӧдид ке, соку гинэ ужаны кутскы.Быгатэмедъя концертъёсы, пӧртэм шудонъёсы ветлы. Вузлэн котькуд ужрадъёсаз одно ик пыриськыны тыршы. Та ваньмыз тынэсьтыд улондэ яркыт буёлъёсын тырмытоз.Мынэсьтым дэмланъёсме санэ басьтыкуд, тод: вордскем шаередлы кулэ тодӥсь-валась, тыршись но визьмо ужасьёс. Соин ик, кызьы шуиз товарищ Ленин, дышетсконо, дышетсконо но дышетсконо! | Иворъёс |
Виталий Пронин Коронавирусэн сэрен ЕГЭ сётон дыр, азьло аръёсын ӵошатыса, туэ берлолыгес кельтэмын. ЕГЭ сётыны валтӥсь дыр: 3-тӥ июль — география, литература, информатика; 6-тӥ, 7-тӥ июль — ӟуч кыл; 10-тӥ июль — математика (профиль люкетэз, базовой люкетсэ туэ уг сёто); 13-тӥ июль — физика, история; 16-тӥ июль — обществознание, химия; 20-тӥ июль — биология, кунсьӧр кыл (гожтон люкетэз); 22-тӥ, 23-тӥ июль — кунсьӧр кыл (устно). Резерв нуналъёс: 24-тӥ но 25-тӥ июль. ЕГЭ сётыны ватсаса сётӥськись дыр: 3-тӥ август — география, литература, информатика, биология, история, кунсьӧр кыл (гожтон люкетэз); 5-тӥ август — ӟуч кыл; 7-тӥ август — обществознание, химия, физика, математика (профиль), кунсьӧр кыл (гожтон люкетэз); 8-тӥ август — вань предметъёсъя резерв нунал. Мар вылез? ЕГЭ сётозы соос гинэ, кин вузэ пырыны малпа. Аттестатъёс сётозы 11-тӥ классэз вань йылпумъясьёслы, ЕГЭ ӧз гожтэ ке но. Азьло аръёсысь выпускникъёс ЕГЭ гожтозы 3-тӥ–8-тӥ августэ, ватсаса сётӥськись дыре. Теги: дышетон Школа | Улон-вылон |
Виталий Пронин Эгра Гидъёсты шулдырто сяськаос Чылкытлыкез, чеберез туж чакласа возё «Чутырский» хозяйстволэн Чемошур фермаысьтыз пудо утисьёс.Синъёс озьы ик шумпото, «Рассвет» огазеяськонысь Мазьги но «Зуринский агрокомплекс» огазеяськонысь Зура фермаосы пырыку. Таӵе йылпумъянъёс лэсьтӥз ёросын нимысьтыз кылдытэм комиссия.Ёрос администрациысь гурт хозяйствоя управление фермаос пӧлын вожвылъяськон арлы быдэ радъялля. Соин но ёросысь тросаз гидъёс котырын сяськаос будо, отын быдэсъясько чылкытлыкъя куронъёс, пудо утисьёслы ужаны но шутэтскыны луонлыкъёс кылдытӥсько.Пичи Пурга Воршудлэн кылдэмез - выль синмын Ёрос библиотекаысь но ёрос культура юртысь специалистъёс «Воршудлэн кылдэмез - выль синмын» проект дасязы.Уженызы пыриськизы Россиысь пичи городъёслэн но гуртъёслэн культуразылы сӥзем одӥгаз проектэ но 700 сюрс манет грант утӥзы. Табере проектсэс улонэ пыӵатон борды гижысь-пиньысь басьтӥськизы. Пурга выжыослэсь кытысь но ку потэмзэс, вашкала удмуртъёслэсь пӧйшурамзэс, чорыгамзэс, инкуазен огкылысь улэмзэс эскеронэ пыриськозы нылпиос но. Нош вуоно арын тулыс ортчыны кулэ фестиваль: пичи пургаос куное витё выжыоссэс - Эгра ёросысь Пурга гуртын улӥсьёсты.Кияса Ӵошен дасяськизы! «Юртты пиналэз школае дасяны» ужрадлы йылпумъянъёс лэсьтэмын. Гуртоос ёрос администрацие толэзь ӵоже вайылӥзы нылпи дӥсь, пыдкук, тетрадь-ручка. Ваньмыз та 206 семьяысь пиналъёслы юрттэт луиз. Со сяна, быдэн 1 сюрс манетэн басьтӥз 27 семья, 4-ысьтыз нылпиослы ӵыжак-выль дӥсь висъямын. 1-тӥ классэ вамыштӥсьёслы ручка-тетрадьёс люкылэмын выль дышетскон арлы сӥзем линейкаосын.Атабайысь трос нылпиё семьяосысь 1-тӥ классэ вамыштӥсь пиос но нылъёс кузьым басьтӥзы Кун Кенешлэн депутатэзлэсь Андрей Шутовлэсь. Вотка Таза город Городын но ёросын улӥсьёс мыло-кыдо пыриськизы ГТО-ез улӟытонлы сӥзем «Таза город» ужрадэ.Татын пыр-поч мадизы, кытын но ку луэ сётыны ГТО-лэсь куронъёссэ. Вазенгес ни кужымзэс эскеризы 300 пала ветеранъёс но ог 1 сюрс школьникъёс. Пӧлысьтызы кыкез зарни значок басьтӥзы. Табере таослэн радъёссы уката паськытазы. «Таза город» ужрад дыръя ёзвиоссэс эскеризы студентъёс но ужась егитъёс. Стартэ озьы ик потӥзы городлэн йырыз Владимир Перевозчиков но солэн воштӥсьёсыз!Воткаын спортэн эшъяськисьёслы ӟечесь луонлыкъёс кылдытэмын. Кылем арын гинэ отын ӵыжак-выль 2 площадкаос усьтэмын. Туэ июле тупатъян ужъёс йылпумъямын «Знамя» стадионын. Та сяна но ёзвиосты кыдатонъя комплексъёс вань.Шаркан Суредаськизы - кузьым басьтӥзы Ёросын улӥсьёслы нош ик муг шедиз нылпиосынызы данъяськыны, табере - суредаськыны быгатэменызы.Шаркан палъёсысь 17 нылпиос пыриськизы Россиын ялэм «Мон суредасько нылпиослэсь правооссэс утёнъя уполномоченноез» вожвылъяськонэ. Пӧлысьтызы 2-ез - Быгы школаысь Елизавета Васильева но Даниил Гурьянов - вормисьёс пӧлы шедизы. Соос пусъемын данъян грамотаосын но кузьымъёсын.Сӥлы карон ужрад ортчиз Удмурт Республикалэн Тӧроезлэн резиденцияз. Отчы пыриськиз элькунысьтымы нылпиослэсь правооссэс утёнъя оскем мурт Ольга Авдеева.Дэбес Ас пал адямизэс уг вунэто Сибирь трактлэн историезлы сӥзем музейын ужасьёс басьтӥськизы ас пал адямизылэсь, радиоын ужам журналистлэсь, писательлэсь М. Гаврилова-Решитьколэсь котырзэ люкан борды. Экспонатъёс пӧлын - Милитина Васильевналэн уно рукописьёсыз, туспуктэмъёсыз, ужан магнитофонэз, шляпаез но трос мукетыз. Та пӧлысь тросэз возьматэмын луозы М. Гаврилова-Решитькоез Дэбесын буре ваён ужрадын 25-тӥ сентябре. Солы 5-тӥ сентябре 80 арес тырмысал.Глазов Выль нимын ульча Олег Поскрёбышев кылбурчилэсь нимзэ табере нуллоз Глазовысь одӥгез аллея.Элькунмылэн уйпал городаз улӥсьёс туж данъясько, Удмуртиысь калык кылбурчи пединститутазы дышетскиз шуыса. Аллеяез солэн нимыныз пусъён нунал но зэмос праздниклы пӧрмиз. Сӥё-дано ужрад ортчиз таяз арня вискын. «Россия» культурая центр азьын чузъяськизы кылбурчилэн чуръёсыз. Глазовын улӥсьёс но куноос озьы ик бадӟым тунсыкен кылзӥзы кылбурчилэсь магнитофон вылэ гожтыса кельтэм куаразэ.Яр Мунчолы ёрмо Ёрослэн йырыз Тамара Уткина нимысьтыз саклык висъя калыклэсь мылкыдзэ кылзонлы, юанъёссылы валэктон сётонлы.Адямиослэн сюлмаськонъёссы, котькытын сямен ик, огвыллемесь: сюресъёс уродэсь, сиён-юонлы дунъёс будо, кыдёкысь гуртъёсы уг ветло автобусъёс. Сӥзьыл вуэмъя сад-бакча возисьёс куректо: кытчы кароно куасьмем, ярантэм луэм писпуосты но куакъёсты - тылпу кысӥсьёс соосты сутыны уг лэзё. Таослы Т. Уткина дэмлаз жуг-жаг поттонэн вырись организациосын огкыл гожтыны.Ярын улӥсьёс ӝожтӥсько, каргуртын мунчо уг ужа шуыса. Али сюлмасько азьвыл мунчоез выльысь усьтон сярысь."УД" Теги: ёросъёс иворъёс | Лулчеберет |
Виталий Пронин Кез ёросысь Сьӧдшур гуртын вордскем но будэм Николай Спешиловлы 27-тӥ инвожое 65 арес тырмысал, жаляса верано, 52 аресаз улонысь кошкиз, нош гожтэм чуръёсыз со сярысь ялан тодэ вайыто. Николай Спешилов Николай Аркадьевич вордӥськиз Сьӧдшур гуртын, Сьӧдбамгуртысь начальной школаын но Александровоысь шор ёзо школаын дышетскиз, собере муш утись, лесник луыса ужаз. Семьяямы ми 7 нылпиос будӥмы, Колямы — бадӟымез. Анаймы лыдӟиськыны яратылӥз, соин но, дыр, трос газет-журналъёс выписывать карылӥз. Ми но соя лыдӟиськыны дышимы. Пичи дырме малпаса, паймисько, Сьӧдшурамы ноку ӧй вал электричество. Лампа тылын пукыса, ӝытъёсы быдэс семьяен лыдӟиськылӥмы. Коля агае «Дась лу!» газетэ заметкаос ыстылӥз. Гожъяськыны кутскемзэ уг ваклайтӥськы ни, Александрово школаын 8-тӥ классын дышетскыкуз, Ижевске ветлэмзэ тодӥсько ай: юнкоръёслэн 3 нуналъем слётысьтызы бурдъяськыса бертӥз вал. Слётысен трос эшъёс шедьтӥз, матысь эшъяськиз башкир пиен Валерий Нуриахметовен. Ваньмон дыръяз Колямы инкуазетӥ калтыртыны яра-тылӥз, маке воштӥськонъёсты синйылтыса, соку ик тетрадяз гожъялляз. Кылэм-адӟемзэ кылбуръёс, заметкаос но веросъёс пыр возьматыны тыршылӥз. Озьы печатламын «Юс шур дурын», «Кынмем лудкеч», «Балян», «Туръёс», «Нюлэскын», «Льӧмпу» но трос мукет ужъёсыз. Дышетскемезъя со пчеловод но лесник, кема аръёс ӵоже Сьӧдбамгурт котырысь инкуазез эскериз. Со пусйылэмын Географической обществолэн Данъян грамотаосыныз. Колямы пинал дырысеныз ӧлексы вал. Бадӟым будыса, шуккиськон учыре шедиз, тазалыкез уката лябӟиз, кема ик ӧз улы ни, 52 аресаз улонысь кошкиз. Луло дыръяз агаймы трос печатласькиз «Молот» журналын но «Звезда» ёрос газетын, вань чуръёссэ солэсь лачак утьыса возисько. Зоя Лекомцева. Кез ёросысь Пажман гурт | Иворъёс |
Виталий Пронин Парсь вордон удыс Удмуртиысь экономикалы бадӟым пайда вае.Россиысь 16 улосъёсты сюлмаськытэ парсьёслэн африканской чумазыя кылдэм югдур. Вань-а кышкытлык шаермы понна? Та но мукетыз сярысь вераз Удмуртиысь Пудо эмъянъя валтӥсь управленилэн кивалтӥсез Геннадий Бурдов. Парсьлы кышкыт, бурдолы ӧвӧлПриволжск федерал округе пырись Саратов, Пенза но Нижний Новгород улосъёсын та чер шараяськиз ини. Парсьёслэн африканской чумазы - кышкыт паласькись висён. Соин черлало гуртысь нурскетӥсьёс но кырпарсьёс. Висён ӝог вӧлме но пудоез погыртэ. Та чумаез вормыны уг луы, соин ик пудоез быдто. Висён медаз паласькы шуыса, чер кылдэм интыысен 20 иськемозь парсьёсты суто. Пудо эмъянъя валтӥсь управленилэн кивалтӥсез Геннадий Бурдов верамъя, шаерамы ваньмыз лэсьтӥське, та чер асьме дӥне медаз шедьы шуыса.- Югдур зэмзэ но шугъяськытӥсь. Кылсярысь, Рязань улосысь Шацкий свинокомплексысь 13 сюрс парсь быдтэмын ини, али эскеро Москва областьысь комплексэз. Шаерамы ваньмыз-ӧвӧлэз 249 сюрс парсь лыдъяське. Нимаз адямиос сяна, та пудоез будэто 12 эштосъёс, 3 фермер хозяйствоос но УФСИН-э пырись 4 предприятие. Милям специалистъёсмы ялан чакласа возё гурт калыклэсь но бадӟым хозяйствоослэсь пудооссэс. Туэ гинэ 948 парсьёслэн но 169 кырпарсьёслэн пробазы басьтэмын, соос возьматӥзы: пудо черламын ӧвӧл. Но оскон ӧвӧл, республикаямы висись пудо, сӥль яке животлы чаклам сиён уз вуэ шуыса. Милям специалистъёсмы ГИБДД-ын ужасьёсын ӵош сюрес вылын чакласькыса сылӥзы. Вузъёсты но пудоез нуон-ваёнъя куронъёсты тӥям понна 29 протокол но штраф гожтэмын. Тани кемалась ик ӧвӧл Можгае палэнысь чабей вуиз, чылкыт-а, ӧвӧл-а, йӧнала тодмо ӧвӧл. Чакламын чабеез ӟырдатыса сузяны но птицефабрикае келяны, малы ке шуоно парсьёслэн кыленызы тылобурдоос уг висё, - шуэ Геннадий Николаевич.Геннадий Бурдов верамъя, адямиослы но муниципал кылдытэтъёслэн кивалтӥсьёссылы сак кариськоно. Адӟизы ке, бускельзылы яке фермае парсьёсты яке пудо сиёнэз палэнысь вуттӥзы шуыса, мед жингыртозы Удмуртиысь Пудо эмъянъя валтӥсь управление, татын ужа «пӧсь» телефон. Ветеринаръёс нурскетӥсьлэсь вирзэ басьтозы но тодозы, висе-а парсь, уг-а.- Кин ке шуоз, адямилы та чер кышкытлык уг кылдыты ук. Но парсь висён республикае вуиз ке, пудо вордон удыс куашкалоз, экономика бадӟым ыштонъёс адӟоз но, уно сюрс адямиос ужтэк кылёзы. Соин ик ми валэктон уж нуиськом, хозяйствоосын кивалтӥсьёслы гожтэтъёс ысъяськом. Туэ гинэ 163 пол гурт калыкен пумиськылӥмы ини, - шуэ Геннадий Бурдов.Кузьмаськись ӟичыосМукетыз чер - урмон. Таиз огкадь кышкыт луэ пудо-животлы но, адямилы но. Туэ гинэ республикаысьтымы 21 ёросын, Пичи Пурга, Сюмси, Юкаменск районъёсты но Иж городэз вератэк, 75 урмон учыр шараямын, кылем арын та вакытлы 58 вал. Со пӧлысь 68 процентэз висисьёс - кыр пӧйшуръёс (кылсярысь, черламын вал 43 ӟичы, 5 нарды, 2 койык, 32 процентэз - гурт пудо (9 скал но парсь), нош 15-ез - пуныос-коӵышъёс.- Висись пӧйшуръёс пудоез куртчыло возь вылын, пыро фермаосы, азбаръёсы. Урмонэз алон вылысь та вакытлы шаерамы 75 сюрс 159 йыр сюро таза пудолы, валъёслы, ыжъёслы но 48 сюрс 846 коӵышлы-пунылы прививкаос пуктэмын. Палэнэ уг кылё кыр пӧйшуръёс но. Апрель-май толэзьёсы 263 сюрс доза вакцина тыремын вал тэльёсы-возьёсы. Туэ республикае Россиысь вуыны кулэ на эшшо 490 сюрс вирусовакцина 15 миллион 321 сюрс манет тыр. Озьы октябрь толэзе пӧйшуръёсты куинетӥзэ ини эмъюмен утялтомы, - шуиз Геннадий Бурдов.Уж нуиське пӧйшуръ-ёслэсь лыдзэс чакласа возёнъя но. Ӟичыос висеменызы гинэ гуртъёсы уг пыро, соос укыр трос шаерамы, сиён утчаса ик, вуо азбаръёсы, гидъёсы. Озьы пӧйшурасьёс 115 ӟичыез, 2 кионэз, 15 кузётэм пуныез-коӵышез ыбизы.- Пӧйшуръёслы араз 2-3 пол вакцина сётъяно, урмон висён медаз вӧлмы шуыса. 2014-тӥ-2015-тӥ аръёсы коньдон ӧвӧлэн вакцина шаерамы тырмыт ӧз вуы, соин ик висись пӧйшуръёслэн лыдзы йылӥз. Ӟичы ачиз секыт уг висьы, но урмонэз кузьма пиосызлы, гурт пудолы, адямилы. Бадӟым ыштонъёс адӟо хозяйствоос: туннэ 9 эштосын урмон чер шараямын, - шуэ Геннадий Бурдов.Удмуртиысь Пудо эмъянъя валтӥсь управленилэн «пќсь» телефонъёсыз 94-99-17, 33-05-11, 89120532275.Галина Семёнова Туспуктӥз А. Горбунов Теги: кышкытлыклэсьутиськон пудовордон | Югдурез утён |
Виталий Пронин Чемпионатын вормисьёс пӧлы шедиз Яр ёросысь команда но.24-тӥ феврале шаерысьтымы инвалид спортсменъёс люкаськылӥзы Ижысь футболэн шудонъя манеже. Отын ортчиз ӝӧк выл шудонъёсъя нырысетӥез чемпионатсы. Ӵошатсконэз ортчытон понна сюлмаськизы шаерысьтымы инвалид спортсменъёслэн огазеяськонзы, «Огъя Россия» партилэн Удмуртиысь ёзэз но Ижевск город администрациысь егитъёсын ужанъя управление. Бадӟым ужрадэ люкаськемъёс нырысь ик пыр-поч тодматскизы дуннеысь пӧртэм выжы калыкъёслэн шудонъёсынызы. Чемпионатэ пыртэмын новус (Латвия), джакколо (Германия) но шаффлборд (Англия) шудонъёс.Нимъёссы аспӧртэмесь ке но, соос укшало бильярдлы, кёрлинглы но фишкаен шудонлы. Кызьы ивортӥзы шаерысьтымы инвалидъёслэн огазеяськоназы ужась специалистъёс, ӝӧк выл шудонъёсъя нырысетӥ чемпионатлы дасяськон февраль толэзе гинэ рос-прос кутскиз. Ужрадэз ортчытӥсьёс ӝӧкъёс басьтӥзы, нош ёросъёсысь лыктэм командаос, Иже вуыса гинэ, шудонъёслэн куронъёсынызы тодматскизы. Та ласянь котькинлы адӟем карымон луо можгаос.- Инвалидъёслэсь мылкыдзэс ӝутон но тазалыксэс юнматон вылысь ар талэсь азьло ик ӝӧк выл шудонъёсын тунсыкъяськыны кутскимы, - шуэ Можга городысь но ёросысь инвалидъёслэн огазеяськонэнызы кивалтӥсь Олег Балобанов. - Арнялы одӥг пол среда нуналъёсы но толэзьлы 2 пол арнянуналъёсы тренировкаос ортчытъяськомы, тужгес кужмоосыз ёрослэн командаяз кутэмын. Тренировкаосамы озьы ик вуыло Алнаш ёросысь, шергес Пичи Пурга ёросысь инвалидъёс. Нош та нуналъёсы асьме ёрослэсь чемпионатсэ ортчытыны дасяськиськомы.Нырысетӥ чемпионатэ Удмуртиысь 26 команда люкаськиз, ваньмыз-ӧвӧлэз 200 пала инвалидъёс. Лыктэмъёслы мастер-класс возьматӥз но валтӥсь судья кариськиз Латвиын вордскем но быдэс дуннелы тодмо луэм спортсмен Гунтарс Бралитис. Новус амалъя шудонын со 12 пол дуннелэн чемпионэз, нырысетӥез гроссмейстер луэмын, 2014-тӥ арысен кивалтэ Россиысь Ӝќк выл шудонъёсъя федерациен.Ужрад зэмос вожвылъяськонлы пӧрмиз. Тужгес ӟеч шудыны пӧрмытӥзы Вотка, Можга но Сарапул городъёсысь, Яр, Вотка, Ува, Глазов, Эгра, Сюмси, Пичи Пурга, Каракулино но Кизнер ёросъёсысь командаос.Спортысь та амалъёсты шаерысьтымы вань ёросъёсы вуттон сярысь сюлмаськоно. Угось таӵе ужрадъёсын инвалидъёс, мугорзэс кыдатэм сяна, ог-огенызы пумисько, ог-огзылэсь адӟем каро, џуказе нуналлы кужым люкало.Валентина Емельянова | Спорт |
Виталий Пронин Анна Образцова Крезьгур - со висись сюлэмез улыӟытӥсь эмъюм чылкыт омыр, дуннеез вырӟытыны быгатӥсь кужым. Соин сэрен но, дыр, Удмурт кун университетын 2009-тӥ арын нырысьсэ ортчем эстрадной вокалъя «Unisong» ӵошатскон мур выжы лэзиз. Табере «Unisong» радъяське котькуд ар. Туэ но конкурс ортчиз 12-тӥ толсуре университлэн актовой залаз. Арысь аре ӵошатскисьёс огзы бӧрсьы мукетсы возьмато вылӥ быгатонлыксэс: пӧртэм жанрен ӟуч, удмурт, англи, немец, француз кылъёсын кырӟанъёс быдэсто, паймыто жингрес куараосынызы, аспӧртэмлыко кырӟан амалъёсын, тунсыко но яркыт номеръёсын. Котькуд кырӟась учкисьёс доры шуныт тулкым лэзе. Кӧня образъёс, коня суредъёс вордско соку син азьын! Ӵошатсконэз усьтӥз удмурт кырӟан. Алина Антонова мадиз куректон вайись яратон сярысь. Номерез мур пуштросо но чебер пӧрмиз: лызалэс тыл, кыкетӥ планын тӧдьы скульптура выллем сылӥсь пияш но кезьыт буёлъёс - умоезлы оскон сётӥсь сюсьтыл.Учкисьёс сюлмысь чабизы Алиналы, нош Иван Белослудцевез пумитазы ини пӧсь кичабонъёсын. Хитлы пӧрмем «Тау тыныд» кырӟанзэ удмурт кылэз тодӥсьтэмез но быгатыса-а быгатытэк-а нёжъяны выриз. Ог-огзылы кельшисьтэм кырӟасьёс, чебер кырӟанъёс, пӧртэм мылкыд…Котькуд кырӟан бурдъёс кузьма кадь: одӥгез нуэ кунгож сьӧрысь вуж замоке, мукетыз эктэ тонэн ӟырдыт итальян танго. Куинетӥез бубылиос пӧлын лэйкатэ, ньылетӥёз поръя-поръя калыкъёс пӧлти но каллен васькытэ удмурт гур нёжъяса кӧкыез веттась анай вӧзы. Огкылысь верано ке, «Unisong» огдырлы выжыкыл дуннее вуттэ… Надежда Рысьева Туспуктӥз Ирина Зангарик | Лулчеберет |
Виталий Пронин Ми понна ваньмызлэсь дуноез, устоез луэ Дэбес ёросысь Тыловай черкогуртмы, сое ӵектӥськом «Гурт адями» конкурслэн «Устоез гурт» номинацияз. Гуртмы туэ 265 ар тырмонзэ пусъе. Дэбес ёросысь Тыловайын «ЛымыПог» элькун фестиваль ортчылэ.Тыловаямы али 500 пала улӥсез. Гуртмес возё «Тыловай» колхоз, нимаз адямиослэн «Темп», «Никифоров», «Тронин» кылдытэм хозяйствооссы. Шумпотоно: арысь аре нылпи садамы, школаямы ветлӥсь пиналъёслэн лыдзы будэ. Калык понна ужало райполэн магазинэз, вань на ужбергатӥсьёслэн 2 магазинъёссы. Гуртамы вань «Вера, Надежда, Любовь» пансионат. Татын уло элькунысьтымы огназы кылем пересьёс. Ми ушъяськыны быгатӥськом вашкала историенымы, сое нюжаен-нюжаен люказы Валентина Трофимовна но Ефим Савельевич Первушин кузпалъёс. Валентина Трофимовна культура удысын тыршиз, кузпалыз технологиен дышетӥсь вал. Первушинъёслэн сюлмаськеменызы 1967-тӥ арын кылдэмын ёросысьтымы нырысетӥосыз пӧлысь музей. Али со интыяськемын школаямы. Калык пӧлын сое озьы ик нимало: Валентина Трофимовналэн музеез. Тыловай гурмы быдэс шаермылы тодмо луиз 1980-тӥ аръёсы Александр Юферевлэн вятской породаысь вал будэтэменыз, колхоз кивалтӥсьлэн кичӧлтэмезъя «Золотая Вятка» адӟытон ортчылыны кутскиз. Али со ужрад пӧртэм ёросъёсын радъяськылэ ни. Александр Аркадьевич сюлмаськемъя дорамы усьтэмын вал шаерамы нырысетӥез вал вылын ворттылонъя турмаршрут. Озьы ик ми данъяськиськомы дорамы вордскем-будэм, элькунамы тодмо луэм адямиосын — Ф. Будина, В. Бекманова, Ю. Яковлев артистъёсын, Н. Кардапольцев кырӟасен. Кин уг тоды, Тыловай Геннадий Михайлович Корепанов-Камский дано крезьгурчилэн дорез шуыса!? Солэн ӵыжы-выжыез Людмила Миронова сюлмаськемъя Тыловайын ортчылыны кутскиз «Певец земли удмуртской» элькун фестиваль. Солэн кичӧлтэмезъя ик 2011-тӥ арын дорамы усьтэмын композиторлы сӥзем музей сэрег. Отын возьматэмын дано крезьгурчилэн инструментъёсыз, туспуктэмъёсыз, пӧртэм документъёсыз. Тыловаез азинтон понна ик Л. Миронова 2016-тӥ арын ортчытъяны кутскиз «ЛымыПог» фестивалез. Табере со элькун ужрадэн лыдъяське ни. Чакламын гуртоослэсь пӧртэм быгатонлыкъёссэс вырӟытон, веме карон мылкыдзэс ӝутон, сям-йылолъёсты утён понна. 2016-тӥ арын калыкмы ӝутӥськиз черк ӝутыны. Веме карыса коньдон октӥмы, ваньмы ӵош ужамы, тужгес трос со понна сюлмаськиз дышетӥсь С. Тронин. Бугро ӵыпиз, черклы пулъёсын, ужасьёсын, техникаен юрттӥськиз гуртысь ужбергатӥсь Н. Унанян. Уката шумпотӥськом, берло дыре калыкмы гуртмес азинтон понна огазеяськыны кутскиз шуыса. 2020-тӥ арын мыло-кыдо воргоронъёсмы хоккеен шудонъя площадка лэсьтӥзы. Соосты пусйизы Удмуртилэн Тӧроезлэн «Признание» премиеныз. Пиосмы бурдъяськемын, выль уж борды кутскизы — аналтэм прудмес ӵыпо. Туэ Выль ар берегес ик Тыловае шумпотон ивор вуиз: дорамы кылдоз выль лулчеберетъя юрт. Алиез ӝутэмын ай 1890-тӥ арын, куашкан калэ вуэмын ни. Воштӥськонъёсты адӟыса, ӟечезлы оскон юнма, озьыен, сюресмы тупатъямын луоз — али со огез сюлмаськонмы. Выльдӥськонъёс гуртэ юнме шорысь уг лыкто — калык тыршемъя котькыӵе ужез вормыны луэ. Дэбес ёросысь Тыловайысь ветеран огазеяськон | Иворъёс |
Виталий Пронин Удмуртиысь "Независимость" группаИжын ортчизы дуннеысь 2-тӥ Парадельфийской шудонъёс. Искусство удысын вожвылъясько сӧсыр усточиос. Россиысь 50-лэсь ятыр улосысь сяна, эшшо 21 кунысь куноос вуизы. Ижысь циркын ужрадэз усьтыкуз, Удмуртилэн Тӧроез Александр Бречалов вераз: — Мон данъяськисько, Удмуртия бордысен кутске тӥляд Россиен тодматсконды. Тӥ кужмогес луиды, улонады шуг-секытэн пумиськыса, соин ми паймиськом но данъяськиськом тӥляд вормонъёсыныды. Оскисько, тӥледлы татын кельшоз, милям республикаямы выль эшъёс шедьтоды. Тау Удмуртиын улӥсьёслы куно пумитаны быгатэмзы понна, уката но тау волонтёръёслы. Парадельфийской шудонъёсын ӵошатско искусствоысь 8 пӧртэм ӧръёсъя - театр, эктон, кырӟан, гожъяськон, суредан, цирк, фото- но видеоискусство, киын возьматыса кырӟан. Озьы 29 номинациын быгатонлыкъёссэ возьматон понна вожвылъяське 1 сюрс 500 адями. Удмурт шаермы та шудонъёсты ортчытон понна вожвылъяськиз Россиысь трос мукет улосъёсын. Правительстволэн Тӧроезлэн воштӥсез Анастасия Муталенко верамъя, ужрад протокол вылын гинэ уг ортчы, зэмзэ но трос сюлмаськоно адямиосты нуон-ваён, интыян, ӵошатсконъёсты радъян пумысен. Тани ужрадъёс гинэ 12 интыын ортчо. Та бадӟым шудонъёслы нимысьтыз коньдон висъямын Россилэн Президентэзлэн грантъёсъя фондысьтыз. — Мон шумпотӥсько, Удмуртилэн Тӧроез милемлы оскиз но шудонъёсты татын ортчытыны басьтӥськиз. Ваньмыз уз но быгатэ кылдытыны сыӵе оргкомитет, кытчы 30 министръёс огазеямын. Ижын ортчем шудонъёсты азинтыса, 2019-тӥ арын Новосибирскын радъяськозы нылпиослэн Парадельфийской шудонъёссы, - шуиз Россиысь Парадельфийской комитетлэн президентэз Лидия Абрамова. Ижысь эктонъя "Бродвей инклюзив" студияВозьматы астэ эктыса Парадельфийской шудонъёс уката ик бадӟым азинскон сётыны кулэ Удмуртиысь сӧсыр пиналъёслы. Асьмелэн сыӵе нылпиосмы 5 сюрслэсь уно. Та быдӟа ужрадэз адӟыса, соослэн но мылкыдзы-кужымзы мед луоз улонын асьсэды шедьтыны, калыке потыны. Конкурсэ пыриськисьёсты котькуд удысын дунъяло зэмос профессионалъёс. Соос пӧлын Удмуртиысь но кунгож сьӧрысь специалистъёс. Тани «Хореография» номинациын пӧртэм удысъя эктӥсьёс вал: балет но, эстрада но, калык эктон но. Оглом 50 мында коллектив вожвылъяськиз. Ӟуч драмая театрлэн сцена вылысьтыз эктонъёсты 2 нунал ӵоже учкыны луиз. Жюриын ужаз Сербиысь Златко Стойкович, дораз со спорт эктонъя федерацилэн президентэз луэ. Судьяын ужан опытэз 30 ар люкаськемын. Но Парадельфийской шудонъёсын дунъясь нырысьсэ луэ. Репетициосты адӟыса, мылкыдыз кылдӥз: Удмуртиысь ужрадын туж зол эктӥсьёс ӧвӧл, шоро-кусполэсь ӧжыт вылӥгес дунъяны луэ, пе. Озьы ке но вань кинлэсь дышетскыны: Санкт-Петербургысь коляскаен эктӥсьёс Европаысь ӵошатсконъёсын но вормыло. Соиз, оло, зэм. Сӧсыр эктӥсьёс куддыръя уг вутто ӵош ӝутскыны, пуксьыны, кизэс-пыдзэс куасалтыны. Со понна эктонзылэн кыӵе ке мукет кужымез вань. Тани Архангельскысь «Простор» группалэн номерез нимаське «Одиночество души». — Та эктон ми сярысь, ӵош улыны быгатон сярысь, - вакчияк вера кивалтӥсьсы Ольга Аксёнова. Соос бӧрсьы сцена вылэ потэ Удмуртиысь «Независимость» группа «Ми улонэз яратӥськом» номерен. Ӝыныез эктӥсьёссы коляскаын пуко: кинлэн ке пыдъёсыз сӧсыр, нош огезлэн пияшлэн мугорыз ӝыны гинэ. Нош соос экто! Выремзэс, синъёссэс адӟыса, синкылиос ас кожазы васько. Оло, мон гинэ сыӵе ляб сюлэмо? Нош вӧзам пукись кышномурт но, очкизэ куштыса, синкылизэ ӵушалтэ, залысь потӥсьёслэн но синъёссы котмемын. Сӧсыресь ӧвӧл! Театрез гажасьёс 18 номер дасяллям. Соосты учкон 3 нунал ӵоже мынӥз. Уго котькудӥзлы 30 минут ӵоже постановказэ возьматыны дыр висъямын вал. Москваысь артист Е. БелоголодцевЖюрилэн ёзчиез, Удмуртиысь калык артистка Раиса Нефёдова синмаськиз Новосибирскысь артистъёслы - «Инклюзион» театрлы. — Та артистъёс учкисез ас палазы берыктыны быгато. Вылаз ик, сыӵе позыръяськыны-тэтчаны быгато - вань таза артистъёс но озьы уг пӧрмыто. Вӧзам тодмо артистка Вероника Садаева пуке но пайме: «Ма, соос таза адямиос ук, нокыӵе шекъёссы уг адӟисько». Зэм, соос озьы быгато асьсэзыз сцена вылын возьыны, асьсэлэсь висёнзэс берыкто ӟеч палзэс сямен. Театрын, бӧрдон мылкыд интые, кыӵе ке лопырскон но данъяськон кылдэ. Тани Москваысь артист Евгений Белоголодцев потӥз моноспектаклен. Со возьматӥз Павел Санаевлэн «Похороните меня за плинтусом» повестезъя постановка. Азяз 2 пукон гинэ. Котырак тём-тём. Артист, я 2-тӥ классын дышетскись Саша Савельев кариськыса, вераське, я песянай луэ. Зал сое шокчыны дӥсьтытэк кадь кылзӥз, собере кичабонъёсын согиз, «Браво!» кесяськиз. Театрын кужымзэс эскеризы Удмуртиысь артистъёс но: 15-тӥ школаысь егитъёс, «Тылобурдо» но «Мечтатели» коллективъёс. Ваньмаз сямен номинациосын вожвылъяськонъёс йылпумъясько туннэ. Озьыен, тодмо луозы ни вормисьёс. Нош пятницае устоосыз номеръёс возьматэмын луозы Ижысь циркын ортчоно гала-концертын. Та нуналъёсы пӧртэм ужрадъёсы вуылыкум, малпаськи: кин понна радъямын та шудонъёс? Бен, куспазы вожвылъясько сӧсыръёс. Но соос нырысь ик таза муртъёслы возьмато, кызьы улонэз яратоно, котькуд нунал астэ вормыны быгатоно. Синтэм-а со, суй-пыдтэм-а, ляб кылэ-а, но со сыӵе пуш кужымзэ поттэ. Нош макем быгато таӵе адямиос валче улыны, ог-огзылы юрттыны - тазэ кылъёсын гинэ вераны уг луы, адӟыны но шӧдыны кулэ, дыр. Парадельфийской шудонъёс - со сӧсыр муртъёслэн искусство но творчество удысын вожвылъяськонзы. Ӵошатсконлэн историез кутске вашкала Грециысь Пифийской нимам шудонъёс бордысен - соос радъясько вал Дельфы городын. Соин спортын ӵошатскон - со Олимпийской шудонъёс, нош искусствоын вожвылъяськон - Дельфийской шудонъёс. Россиын Парадельфийской шудонъёс нырысьсэ ортчизы Москваын 2016-тӥ арын. Елена Скворцова Туспуктӥз Максим Егоров | Лулчеберет |
Виталий Пронин Удмуртиын 5 миллион кубометр нюлэс куасьмиз2010-тӥ арын, куазь пӧсь но кӧс улэмен, туж трос писпу куасьмиз. Выжыосыз музъеме мур пырымтэен, тужгес но трос быриз кыз.Куасьмиз 200 сюрс коркаЭкспертъёс нырысь 3 миллион кубометр куасьмем нюлэс сярысь ивортылӥзы, нош бӧрысьгес та лыдпус 5 миллион кубометрозь вуиз. Со туж трос: 450 сюрс КамАЗ машинае тэрымон яке 200 сюрс корка пуктымон.Таӵе шуге-леке сюронлы дась ӧй вал асьме республикаысь нюлэс хозяйство. Бӧрысьгес ни кутэмын вал куасьмись писпуосты коран сярысь постановление. Угось огез висись писпу висьытэ мукетъёссэ. Та уж кутскиз 2010-тӥ арын ик. Туэ но нюлэсчиос нюлэс кораны потӥзы ини. Нырысь-валысь погыръямын луозы гуртъёслы матысь куасьмем писпуос.Удмуртиын куасьмем писпуосты коран куинь арлы чакламын. Со понна трос коньдон кулэ. Правительстволэн Тӧроезлэн воштӥсезлэн Ильдар Бикбулатовлэн верамезъя, коран ужъёслы гинэ ӧжытсэ 350 миллион манет кулэ луоз, нош кулэ ай поттыны, сузяны, интыяз ик выль писпу мерттыны. Та ужъёслы федерал бюджетысь коньдон вуыны кулэ.Тужгес но трос лысо писпу ос куасьмемын Дэри, Алнаш, Вавож, Пичи Пурга ёросъёсын. Лымшор ёросъёс ваньмыз сямен ик ыштонъёсын пумиськизы.- Кӧс писпуосы каръясько кор сиись кибыос, - валэктэ нюлэс хозяйствоя министрлэн воштӥсез Сергей Журавлёв. - Соос писпуэз номырлы ярантэм каро, гур эстонлы гинэ мынэ на.Дунтэм эстӥськонМожга лесничествоысь инженер Марат Фаизов 10 ар нюлэс хозяйствоын тырше ни.- Писпуос азьло но куасьмылӥзы, но 2010-тӥ арын луэм кадь учырен пумиськылэме ӧй вал на, - вера Марат Маликович. - Туннэ писпу вож сылэ на кадь, нош толэзь ортчыса, гордэктэмын ни. Тужгес но вӧсь йӧтэ кызлы. Сое кибыос сиё. 85 сюрс гектар пӧлысь 10 гектар вылын писпуосты эмъяно. Валамон ни, собыдӟа ужез ас поннамы ум ворме. 2006-тӥ арын Россиысь Нюлэс кодексэ воштонъёс пыртэмен, лесничествоослэн но нюлэс хозяйствоослэн ужан амалъёссы воштӥськизы. Нырысьёсыз нюлэс сётъянэн-висьянэн, тэлез утёнэн выро, кыкетӥосыз коран ужъёс нуо, бервылзэс утялто. Кулэстэмын нюлэсчиослэн лыдзы. Али милям нюлэс висъянэн 15 адями выре. Котькуд 3 гуртлы одӥг нюлэсчи. Куасьмем писпуос кибыосын басьтэмын бере, ӟечлыксы урод. Сыӵе тэлез ужбергатӥсьёс мылкыдтэк басьто яке чылкак пумит карисько. Соин ик та уж секытэн мынэ. Секыт югдур луэ на, нюлэс висъясь специалистъёс тырмымтэен.Сентябрь толэзе Удмуртиысь нюлэсъёсын кышкытлыклэсь утиськонъя югдур ялэм бере калык нюлэскы ӧз ветлы ни, лушкаськисьёс ӧжытгес луизы. Собере ӝогак басьтӥськоно вал нюлэсэз сузян борды. Лэземын вал бырись писпуэз дунтэк сётыны. Трос калык дорамы вуиз, уноез умой пуэз но дун тырытэк басьтыны луэ кожам. Со пумысен тэргаськонъёс но потазы. Трос валэктоно луиз. Но уж азьланьтӥське. Тани 2011-тӥ арын ми 85 сюрс кубометр лябӟем писпуосты корамы, кылем арын - 2 поллы тросгес. Корам интыез сузям-утялтӥм, 120 гектаре писпу мерттӥм. Оскисько, быгатом утьыны тэльмес.Кылем арын умой ужаз «Якшур-Бодьялес» огазеяськон. 113 гектар тэль, пыр потыса, корамын, 51 гектарез шератэмын, одӥг интыысь 13 гектар куасьмем нюлэс корамын, 582 гектарез - интыен-интыен бырйыса. Сузян ужъёс быдэстэмын 314 гектарын.- Лымы усемлэсь азьло ми быдэстӥм сӥзьыллы чаклам писпу мерттон планмес. 40 гектар дасям на туэлы мерттӥськыны, - вера предприятилэн кивалтӥсез Максим Артемьев. - Октябре-ноябре егит писпуосты чакламы, кибыослэсь утиськон вылысь нимаз сылӥсь куасьмыны кутскем кызъёсты корамы. Арлы быдэ турттӥськом тылпу кысон техникаез выльдыны. Берло аръёсы басьтэмын тылпу кысӥсь ГАЗ-66 автомобиль, ву нуллонэн ТЛП-трактор, герыос, тракторлы трал. Туэ басьтыны чакласьком пу ворттыны автомобиль-гидроманипулятор. Угось предприятилэн валтӥсь ужез азьвыл сямен ик кылиз - нюлэс дасян но лэсьтӥськон материал поттон. Тросаз гуртъёсы газ кыскемын ке но, калык но предприятиос трос пу дасяло. Котьма ке но туннэ нуналлы со тужгес дунтэмез эстӥськон луэ.Куасьмем нюлэсэз коран огкадь уг мыны. Кылсярысь, Сарапул ёросын сое 1,5 сюрс гектарысьтыз утялтыны кулэ. Со понна 600-лэсь ятыр договоръёс гожтэмын ни. Сюлэсь ятыр мурт дунтэк кораны мылкыдзэ вераз. Но кытын сое дасямзы луоз, али ке но тодмо ӧвӧл. Озьы ик Сарапулысь лесхоз но городысь администрация огкыл уг шедьто одӥг участокез сузянъя. Со городлы матын, соин тылпу потон ласянь кышкытлык кылдытэ. Но со интыетӥ ортче куасэн бызьылонъя югдытэм трасса. Бызьылӥсьёс пумит луо выль интые выжыны. Тулысозь трос дыр кылемын ӧвӧл ни, улон интыос дорысь куасьмем нюлэсэз отчыозь ваньзэ кораны кулэ.Удмуртиын азьвыл аръёсы но писпу куасьмылӥз. Кылсярысь, 2005-тӥ арын корано луиз 1400 гектар кызэн-ньылпуэн суро нюлэсэз. Нимысьтыз коньдон висъяськиз сое утёнлы 2007-тӥ арын. Али кылдэм югдурысь но потыны луоз. Котькудӥз нюлэс хозяйство но предприятие со азе пуктэм ужез чырмыт быдэсъяз ке.Иван Аркашев Туспуктӥз Владимир Беломорских | Югдурез утён |
Виталий Пронин Туннэ Глазкарысь «Красное знамя» газет кылдэмез дырысен 95 ар тырмемзэ пусъе. Редакциын ужасьёсты но ветеранъёсты ӟечкылаз Удмуртилэн Президентэз Александр Волков.Газет дасо аръёс ӵоже аслэсьтыз валтӥсь ужзэ ӟеч быдэстэ: трос лыдъем лыдӟисьёсызлы карлэсь но элькунлэсь улонзэ возьматэ. Газет тодмо луэ оскымон ивортодэт сётэменыз, яркыт публицистикаен но эсэпсэ валась аналитической статьяосыныз. Та дыре «Красное знамя» Удмурт Элькунын валтӥсь ивортодэт сётӥсьёс пӧлы пыре. Теги: Глаз Глазов | Иворъёс |
Виталий Пронин Пётр Захаров Удмуртиысь Писательёслэн огазеяськонэнызы кивалтоз Пётр Захаров Удмуртиысь Писательёслэн огазеяськонзылэн 18-тӥ съездэз ортчиз. Отын выль тӧро, правление но ревизионной комиссия быръемын. Писательёсты но съездэ ӧтем куноосты ӟечкылаз культурая но туризмъя министр Владимир Соловьёв. Со пусйиз: - 2015-тӥ ар Литературалэн ареныз ялэмын. Соин валче асьмелы трос ужано луоз, пӧртэм конкурсъёс, вожвылъяськонъёс малпано. Озьы ик вуоно арын Вормонлы 70 ар тырме. Вазиське, асьмеос ӵош ужаны кулэ, ми юрттом. Огазеяськонлэн вить ар ӵоже ужаменызы тодматыса, доклад лыдӟиз писательёслэн тӧрозы Егор Загребин. Со пусйиз: шаерысьтымы пӧртэм ёросъёсын но гуртъёсын, озьы ик бускель улосъёсын пумиськонъёс, ӝытъёс, книгаосын тодматсконъёс ортчытъямын, улонысь кошкем писательёслэсь юбилейёссэс пусйылэмын. Туннэ нуналлы огазеяськонэ кутэмын 100 адями. Сю пӧлысь 53-ез - удмуртъёс, 42-ез - ӟучъёс, 5 бигеръёс. «Удмуртия» издательствоын поттэмын 107 книга. Соос пӧлысь 62-ез - удмурт кылын. Россиысь Антон Дельвиг нимо премиен пусъемын калык писатель Вячеслав Ар-Серги. Ревизионной комиссилэн председателез Николай Кузнецов союзлэсь ужрадъёсы кӧня коньдон быдтэмзэ шараяз. Правленилэн ужаменыз тодматӥз Василий Ванюшев. Со пусйиз: егитъёслы тросгес саклык висъяно. Василий Михайловичлэн вордскем Кизнер ёросысьтыз куиняз гинэ школаосын удмурт кылэз дышето вылэм. Уг тырмо, пе, дышетӥсьёс. Лыдъяса-чотаса потӥллям но, удмурт кылын визьнодасьёс трос гинэ люкаськиллям. Таӵе сюлэмшугъяськытӥсь учырез писатель шараямен, югдур умой пала берыктӥськем. Табере 19 школаос пӧлысь дасаз анай кылэз дышетон борды басьтӥськиллям. Нылпи литература сярысь вакчияк вераськиз Ульфат Бадретдинов. Со пусйиз, быдэс шаеръя верано ке, школаосын азьвыл аръёсы сямен уг ужало ни литературно-творческой кружокъёс. Кылсярысь, быдэс Дэбес ёросын одӥг кружок но ӧвӧл. Вазен отын адӟем карымон «Пужымо Байгурезьзы» вал. Сыӵе ик югдур Можга педколледжын но. Алнаш ёрос узыр гожъяськисьёсын. Отысь удмурт кылъя но литературая дышетӥсьёсты ушъяно, тужгес но Муважи но Утчан школаосысь визьнодасьёсты. Соослэн литературно-творческой кружоке ветлэм пиналъёссы дышетскыны пыро Удмурт кун университетысь филологияя факультетэ. Алнашъёслэн выльдӥськиз «Ошмес син» кружоксы. Соин быгатыса кивалтэ Ашальчи Оки нимо музеен кивалтӥсь Мария Петрова. Соос доразы писательёсты но журналистъёсты ӧтчалляло, тунсыкоесь пумиськонъёс радъялляло. Семинаръёстэк но кружокъёстэк уз будэ кылбурчиос но, прозаикъёс но. Удмуртиысь Писательёслэн огазеяськоназы туэ кутэмын Николай Бехматов, Юрий Никитин, Светлана Скобкарёва, Галина Пронина но Лия Малых. Тросэз ӵектӥзы: Писательёслэн союзазы пырись муртъёс сярысь но соослэн творчествозы пумысен журнал-газетъёс мед гожъялозы вылэм, лыдӟисьёс но соос сярысь мед тодозы. Кыл куриз Валентин Кельмаков: малы асьмелэн книгаосын вуз карон лавкаосмы ӧвӧл? Мукет республикаосын соос ваньмаз сямен вань. Озьы ик ӧвӧл литературалы сӥзем музеймы. Отчы егитъёс ветлысалзы, отын пӧртэм конференциос но семинаръёс ортчылысалзы. Поттоно шуиськом Кузебай Гердлэсь 6 томъем книгазэ. Со лыдӟись доры кызьы вуоз? *** Собере «пӧсь» вакыт кутскиз - Удмуртиысь Писательёслэн огазеяськонзылы тӧро быръён. «Удмурт Кенеш» огазеяськонлэн тӧроез Игорь Семёнов ӵектонэн потӥз: ми тӧроен адӟиськом Владимир Михайлов журналистэз. Таӵе ӵектонлы Владимир Пантелеевич пумит луиз: кык ужез нуыны уг вормы, пе. Со Удмурт радиоын но трос тырше угось. Тӧрое ӵектэмын на вал «Кизили» журналлэн валтӥсь редакторез Ульфат Бадретдинов но Удмурт кун университетысь тодосчи Виктор Шибанов. Кыкназы ик пумит луизы. Егор Загребин Писательёслэн союзысьтызы секретарез Ада Диеваез аслаз интыяз дэмлаз. Соку омыр эшшо «пӧсьгес» луиз. Писательёс выль нимъёсты дэмланы шӧтазы. Тросэз дурбасьтӥзы «Инвожо» журналлэн кивалтӥсезлы Пётр Захаровлы. Быръёнъёс лушкем амалэн ортчизы. Ада Диева 26 куара люказ, нош Пётр Захаров - 39. Озьыен вормиз «Инвожо» журналлэн редакторез. Татын ик кылдытэмын вал выль правление но. Кылем съездын 8 адями ке вал, туэ 7-зэ гинэ бырйизы: В. Михайловез, В. Шибановез, А. Шкляевез, У. Бадретдиновез, Г. Иванцовез, Н. Малышевез но А. Диеваез. Ревизионной комиссия азьвылэз ик кельтэмын - Н. Кузнецов - председатель, ёзчиосыз Л. Тихонова но Г. Романова. Таяз гужем союз 4 толэзь ӧз ужа - отысь кивалтӥсьёс уждун ӧз басьтэ. Таӵе учырлы луыса ик, малпан кылдэ, тӧрое пуксьыны мылкыд карисьёс ӧвӧл. Со сяна но трос сюлэм шугъяськытӥсь юанъёс: писательёс мӧйымо, соослэн радазы егитъёс уг пыро, тросэзлэн гожъямъёссы калыке уг вӧлмо, книгаоссы уг пото. Иське кин понна тырше писатель? Озьы ке но, союз ӧз куашка. пыд йылаз сылэ. Удмурт Республикаын выль кивалтисьёс, оло, гожъяськисьёслы но тросгес саклык висъялозы. Любовь Тихонова Теги: литература ПётрЗахаров Союзписателей | Лулчеберет |
Виталий Пронин Анна Бурдина«Тол бабайлы гожтэт» конкурс герӟаськемын вал Выль ар выжыкылэн. Нылпиослэн ужъёссы ӟеч мылкыд кельтӥзы. Но ваньмыз пӧлысь пусйыны луоз Шаркан ёросысь Карсашур школаысь Ульяна Вахрушевалэсь «Тол бабай но Лымы ныл» сценарийзэ но Алнаш ёросысь Муважи школаысь Анна Бурдиналэсь «Мики, тон ӧвӧл огнад» вероссэ. Нимаз конкурсэ пыриськытэк, нылъёс шутэтскыны быгатозы «Шунды» дэмлыклэн «Шундыкар» лагеряз.Туспуктэмез: vanmondyr.ru Теги: Выльар Выльарвыжыкыл | Иворъёс |
Виталий Пронин Кияса ёросысь Уськыр гуртысь Надежда Григорьева 4 пинал будэтӥз. 2-ез вордосэ басьтэмын. Ваньзэс огкадь яратэ. Кияса ёросысь Уськырысь Н. Григорьева пиналъёссэ возьма.Туспуктӥз Максим ЕгоровВаменэс Надежда Александровна вордскемын Кез каргуртын. Анай-атаез удмуртъёс ке но, ёрос центрын улӥсьёс удмурт кылэз дышетытэк будӥллям. Школаын дышетскыкуз, Надя туж шаплы вылэм, умой дышетскем, 2-3 предметэн гинэ «4» вылэм, мукетъёсыныз — «5». — Яратоно предметъёсы математика но физика вал, быгатонлыкъёсме шӧдыса, дышетӥсьёсы ватсаса тодон-валан сётыны тыршылӥзы, — шуэ Надежда Александровна. — Нош мон ваменэс сямыным аслэсьтым ӵоги: 8-тӥ классэз йылпумъяса, эшъёсыным ӵош Сарапулысь педучилищее мынӥ. Монэ экзаменъ-ёстэк куто вал, нош эшъёсы сое сётыны ӧз быгатэ. Соос гуртэ бертӥзы но, мон но сьӧразы. Нош 10-тӥ классэз йылпумъяса, Надежда, вузэ дышетскыны мынэм интые, Глазовысь кооперативной училищее пырем. Отӥяз Кезын вуз карись луыса кӧня ке ужам, нош собере Ижысь мотозаводэ ужаны интыяськем. Татысен ик тодматскем Кияса ёросысь Уськыр гуртысь Риммаен. Нылъёслэн кылзы ӝог тупам. Ог-огзы доры куное ветлылӥллям. Надежда Александровна серекъяса шуэ: сямы капчи, котькытчы ӝог вырӟисько. Озьы Кияса палъёсы вуыса, нырысьсэ тодэм поръёс сярысь. Куное мынӥз — пыраклы кылиз — 1978-тӥ арын вал со, 8-тӥ мартэ Римма эше сьӧры куное мынӥ, — тодаз вае Надежда Александровна. — 2 нуналлы шуыса мынӥ но пыраклы кыли. Риммалэн соседъёсыз монэ синйылтӥллям (оло, азьлапал ик вераськиллям ни вылэм) но асьсэлы кенлы кельшытӥллям. 2-тӥ нуналаз эшеным ӵош доразы ӧтизы. Куспазы маке пор сямен вераськизы но, мазэ-созэ ик ӧй вала. Пыримы но — нылкышноос чебер дӥсяськемын, тыро ӝӧк пуктэмын. Соку ини меӵак веразы, тонэ, пе, кенлы кельтӥськомы. Эше кошкиз но, мон сумкатэк но, уксётэк но кыли. Пияшсы чик ӧй кельшысал ке, оло, пегӟон муг утчасал. Озьы, арня ортчыса, мужикеным ӵош заводэ (городэ) документъёслы ветлӥмы. Егитъёс кузпалъяськизы. Владимир Ильич — вордос пи, вордскемын Татарстанысь Менделеевск город котырысь пор гуртын. 12 аресаз атайтэк кылем, собере анаез но кулэм. Армиысь бертэм пиез Кияса ёросысь дядяй-апаез бордазы басьтӥллям, угось асьсэлы учкись кулэ вылэм. Ӝужыт мугоро чебер воргоронлы Надежда синмаськем. Ӝыны ар ортчыса, шалтыр гинэ пор кылын вераськыны кутскем, татысен ик удмурт сямен но чебер вераськыны дышем. Владимир Ильич механизаторын ужаз. Надежда Александровна кунян сюдӥз. Колхоззы куашкам бере клубын но, магазинын но тыршиз. Ваньмыз умой вал кадь, нош кышномурт сюлэм ялан куректӥз. Нылпи куаратэк корказы шал-шал потылӥз, солы луыса семья куспазы но котькыӵе дыръёссы вылӥллям. Кузпалыз, пе, службазэ авиациын ортчытэм, облучение басьтэм. Кӧня бӧрдӥз, куректӥз кышномурт — ачиз гинэ тодэ, нош ӝожтӥськыны, ваньзэ куштыса кошкыны ӧз дӥсьты. Кышказ, адямиос, пе, мар шуозы, возьыт. 20 ар ортчыса Кузпалъёс, 20 ар валче улыса, нылпи юртысь пиналэз вордосэ басьтӥзы. 5 аресъем Маша улонзэс йырин-чукин берыктӥз. Кузпалъёсты соку ик анай-атай шуиз. Нош ар ортчыса, Владимир Ильич шуиз: тынад юрттӥсез вань, мыным но кулэ. — Мукет араз 5 аресъем Серёжаез дорамы вайимы, улонмы эшшо шулдыргес луиз, — шуэ Надежда Григорьева. — Уд но оске, со аре ик ачим но секытэн луи. Асьмелэн нылмы вордскиз, нош ӝыны ар ортчыса, эшшо пинал шедиз. Врачъёс куарето: кесарить карем бере кӧня ке арзэ чидатсконо, 42 арес ни, 3 пиналэз анайтэк кельтыны малпаськод шат? Нокинлэсь ӧй кылзӥськы, сомында ар пинал возьмай, нош татын куштыны косо — куатаськи но дорам бертӥ, больницае нылпи вайыны гинэ мынӥ. Асьсэлэн нылпиоссы вордскем бере вордосэ басьтэм пиналъёссы куалектӥллям: милемыз, пе, табере берен нылпи юртэ нуоды-а? Со сярысь семьяын вераськись но ӧй вал — кыллы шаплы муртъёс пиналъёслы олома шыпыртылӥзы. Вордосэ басьтэм пиналъёссылы Григорьевъёс зэмос анай-атайёссы сярысь веразы. Пизылэн анаез доры Сарапул городэ адскыны ветлӥзы. Пумиськылэмзы бере со кышномурт кема улымтэ ни, кулэм. Нылзылэсь анайзэ Интернет пыр утчаса шедьтӥллям. Адрессэ нылызлы сётӥллям ке но, Маша отчы ӧз ветлы, мынам, пе, анае одӥг — Надежда Александровна. Кышномурт шумпотэменыз синвуаськиз. Кузпалъёслэн нылпиоссы табере быдэ вуэмын ни, ваньзы соос Ижевскын уло: кин ке дышетске, кин ке ужа, бадӟымез Маша нылзы быземын ни, 2 пиналыз будэ. Нылпиоссы арнялы быдэ Уськыр гуртазы адскыны бертало. — Мынэсьтым малпанъёсме Ульяна нылмы быдэстэ, та вакытэ со Удмурт кун университетысь физико-математической факультетын дышетске, — шумпотэ Надежда Александровна. — Туж данъяськиськомы, милям со Уддяди школаез зарни медален йылпумъяз, мукетъёсыз но пиналъёсмы адӟем карымонэсь. Мӧзмон Григорьевъёслэн юртсы нош шыпыт кылиз. Мӧзмыт медаз луы шуыса, Надежда Александровна бакча котыраз берга, турлы сяськаос будэтэ, нош толалтэзэ киужен выре, ваньмон дыръяз удмурт но пор кылъёсын лыдӟиськыны яратэ, кельшымон кылбуръ-ёсты тетрадяз гожтыса кельтэ. — Кылбур мадьыны яратӥсько, концертъёс дыръя но лыдӟисько, — шуэ кышномурт. — Нош арган куараез кылӥсько ке, пыдъёсы асьсэос эктыны курисько. Нуналлы быдэ радио пыр удмурт передачаосты кылзӥсько, артистъёс сьӧры но кырӟаллясько. Ярам ай, милемыз уг вунэто Киясаысь артистъёс: клубмы ӧвӧл ке но, дорамы ӵемысь автоклуб вуылэ, «Ерпечкаос», «Чильтэр» ансамбльёсын кырӟасьёс мӧзмись сюлэммес буйгатыса кельто. Уддядиос понна но шумпотӥсько: удмурт культура но туризм азинско. Ми но куд-ог дыръя доразы вуылӥськомы. Уськырын котькуд коркан ву кыскемын, быгатэмзыя гуртсэс утялтыса возё. — Гуртмы жаль потэ, арысь аре пичигес кыле. Урамысь, юртъёсысь тылъёс гинэ медаз кысэ вылэм. Нылпи куараос но мед чузъяськысалзы, соостэк улон мӧзмыт, — шуэ Н. Григорьева. Валентина Емельянова | Улон-вылон |
Виталий Пронин Историез тодэ вайытэ писатель Николай Кузнецов. Удмурт Элькун вордӥськиз бугырес вакытъёсы. Дышетскем адямиос трос ӧй вал. Но соослэн бадӟым лулкужымзылы луыса кылдӥз Удмурт Республика. Зэм, тужгес яркыт азьветлӥсьёсмы ыбемын-быдтэмын вал. Историез тодэ вайытэ писатель Николай Кузнецов. - Николай Спиридонович, Вотской автономной областез кылдытон капчиен ӧз мыны. Мар пумысен ченгешонъёс вал?- Область кылдытон сярысь декрет улэ В. Ленин кинюртэмзэ пуктӥз 1920-тӥ арын 4-тӥ ноябре. Но со азьын туж трос уж лэсьтэмын, документъёс люкамын вал. Тужгес яркытэз удмурт адямиос пӧлысь одӥгез - Константин Яковлев - шуиз, люкано, пе, удмуртъёслэсь ӧтчамзэс. 1918-тӥ-1919-тӥ аръёсы музъеммы вылын Граждан ож мынӥз на. Но висказ, 1918-тӥ арын, Алабгоын ортчиз удмуртъёслэн нырысетӥ ӧтчамзы. Отчы калык, узыръёслы, начаръёслы люкиськытэк, пыриськиз. Съездын трос вал священникъёс, ӟеч улӥсь крестьянъёс. Удмурт калык дась луэмзэ вераз, нимаз автономия кылдытыса, ӟучъёсын артэ ик улыны.Автономия кылдытон бордын трос ужазы Трокай Борисов, Кузебай Герд. Соос - удмурт калыклэн кык бурдъёсыз. Мар лэсьтэ вал кунлык кылдытон ласянь Трокай, аслаз творчествояз, кылбуръёсаз, статьяосаз туж валаса вералляз Герд.Асьмеос 1919-тӥ арез ӵемысь тодамы но ум вайылӥське, но ӵапак со арын, тӧдьыосты уллям бере, туж трос уж лэсьтэмын. Кӧня пумиськонъёс радъяськизы! Интеллигенциен, нылкышноосын, дышетӥсьёсын, пӧртэм мукет удысъёсын тыршисьёсын.Трокай Борисов комиссариатлэн тӧроезлэн воштӥсез вал. Зэм, кенешын бадӟым кивалтӥсе сое бырйизы, но Борисов аслэсьтыз интызэ сётӥз Иосиф Наговицынлы - революционерлы, профессионаллы. Та азьлань учкыса, малпаськыса лэсьтэм вамыш вал. Трокай валаз, дыр, комиссариатэн кивалтыны революционерез ик пуктозы шуыса.Али паймоно: Борисовлэн вал вылӥ дышетскемез, Наговицынлэн - вить класс. Наговицын кивалтӥсь сямен Москваысь кивалтӥсьёс дортӥ ветлӥз, со областьмылэн ымнырыз вал. Нош тужгес секыт ужез нуиз воштӥсез - Борисов. Со сыӵе зол организатор вал! Калыкез дышетонъя управлениез кылдытӥз, Облземуправлениез валтӥз, удмурт калыкез политика, культура ласянь ӝутыны тыршиз. Но Борисовлэн политикаез ӧз кельшы Ижысь коммунистъёслы. Соос малпало вал: тужгес бадӟым адямиос - пролетариат, нош мукетъёсыз соосъя кариськыны кулэ.Озьы ке но Ижысь пролетариатлы пумит кызьы ке луиз ик шоркарез Глазовын карыны. Со вакытэ Глазовын туж трос удмуртъёс уло вал. Но Ижысь коммунистъёс ӧз буйгалэ, ӝыны ар ортчыса, шоркар луиз Ижын. Вал на «Платформа 42-х» кужым. Таяз пыро вал ӟучъёс но, удмуртъёс но. Соос но асьсэлэсь куасалтыны выризы: шоркар, пе, Сарапулын мед луоз. Тӥни сыӵе бугырес вакытэ ужано луиз Борисовлы. Туж секыт вал. Куинетӥ партконференция дыръя Борисовез ваньзы тышкаськизы. Трокай туж оскиз: Наговицын со понна дурбасьтоз, юн кылзэ вералоз. Но кивалтӥсь вань калык азьын шуиз: «Борисов котырын вырись адямиослы оскыны уг яра». Бӧрысь Трокаез эшшо коказы на, шуо, виыны но малпало вал. 1925-тӥ арын Борисов удмурт музъем вылысь ватскыса выллем кошкиз. Солы дурбасьтыса, пе, поэт Алексеев ошиськыны но малпа вал. Кин со Алексеев? Со вакыт али но рос-прос эскерымтэ. Али но утчамтэ на Гердэн верам нимтулъёс. Кин ужаз Борисов вӧзын? Умой-умой эскеронъёс, статьяос ӧвӧл.Малпасько, республикалэн вордӥськон нуналыз азьын ортчытъяно удмурт историлы сӥзем декада. «Удмурт Кенешлэн» кужыменыз сое вань ёросъёсын, городъёсын лэсьтыны луоно. Удмурт автономиез кылдытон бордын ужам ог 15 адямиез гинэ вераны быгатӥсько. Но соосты котькудзэ нимаз эскероно ук. 1918-тӥ арын Елабугаын ортчиз удмуртъёслэн нырысетӥ съездзы.- Малы таин историкъёс уг выро?- Уг валаськы. Соос эскеро 16-тӥ-19-тӥ дауръёсты, 20-тӥзэ - нокин но!Историяя, кылъя но литературая Удмурт институтлэн азьвыл кивалтӥсезлы К. Куликовлы вазиськылӥ вал: тани удмуртъёслэн нырысетӥ съездысьтызы туспуктэм, тани адямиос, кинъёс бордысен кылдӥз Удмурт Элькун. Малы одӥг историк но уг эскеры: кинъёс со, мар лэсьтӥзы? Отысь ӝынызэ ке но азьветлӥсьёсмес тодысалмы ке, улонмы валамонгес луысал. Куддыръя куинь-ньыль чур но туж дуно ук.- Удмуртъёслэн ныры-сетӥ ӧтчамысьтызы тросэз делегатъёс репрессировать каремын. Соин соос сярысь ивор люканы секыт, вылды. - Озьы. Малпасько, одӥг куиньмосэз репрессиос улэ шедизы. Трос адями быриз коллективизация дыръя, 1928-тӥ-1930-тӥ аръёсы.Зэмос репрессиос кутскизы 1932-тӥ арысен. Быриз туж трос визьмо интеллигенция. Репрессиос улэ шедем коми профессор В. Налимов шуиз: сое, мае ми лэсьтӥм асьме калыкмы понна 20-тӥ аръёсы, шуо вал национальное возрождение, нош 30-тӥ аръёсы сое ик контрреволюция шуыны кутскизы...Малпасько, 1920-тӥ аръёсы раскулачить каремъёс, палэнэ келямъёс пӧлысь 60-70 процентэз быризы, нош кылемез 1930-тӥ аръёсы доразы бертӥзы. Соос ӵашетыны ӧдъязы: вот, тӥ умойтэм лэсьтӥды, совето власть янгыш. Сталин доры трос сыӵе бумагаос вуизы. Вӧсь карем адямиосты валаны луэ, но… 1932-тӥ арын 2-тӥ июле Политбюролэн заседаниез ортче. Отын решение куто: азьвыл кулакъёсты репрессировать кароно. Нош 30-тӥ июле потэ ни НКВД-лэн 00447 номеро приказэз. Отын пусъемын, азьвыл кулакъёсты, тушмон мылкыдын улћсьёсты ваньзэс репрессировать кароно, 5-тӥ августысен кутскыса, 4 толэзь ӵоже. Котькуд улослы пуктӥськиз план: кӧня адямиез быдтоно, кӧнязэ пытсано. - Кылэме вань, Удмуртия, пе, репрессиосъя планзэ кык полэс быдэстэм.- Озьы. Кулэ вылэм 200 адямиез ыбыны, 300 адямиез 10 арлы тюрьмае келяны. Но Удмуртиын 1930-тӥ аръёсы ыбемын 416 адями. План кык поллэсь трослы быдэстэмын...- Ма, воксё ӧз валалэ шат, мар даурто?! - Та юанлы валэктон, сомында аръёс ортчыса но, уг шедьтӥськы. Ыбемъёс-быдтэмъёс пӧлын вал туж визьмо интеллигенция но, властьлы пумит мылкыдзэс верам огшоры адямиос но.1950-тӥ аръёсы ортчиз репрессилэн кыкетӥ тулкымез. Ӝабырскизы Быдӟым ож дыръя пленэ шедьылэмъёс но соосын эшъяськисьёс борды. Малы? Ож ортчиз, улон ӟечгес уг луы. Ожгарчиосмы адӟизы, кызьы умой улӥзы Европаын, та пумысен вераськыны кутскизы. Политбюро малпаз, дыр, таоссэ но быдтоно ни...- Репрессиос улэ шедемъёслэсь чылкыт нимзэс берыктон сярысь закон кутэмын 1991-тӥ арын. Ар ортчыса, потӥз ини быдтэм удмуртъёслы сӥзем «Шимес пеймытысь» ужды. Россиын нырысетӥез сыӵе книга! Паймисько: ку гинэ вуттӥды?- Мон ваньзэ лэсьтӥ калык доры сое ӝог вуттон понна. Бӧрысь потӥзы ӟуч, англи кылын книгаосы. Ваньмыз пыкиськемын зэмос документъёс вылэ. Вакыт воштӥське, но та книгаосты лыдӟыса, котькудӥз ачиз малпаськоз ни, мар вал но кыӵе дунъет солы сётоно. Зэмос учыръёслы пумит уд мыны.Кӧня вӧсь карем адямиосын вераськи, соос шуизы: власть воштӥське, вордӥськем шаер кыле!Удмурт Элькунмес кылдытонэ трос лулкужым понэмын. Соин ик утёно но сюлмысьтымы яратоно сое. Елена Миннигараева Туспуктэмъёс УдГУ-лэн Лыдӟиськон юртэзлэн Теги: даноадямиос история Кенешон Удмуртилэнкунлыкбасьтоннуналэз Удмуртия | Улон-вылон |
Виталий Пронин История калыклы тунсыко.Ижысь «Лифт» юртын ортчиз 1917-тӥ арысь революцилы сӥзем лекция. История наукаосъя доктор, Кун Думаысь депутат Алексей Загребин сое вераськон сямен ортчытӥз. Революция пумысен асьсэ малпанъёссэс веразы на Удмурт кун универсиетысь профессор Владимир Владыкин, дышетӥсьёс Наталья Бармина, Людмила Бехтерева, Кун Кенешысь депутат Энвиль Касимов.Валамон, та тема туж секыт но пумозяз эскерымтэ. Соин ик Алексей Загребин вераз: лекциос ортчылозы толэзьлы быдэ.- Мыным, историклы сямен, уг кельшы, 1917-тӥ ар вунэтэмын шуыса, соин ик ми татчы люкаським, - шуиз Алексей Загребин. - Та пумиськонъёсын ми ваньзэ сэрттыны-пертчыны турттом. М. Горький нимо парк дортӥ пичи дыръям поръякум, мон уг тодӥськы вал, отысь «скоройлэн» юртэз - со Генераллэн коркаез шуыса. 20 арескам гинэ аслым усьтыны кутски городлэсь историзэ.Сыӵе ик тодмотэм кылё город, история огшоры калык понна но. Кыӵе вал удмурт кыл 1775-тӥ арын Пуцек-Григоровичен поттэм грамматика дыръя, нош кыӵе со луиз 1917-тӥ арын ортчем революция бере? Кызьы азинскизы литература, улон-вылон? Кыӵе мылкыдын улӥз калык? Ку вуиз революция городъёсы но гуртъёсы? Та юанъёс али но пумозяз сэрттэмын-пертчемын ӧвӧл на. Ижкар 1918-тӥ арын.- 1917-тӥ арлэн емышъёсыз, вакыт воштӥськон сярысь валан ми доры вуиз бер - 1918-тӥ-1920-тӥ аръёсы гинэ, - вера Алексей Егорович. - Оло, соин но валэктыны луоз Воткинскысь но Ижысь заводъёсысь ужасьёслэсь бугыръяськыны кутскемзэс.- Революция - со секыт вакыт, куке улон чутрак воштӥське. Адями та учыре бырйыны кулэ, кыӵе сюрестӥ мыноно, - итӥське профессор Владимир Владыкин. - Ми али но ум тодӥське на, ку йылпумъяськиз со революция. 1917-тӥ арын.Зэм но, Октябрь революция бере, мае гинэ ӧз чида ни калык. Огласянь, Граждан ож, мукет ласянь, удмурт автономиез кылдытон. Революция, кызьы гожъя вал кылбурчи Владимир Маяковский, улӟытӥз калыкез, пельпум вылэ пуксем тузонэз курткиз. Мытэм вераськон азинскоз толэзьлы быдэ. Пумиськонъёсын эскеремын луозы революцилэн пӧртэм палъёсыз. Кызьы адӟиськиз 1917-тӥ ар печатьын, кызьы воштӥськизы кыл, литература, кыӵе мылкыдзы вал заводъёсын ужасьёслэн, гуртын улӥсьёслэн но мукет.Мария Векшина Вашкала туспуктэмъёс кутэмын архивысь Теги: Ижкар история революция | Улон-вылон |
Виталий Пронин Трос аръёс талэсь азьвыл Сьӧлта ёросысь Силёпур шур кузя кык выжыос - ӟунняос но омгаос - интыяськиллям.Эшъяськиллям та выжыос - озьы пӧрмем Юмга-Омга гурт. Ачиз пичи гинэ, улӥсез но трос ӧвӧл, но солэн аспӧртэмлыкез вань.Азьло дыре юмга калык ву нуллэм куинь ошмесысь. Гуртын ву гумыос кылдэм бере соосты кулэ кариллямтэ ни. Али одӥгзэ гинэ утялтыса возё на. Сое Бадӟым шур шуо. Музъем пушкысь пӧзьыса потэмез понна сыӵе ним понӥллям. Пудоос медаз лёгалэ шуыса, сое пуӵъёсын котыртӥзы. Котькуд ар гуртоос ошмес дырдыез тупатъяло.Ошмес вуэз юэм мурт батыр кадь кужмо но таза луэ, шуо юмга-омгаос. Соин, дыр, гуртысь воргоронъёс гондыр кадь кужмоесь, кышноос тазаесь, пиналъёс чупресэсь.Котькуд кунояськись чабкиськыса ик кошке, сокем ушъя ӟырт кезьыт ошмесэз, таӵезэ нокытысь но веръяны ӧз кылдылы на ай, шуэ. Татарстанысь искусство удысысь дано ужасьлы Хамза Шариповлы нырысьсэ кылдӥз та гуртэ вуылыны.- Паймымон юзмыт вуэз юыса, выльысь вордӥськи кадь. Со мыным суредаськыны кужым пыртӥз. Азьланяз одно ик татчы вуыло, - шуэ Х. Шарипов.Котькуд ёросын аспӧр-тэмлыко интыос вань: кытын ке кузёясько ӝужыт гурезьёс, мукетаз - бадӟым тэльёс. Юмгаослы инкуазь паймымон ошмес кузьмам.Ангелина Снегирёва. Теги: Сьлта | Улон-вылон |
Виталий Пронин Альбина Беспалова: Нырысетӥ кырӟанэ сӥземын чагыр синмо пияшлы.Матысь дыре кылзӥсьёс доры вуоз егит усточилэн Альбина Беспаловалэн выль 3 кырӟанэз. Соосты со дася «Электроники» диджейёсын ӵош.Нырысетӥ кырӟанэ сӥземын чагыр синмо пияшлы, - вера Альбина. - Гурез кылдӥз 5 минут куспын. Кылъёсыз - Юрий Атеевлэн. Кыкетӥ кырӟанме быдэсак ачим дасяй ни. Уже пӧрмиз 2 часын уйин. Ӥырам гур лыктӥз но, изён сярысь вунэтӥ. Гитараме кутыса, сое шудыны кутски. Туж шулдыр но задор пӧрмиз.Куинетӥ кырӟанзэ Альбина быдэстэ «Ерпечкаос» ансамбльысь воргоронъёсын ӵош. Кылъёсыз - Николай Уткинлэн. «Мынам Удмуртие» радио пыр тазэ ужзэ кылыны луэ ни.Нылашлэн, оло, 3-лэсь но ятыр кырӟанъёсыз вордӥськысалзы. Куара, быгатонлык борды, пе, уксё кулэ на. Одӥг кырӟанлы ичизэ кошке 5 сюрс манет. Сое чебер, туала куронъёслы тупась карыку, эшшо но тросгес коньдон жильдоно луэ, шуэ усточи.Ольга Корепанова Теги: Егитъёс супыльтонсэрег | Улон-вылон |
Виталий Пронин Пичи Пурга ёрослэн азьвыл йырыз Светлана Колодкина вылэ ӝутэм уголовной уж сётэмын судэ. Светлана Колодкиналэн ваньбурез али арестовать каремын.Кышномурт янгыше уськытэмын, полномочиосыз сьӧры потӥз шуыса.Ёрос мылысь-кыдысь пыриськиз вал куашкан калэ вуэм юртъёсын улӥсьёсты выль коркаосы поттонъя федерал программае. Но пуктэмъёсыз пӧлысь 8-эз коркаос, оглом 25 квартира, пумозяз вуттэмын ӧй вал, ёрослэн йырыз та сярысь тодыса но, документъёсы кинюртэмзэ пуктылӥз. Озьы быдэсмымтэ квартираос адямиос кие вуизы. Бюджет ог 5 но ӝыны миллион манет тыр изъян адӟиз.Светлана Колодкиналэн ваньбурез али арестовать каремын.УД Туспуктэм: malayapurga.ru | Улон-вылон |
Виталий Пронин Ӟеч сяме пыӵаз ини кырӟаны-вераны быгатӥсь усточиос пӧлын «Зарни перепеч» ӵошатсконэз радъян. Пӧртэм уз луы туэ ар но: 17-тӥ мартэ Ижысь «Аксион» культурая юртын 15 часын ӧсъёссэ нош ик вӧлъялоз «Зарни перепеч» конкурс.Отчы пыриськозы жингрес куараё, сцена вылын асьсэды йӧно возись усточиос: Иван Белослудцев, Марина Михайлова, Антон Васильев, Аня Камали но уно мукетъёсыз. Учкисьёслы вушйылыны маза уз лу - артистъёс паймытозы кырӟаны-вераны быгатэменызы. Со гинэ мар! Ӵапак учкисьлы ик оскемын луоз дано уж - вормисьёсты быръён. Куинь кырзасьёс-усточиос пусъемын луозы «Зарни перепеч» премиен - коньдонэн но синпель кузьымъёсын.Ужрадъёс-проектъёс радъянъя «Зарни перепеч» центрлэн кичӧлтӥсьёсыз Роман Дементьев но Семон Семёнов ивортэмъя, учкисьёсты вите чеберлэсь чебер концерт. Ӵошатсконэ пыриськисьёс сяна, калыкез шулдыртозы нимо-дано кизилиос но: Анна Плотникова, Геннадий Ганьков, Надежда Уткина, Дмитрий Загребин.Эн ӝегалэ, билетъёслы дыртэ! Соосты басьтыны быгатоды «Аксион» культурая юртлэн кассаяз яке «Перпечкин» кафеын. Луонлыкты вань меӵак вазиськыны удмурт ужбергатӥсьёслы Роман Дементьевлы но Семон Семёновлы - «ВКонтакте» сайтысь сэрегазы пырыса. Теги: Зарниперепеч НадеждаУткина РоманДементьев СемёнСемёнов | Иворъёс |
Виталий Пронин Кун услугаос сётонъя портал та бордын али гижысь-пиньысь тырше. Электронной дневниклы телефонын учкыны версизэ лэсьтон матысь дыре йылпумъяськоз.Информатизацияя но связья агентстволэн кивалтӥсез Михаил Фоминов ивортэмъя, туннэ портал калыклы ӵектэ ог 200 пӧртэм услугаоссэ. Матысь дыре та лыдпус уз буды. Агентство бадӟымгес саклык висъялоз порталлэсь ӟечлыксэ ӝутонлы. Калык доры юрттэт ӝог но янгышъёстэк вуыны кулэ.- Кылсярысь, ми порталлэсь туссэ син шоры йӧтымонгес каромы, эскерон ортчытомы, макем со шаплы ужа, электронной дневниклы телефонын учкыны версизэ лэсьтонмес йылпумъяломы, - валэктӥз Михаил Александрович.Туннэ нуналлы республикаямы 60 процентэз улӥсьёс - 1 миллион 227 сюрс адями - гожтӥськемын порталэ. Лыдпус адӟем карымон - Россиысь улосъёс пӧлын та ласянь Удмуртия 7-тӥ интыын мынэ. Гожтӥськыны мылкыд карисьёсты ӝог пусъён понна порталын усьтэмын 570 пункт. Отчы пырась-потасьёс лачак - Россиын шаермы та ласянь 6-тӥ интые потӥз. Кун услугаосты Интернет пыр ӵемгес учко Ижын, Глазовын, Воткаын, Сарапулын, Можгын улӥсьёс - котькуд минутлы быдэ 2 куно луэ. Азьло аръёсы сямен ик, туэ но калык ӵем гожтӥське эмъясь доры, нылпи садэ путёвкалы вазиське.Ольга Корепанова Туспуктэм: Sevstory.ru | Улон-вылон |
Виталий Пронин Дась-а Ижкар толлы, кылем арын сямен со уз согиськы-а лымы люкъёс пӧлы? Ижын улӥсьёслэсь таӵе юан вуиз Удмуртилэн Тӧроезлы Александр Бречаловлы. - Тросэз потоз Ижысь кивалтӥсьёслэн ужез радъяны быгатэмзы бордысь, - валэктӥз Тӧро. - Мон оскисько, ваньмыз радъяськоз - та пумысен одӥг пол гинэ ӧм кенеше ни Иж городлэн йырыныз Юрий Тюринэн. Республикамы та ужпумлэсь озьы ик палэнэ уз кыльы. Толалтэ сюресъёсты утялтонлы ватсаса 50 миллион манет сётыны чакламын. Оглом ар ӵоже 730 миллион манет люкаськоз. Элина Кумачёва Туспуктэм: udmurt.ru | Улон-вылон |
Виталий Пронин Кун Думаысь депутат Алексей Загребин киносценарийёсъя «Удмуртия: асьме киномы» конкурс ялӥз. Тужгес устоосыз поттэмын луозы книгаен. Собере, оло, сюрозы продюсеръёс но режиссёръёс.Кинолэн арез эшшо огпол шараяз: Удмуртиын ӧвӧл азинскемын та удыс. Зэм но, Удмуртия сярысь документальной киноос вань ик ке, игровойёсыз - чиньыен лыдъямон. Со «Соперницы (1929-тӥ ар), «Алангасарлэн вужерез» (1994-тӥ ар) но «Инвис» кинопоттонниен лэсьтэм «Узы-боры», «Пузкар». Кино лэсьтыны элькунамы уксё уг висъяськы, соин ик фильмъёс но кылдо мылкыд вылын гинэ. Котырес ӝӧк сьӧры люкаськыса, со сярысь ялан верасько «Ижевский киноклубен» кивалтӥсь Андрей Смирнов, удмурт сценарист Дарали Лели, режиссёръёс, авторъёс. «Шунды» огазеяськон но кылем арын «Синучкон» проектсэ радъяз вал. Кино, пе, лэсьтомы. Но со али но ӧвӧл на. Уго ӟеч кино лэсьтон понна, ог-огзэс валась адямиос сяна, кулэ на ӟеч сценарий. Та югдурез, оло, воштоз Кун Думаысь депутатэн Алексей Загребинэн радъям конкурс?Удмурт шӧмо кино сярысь малпан Алексей Егоровичлэн йыраз кемалась берга вылэм ни. Нош алигес эшшо тодмо луиз на, Москваын, пе, Ижысь пыӵал лэсьтӥсьёс сярысь сериал кылдытозы.- Кино лэсьтон понна нырысь ик кулэ сценарий, - вера Алексей Загребин. - Сценарийёс кылдӥзы ке, утчаны кутскомы продюсеръёсты, спонсоръёсты. Тужгес усто сценарийёсты ми коньдон кузьымен пусъём но книгаен поттомы.Сценарий гожтыны одӥг толэзь гинэ сётӥське, 1-тӥ иновожо бере йылпумъянъёс лэсьтэмын луозы ни. Киноды луыны кулэ Удмуртия сярысь, шаерысьтымы улонэз возьматыса, со одно ик быдэс Россиысь калыклы учкымон мед луоз. Озьы ми калык культурамы но, удмурт кылмы но, шаермы сярысь но быдэс дуннелы вералом. Действие туала вакытэ но Удмуртиын мыныны кулэ. Сценариез луэ гожтыны удмурт но ӟуч кылъёсын. Номинациос пӧртэмесь: документальной но игровой киноос, вакчи но, кузь но. Ваньмыз та нимысьтыз дунъямын луоз. Ужъёстэс ыстоно udmsvoyokino@mail.ru адресъя.Мария Векшина | Улон-вылон |
Виталий Пронин Алнаш ёросысь культурая юртысь «Алнаш мылкыд» ансамбль пыриськиз Россиысь фестиваль-конкурсэ, нош «Росинка» ансамбльысь егит кырӟась Аделина Игнатьева - улосвылкуспо вожвылъяськонэ. «Алнаш мылкыдэз» ӧтизы Москвае гала-концертэ, со ортчоз 9-тӥ июне.- «Единение культур - единение искусств - единение России» фестиваль-конкурс сярысь иворез мон вотэсысь адӟи, - вера «Алнаш мылкыд» ансамбльлэн кивалтӥсез Ольга Полякова. - Отчы пыриськон понна ыстоно вал видеопрезентация. Туж трос номинациос пӧлысь бырйимы «Калык вокалэз», лэзьыны малпамы «Нунылэн вордскемез» композицимес.Вожвылъяськон заочной амалъя ортчиз. Быдэс Россиысь отчы уно заявкаос вуизы, «Калык вокал» номинацие 40 пала пыриськисьёс вал. «Алнаш мылкыдэз» ӧтизы Москвае гала-концертэ, со ортчоз 9-тӥ июне. Отын ик ансамбльлы фестиваль-конкурслэн I степенё лауреатэзлэсь дипломзэ сётозы.Кировын ортчем нылпи кырӟанъя «Рыжий кот» улосвылкуспо фестиваль-конкурсысь I степенё лауреатлэн дипломеныз бертӥз Аделина Игнатьева. Нылаш кыкетӥ арзэ ини ветлэ «Росинка» ансамбле.- Та вожвылъяськон 2 люкетлэсь кылдӥз: нырысетӥез - видеотур, нош кыкетӥез - гала-концерт, - вера «Росинка» ансамбльлэн кивалтӥсез Надежда Хохрякова. - Аделина быдэстӥз «Льӧль малпан» кырӟанэз, солэсь кылъёссэ гожтӥз егит кылбурчимы Ольга Камашева, нош гурзэ - асьме крезьгурчимы ик Александр Галеев.Нялтас вераса, Аделиналэн та вормонэз нырысетӥез ӧвӧл ни. Кылем ар пумын со 3-тӥ инты утӥз Санкт-Петербургын кырӟанъя вожвылъяськонын.Елена Рябина | Улон-вылон |
Виталий Пронин Европалэн чемпионатаз вакчи программаез понна Алина котькинлэсь трос балл люказ. Е. Медведева 2 баллы бере кылиз. 3-тӥ луиз Италиысь Каролина Костнер.Москваын ортче Европаысь фигуристъёслэн чемпионатсы. Отчы пыриське Удмуртиысь Алина Загитова. Россиысь та вакытэ кыкез кужмо фигуристкаос - Евгения Медведева но Алина Загитова - нырысьсэ одӥг ӵошатсконын пумиськизы. Угось дуннеысь 2 пол чемпионка Е. Медведева Россилэн чемпионатаз ӧз пыриськы вал висеменыз сэрен. Соин валче А. Загитова Россилэн чемпионкаез луиз, бадӟымъёс пӧлын нырысьсэ ӵошатскыкуз ик.Европалэн чемпионатаз вакчи программаез понна Алина котькинлэсь трос балл люказ. Е. Медведева 2 баллы бере кылиз. 3-тӥ луиз Италиысь Каролина Костнер. 20-тӥ январе фигуристкаос возьматозы произвольной программазэс. Соку ик тодомы, кин али Европаын кужмоез но кин мыноз Лымшор Кореяе Олимпиадае. Ольга Вахитова Туспуктэм: РИА Новости | Спорт |
Виталий Пронин Кузьдалаез - 14 иськем.Коньдонэн югдур секыт ке но, кызьы азьвыл чакламын вал, озьы ик 2016-тӥ арозь вуттэмын луоз Кам шур вамен выж. Кузьдалаез - 14 иськем. 10 пӧлысь 6 свай шуккемын ни, ӝыны уж лэсьтэмын. Выж вуиз ке, отӥ ортчон понна уксё тыроно луоз, чакламъя - 300 манет. Та выжетӥ Нижний Новгородысен Екатеринбурге сюрес 200 иськемлы вакчиялоз. Табере кылемын Тарасово - Сарапул но Сарапул - Иж сюресъёсты выльдыны. Выж кылдэмен, оло, Камбарка ёрос но золгес азинтӥськыны кутскоз. Табере уго шоркарозь тулысысен-сӥзьылозь сюрессы луоз. Елена Сараматова Туспуктӥз Эдуард Карипов | Иворъёс |
Виталий Пронин Туннэ Удмуртилэн Тӧроезлэсь ужзэ быдэсъясь Александр Бречалов ужа Якшур-Бодья ёросын. Нырысь ик со вуылӥз Селычкае, татын «Чуровской хлеб» компанилэн предприятиез ужа. Араз 900 пала тонна (уй-нунал ӵоже - ог 2 тонна) нянь пыжо.Татын арлы быдэ 900 пала тонна (уй-нунал ӵоже - ог 2 тонна) нянь пыжо, вузало сое Ижысен Эграозь.Но ужез азинтон но паськытатон понна предприятилы кулэ сюрес вылысь васькон (съезд). Александр Бречалов косэмъя ӵуказе та интыез эскерыны Транспортъя но сюрес хозяйствоя министерствоысь но «Волго-вятской автодорысь» ужасьёс вуозы, соос малпаськозы, кызьы луоз потыны та югдурысь. Собере Александр Бречалов Чурысь калыкен пумиськылӥз.Собере Александр Бречалов Чурысь калыкен пумиськылӥз. Любовь Иванова ӝожтӥськиз, со 250 пала эшъёсыныз сямен ик, 2015-тӥ арын коньывуонэ ужтэк кылиз шуыса. Со герӟаськемын Чурысь силикатной заводэз пытсамен. Заводлэн директорезлэн производствоя азьвыл воштӥсез Юрий Белашов ивортӥз, заводэз возьыны туж дуно луиз шуыса: со чакламын вал араз 100 миллион кирпич поттыны, нош 2014-тӥ арын поттӥз 31 миллион гинэ. 2015-тӥ арын - солэсь но ӧжыт - 15 миллион кирпич. Озьы 1 кирпичлэн ас дуныз ӝутӥське, нош застройщикъёс дась ӧвӧл сое сыӵе дуноен октыны. Любовь Иванова ӝожтӥськиз, со 250 пала эшъёсыныз сямен ик, 2015-тӥ арын коньывуонэ ужтэк кылиз шуыса. Заводэн герӟаськем мукетыз ужпум - азьвыл ужасьёс азьын пунэмъёс. Чуръёслы тыремын ӧвӧл на ог 12 миллион манет.Александр Бречалов та объектэз инвестициосъя картае пыртӥз но пусйиз, кин ке ужбергатӥсьёс пӧлысь сое улӟытыны малпаз ке, элькун юрттоз шуыса. Нош солэсь азьвыл список дасяны куриз, кинлы но коня коньдон тырытэк кылиз.Елена Рябина Туспуктэмъёс: udmurt.ru, Елена Рябина | Улон-вылон |
Виталий Пронин "Удмурт дунне" газетэ гожтэт вуиз. Ӟечбуресь, редакция! Тау кареммы потэ Кез ёросысь Дырпа гуртын улӥсь Галина Владимировна Ивановалы шырыт сюлэмо луэмез понна. Ми июнь кутсконын Тройчае бертылӥм. Сюрес вылын йыромим, сиёнмы но, юонмы но быриз. Кӧлыны интыяським машинаямы — дугдӥмы тодмотэм гурт пумысь корка доры. Нош 5 часын ӵукна ми доры кышномурт потӥз. — Кинъёс тӥ, кытысь тӥ? — юаз со. Галина Владимировна милемыз дораз пыртӥз, сюдӥз, утялтӥз. Помидорез но огречез сяна, вань сиён-юонэз аслаз. Милемлы но сьӧрамы кӧттыр келяз. Дырпае вуэммылэсь азьло ми мукет гуртэ, сюрес юаса, дугдылӥмы вал. Отын ӧз но ӟечъяське, коронавирус вӧлмытыса ветлӥськоды, шуизы. Йыромеменымы валче МЧС-э вазиськыны радмы вал ни. Ярам, Галина Владимировна кадь адямиос вань. Таӵе муртъёс улонын туж шер пумисько, нош ми сое ноку ум вунэтэ. ________ Клавдия но Сергей. Псков улос Теги: лыдисьёс удмуртдунне | Иворъёс |
Виталий Пронин Али вуоно книгалэн дизайнэз но вёрсткаез бордын ужа Вера Штыкова. Со сярысь Анастасия ивортӥз мерлыко бамъёсаз. - Куке но Алексей Арзамазов кылбуретэ пумысен малпанзэ вераз: нылкышно кылбурчиос, пе, ӵем яратон сярысь гожъясько, нош мынам яратонлы сӥзем кылбуръёсы трос ӧвӧл, - вера Анастасия Шумилова. - Но ваньмыз воштӥське. Выль бичетын яратон мылкыдэн пыӵам трос кылбуръёс луозы. Кылбуръёс пеймытэсьгес пќрмизы - куд-огзэ валаны, оло, шуггес луоз. Но мыным аслым кельше али озьы гожъяськыны, мылкыдъёсты чуръёс сьӧры ватыса. Нош соос вань - трос но пӧртэм. Мон палэнски кадь «Дыр-эктонлэсь», но со дыре ик куд-ог цитатаосын берытскисько. Улон - со котьку цикл, дуннеын ваньмыз герӟаськемын. Кылбуръёсылэн выжыоссы кошко Сергей Матвеевлэн, Борис Рыжийлэн, Сергей Гандлевскийлэн, Тимур Кибировлэн кылбуретазы. «Дыр-эктонын» мон кылъёс пушкы выемын вал, нош таиз бичет улон-вылонлы матэктӥз кадь потэ. Та чуръёсысь но сое адӟыны луэ: ...мемей пыдвыл керттӥз, пужы - туж огшоры, но мон понна со пужыын - ваньмыз-ваньмыз, мае вераз вал Пастернак. - Мон уг малпаськы, Анастасия нырысетӥ кылбур сборникезлэсь палэнскиз шуыса, - А. Шумиловалэсь выль чуръёссэ лыдӟемез бере шуиз Ольга Вахитова. - Кыӵе выль амалъёсты со шедьтӥз, мае аслыз кариз, мая солэсь кылбуретсэ тодманы луэ, ваньмыз таяз сборниказ но шӧдӥське. Син улам шедемез сярысь гинэ: Анастасия азьлоосаз кылбуръёсаз послелогез мукет чуре выжтыны дӥсьтылӥз ке, таосаз кылъёсты но чурысь чуре люке: кыӵе капчи тӥянычуръёстыгинэ ӧвӧл - кылъ-ёсты нокатъ-ёсты,дуннеез декабъяны... Ма со декабъяны? «Деформировать», пе, со. «Каб» (правило, норма) кыл борды ӟуч приставка итыса, пӧрмытэмын, иське. Но мон ӧй вала - укыр шуг. Со вакытэ ик «кислэс сюкась» кылтэчетэ синмы ӧз ик кугӟа, малы ке шуоно пуштросэз чильпырась. Озьы верасал, вылды, удмурт кылэз валаны кутскись ӟуч адями: «кислый» борды удмурт суффикс ватсаса. Озьы удмурт кыллэсь границаоссэ паськытатыса, А. Шумилова кылдытъя удмурт валан сьӧры потӥсь кылбуръёсты: лудкечпи гебыр-гебыртэтчалля. Шунды котыр... Малпаськоды, отӥяз вераськон мынэ чырткем пӧйшур сярысь?АЙНО Туспуктӥз Вера Штыкова http://udmdunne.ru/2015/12/anastasiya-shumilova-kyljos-bergalo-kotkytyn/ | Улон-вылон |
Виталий Пронин Та арня вискын Якшур-Бӧдья черкогуртын Удмуртиысь муниципал кылдытэтъёслэн кенешсылэн 11-тӥез съездэз ортчиз. Муниципал кылдытэтъёслэн йыръёсынызы пумиськылӥзы Удмуртилэн Тӧроез Александр Соловьев, Кун Кенешлэн Тӧроез Владимир Невоструев, министръёс. Удмуртиысь муниципал кылдытэтъёслэн съездазы вераськиз элькун Тӧро А. Соловьев.Якшур-Бӧдьяе вуылӥзы 300-лэсь ятыр муниципал кылдытэтъёслэн йыръёссы. Интыосысь кивалтӥсьёс ортчем арлы йылпумъянъёс лэсьтыны, вуоноезлы ужпумъёс пуктыны арлы быдэ люкаськыло. Но туэ нырысьсэ соос ужазы, 4 секциослы люкиськыса. Нырысетӥяз ӝутэмын вал муниципал кылдытэтъёслэн 2017-тӥ-2019-тӥ аръёсы азинскон амалъёссы сярысь юан. Кивалтӥсьёсты будэтон сярысь кенешизы 2-тӥ секциын. 3-тӥяз вераськизы муниципал кылдытэтъёс но кун кивалтон ёзъёс вискын кусып тупатон пумысен. Калыклэсь кичӧлтонъёссэ быдэсъянлы но калык контролез азинтонлы бадӟым саклык висъязы 4-тӥ секциын.Удмуртиысь муниципал кылдытэтъёслэн кенешсылэн 11-тӥ съездаз вераськизы пӧртэм ведомствоослэн но министерствоослэн кивалтӥсьёссы.http://udmdunne.ru/2017/02/shumpotonlehs-tros-syulmaskonjos/Кылсярысь, Удмуртиысь ГИБДД-лэн управлениезлэн кивалтӥсез Александр Коробейников сюрес вылтӥ ворттылонъя куронъёслы бадӟым саклык висъяны куриз. Со верамъя, кылем арын 1 сюрс 900-лэсь ятыр шуккиськон учыр пусъемын. Соос пӧлысь 70 процентэз - ог 1 сюрс 360 учыр - луэмын ёросъёсын. Тросэз сюресъёс куронъёслы уг тупало, знакъёс пуктылэмын ӧвӧл, сюресъёс дырыз дыръя лымылэсь уг мычисько яке сюбег сузямын луо. Бадӟым сюлмаськон - пыдын ветлӥсьёс понна сюресъёсты выжон интыос лэсьтон. Соос пӧлысь 40 процентэз гинэ куронъёслы тупало. Озьы А. Коробейников муниципал кылдытэтъёслэсь йыръёссэс куриз сюресъёсты выжон интыосты тупатон пумысен проектъёс дасяны.Тылпу потон учыръёс сярысь ивортӥз Россиысь МЧС-лэн Удмуртиысь управлениеныз кивалтӥсь Пётр Фомин. Туэ шаерамы тылпуын быриз 118 мурт, шуиз со. Соос пӧлысь 72 адями кудӟемын вал. Соин П. Фомин куриз секыт югдуре шедем семьяосты, вож кыен эшъяськисьёсты син азьын возьыны, соосын тылпу потон учыръёсты алон пумысен нимысьтыз ужаны.Егитъёсты вордскем палъёсазы выльысь берыктон амалъёс сярысь вераськиз Глазов городлэн йырыз Олег Бекмеметьев. Вузъёсты йылпумъямзы бере егитъёслэн доразы берытскемзы уг поты ни. Та югдур гуртъёслэн гинэ ӧвӧл, пичи городъёслэн но сюлмаськонзы, вераз со. Глазовысь кивалтӥсьёс егитъёсты выль ужан интыосын, ӟеч уждунэн гочатыны чаклало. Соин городэз 2017-тӥ-2019-тӥ аръёсы азинтонъя планъёссы герӟаськемын доразы инвесторъёсты кысконэн.- Та вакытэ милям дасямын ини инвестициос кысконъя 19 проект, - вераз О. Бекмеметьев. - Соосты улонэ пыӵатыны пӧрмиз ке, кылдозы 1 сюрс 500 пала выль ужан интыос.Красногорск ёрослэн йырыз Владимир Корепанов тодматӥз ёросазы калык контрольлэн ужаменыз. Нош Сарапул ёрослэн йырыз Игорь Асабин вераз, муниципал кылдытэтъёсты огазеяса, коньдон шыръяны быгатӥзы шуыса.Ужрадэз йылпумъяса, вераськиз Александр Соловьев. Со тау кариз вань муниципал кылдытэтъёслы, коньдонэн секыт югдур кылдэмын ке но, ужзэс ӟеч радъяны быгатэмзы понна. Со пусйиз таӵе пумиськонъёслэсь бадӟым пайдазэс. Азьланяз но огкылысь ужаны пӧрмытом, шуиз.Съездын кун кивалтӥсьёс но аскивалтон удысын тыршисьёс огъя ужанъя план юнматӥзы.Ангелина Снигирёва Теги: гуртын ужпум | Улон-вылон |
Виталий Пронин «Удмурт Кенеш» огазеяськон дася Удмурт Элькунлы удмурт кадръёс дасянъя положение. Соин валче ми нимысьтыз саклык висъяны малпаськом кадръёсъя резерв кылдытонлы - со луыны кулэ котькуд удысъя: политикаын, экономикаын, творческой удысын. Нимысьтыз резервъёс кылдытыны чакламын элькун но интыысь (муниципал) ёзъёсы.Со ужпумез туннэ, 31-тӥ толшоре, эскеризы исполкомын. Та пумысен пыр-поч ивортон лэсьтӥз исполкомлэн ёзчиез Александр Скобкарёв.- Асьмеос ялан ӝожтӥськиськом, вылӥосын удмурт кадръёс ӧвӧл шуыса. Со зэмзэ но озьы - коть Кун Кенешез, коть Правительствоез басьты, асьме выжыысь потэм кивалтӥсьёс но специалистъёс туж ӧжыт. Со пумысен асьмеос нокинэ пыкылыны ум быгатӥське, асьмеды сяна, угось власте кыӵе выжыысь луэмъя кутон сярысь нокыӵе курон ӧвӧл, кивалтӥсьёслы кулэ ужзэ ӟеч тодӥсь адями. Нош сыӵе луон - мукетъёсын вожвылъяськыны быгатон - понна асьмелы дышетсконо но пиналъёсмес, егитъёсмес дышетоно.Соин валче ми нимысьтыз саклык висъяны малпаськом кадръёсъя резерв кылдытонлы - со луыны кулэ котькуд удысъя: политикаын, экономикаын, творческой удысын. Нимысьтыз резервъёс кылдытыны чакламын элькун но интыысь (муниципал) ёзъёсы. Собере ини ужрадъёс кутоно та адямиосты нимысьтыз дышетон яке ватсаса тодон-валан сётон пумысен.«Удмурт Кенеш» аслаз резерваз пырись адямиосты ӵектылоз Кадръёсын ужанъя элькун комиссие. Валамон ини, со уг вера, огазеяськонэн ӵектэм адямилы одно дурбасьтозы шуыса. Но оскон вань, лыдэ басьтытэк уз кельтэ шуыса.Нялтас вераса, Александр Скобкарёв трос аръёс ӵоже ачиз кивалтэмын Правительствоысь кадръёсын ужанъя управлениен. Али вуоно кивалтӥсьёсты дышетэ Кун службая академилэн Ижысь ёзэз.УД Туспуктӥз А. Горбунов | Улон-вылон |
Виталий Пронин «Пельняньлэн калыккуспо нуналэз» фестиваль ортчоз Ижысь Киров нимо паркын 13-тӥ тулыспалэ. Но та «ческыт» праздникен калыклэн кӧтыз огнуналскын уг тыры — соин пельняньлы сӥзем ужрадъёс ортчо ини элькунамы выль ар кутсконысен. "Удмурт дунне" газетысь ужасьёс гусъяськизы Алнаш ёросысь Кучыранын пӧрма пельнянен Туспуктӥз Маским ЕгоровТа дыре ортчись огез тунсыко ужрад — «Ческыт сюрес» квест. Пельнянь сиыны но элькунмес котыръяны яратӥсьёс вуыло Удмуртиысь 15 интыосы — культурая но туризмъя центръёсы, турмаршрутъёсы. Та дыре шаермес 50-лэсь ятыр команда котыръя, тросэз семьяосынызы, эшъёсынызы пырисько. Ижысь Екатерина Игнатьева «Ческыт сюрес» вылэ потӥз 2 нылпиеныз но Можга ёросысь Пудга черкогуртын улӥсь анай-атаеныз ӵош. Семья вуылӥз ини 10 интые. — Кылем арын гужем анай-атаеным ӵош «Даур» квестэ пыриськыны малпамы вал, но 6 интые гинэ вуылыны быгатӥм. Выль квест ялӥзы но, малпамы: 15 интыез ортчыны ум быгатэ шат? Вань интыосын туж кельше. Шумпотӥськомы, удмурт кылын пумитало ке, — вера Екатерина Игнатьева. «Ческыт сюрес» квест гочатӥз «Удмурт дунне» газетысь корреспондентъёсты но. Пельнянь, чебер инкуазь но шулдыр мылкыд дуре ми вуылӥмы Алнаш ёросысь Кучыран гуртысь культурая но туризмъя «Советская деревня» центре. Татын милемды кылем даурысь школаен, улон-вылонэн тодматӥзы но пельнянен утялтӥзы. Квестын, фотоконкурсын но мукет конкурсъёсын вормисьёсты пусъёзы 13-тӥ феврале Ижысь Киров нимо паркын бадӟым шулдыръяськон дыръя. Татын ик тодмо луозы 50 килограмм пельнянь но мукет призъёсты утэм муртъёс. Котьку сямен, фестивале вуэм куноос понна ортчоз концерт — шулдыр гуръёс улсын пельнянь эшшо ческытгес кошкоз. Тэркыос вадьсын поръясь пар дуре кыстӥськозы шудонъёсы, ӵошатсконъёсы пыриськем муртъёс но. Удалтоз «Калашников Спорт» огазеяськонлэн PelmenRun бызьылоназ вормисьёслы — соослы быдэс тусь пельнянь кузьмалозы. Пиналъёс но анай-атайёс понна радъяськоз «Пельнянь нискылан». Отчы пыриськисьёслы салазкиоссы, дӧдьыоссы, тюбингъёссы вылэ пельнянь суредано яке аспӧртэм материаллэсь «кутэм» пельнянез нискылан вылэ ляконо. Пельнянь интые удмурт калык выжыкылъёсысь геройёсты суреданы луоз. «Пельнянь нискыланэ» пыриськыны мылкыд карисьёслы заявка келяно фестивальлэн pelmenfest.ru вотэс бамаз 10-тӥ февралёзь. Татын но «Пельняньлэн калыккуспо нуналэз» огинлэн «ВКонтакте» вотэс бамаз вань ужрадъёслэн ортчемзы сярысь пыр-поч мадемын. Анастасия Шумилова | Иворъёс |
Виталий Пронин Мордовиысь Н. Огарёв нимо кун университетлэн механикая институтаз ортчиз Россиысь студентъёслэн гурт удысысь механизацилы сӥзем олимпиадазылэн 3-тӥ турез. Та ӵошатсконэ пыриськиз 19 вузысь 27 команда. Пусйыны кулэ, Россиын таӵе олимпиада дасэтӥзэ ортчиз ни. Нырысетӥез радъямын вал Удмуртиын, ИжГСХА-ын.Ижевскысь гурт хозяйствоя кун академилэсь данзэ таяз радэ утизы витетӥ курсысь студентъёс Александр Измайлов, Александр Бекманов, Александр Широбоков но Василий Кабышев.Асьме агроинженеръёс азьвыл но 2-тӥ интылэсь улӥе ӧз лэзиськылэ. Туэ но кыкетӥын. Группаен кивалтӥсь, техника наукаосъя кандидат, «Тракторъёс но автомобильёс» кафедраысь доцент Д. Вахрушев верамъя, асьме студентъёс ваньзэ азьпалтӥллям техникаез бичан-сэрттонын, но теориез лябгес тодо. Иван Аркашев. Теги: ИжГСХА | Иворъёс |